text
stringlengths 0
38.1k
|
|---|
صباح الخير
سؤال لمسؤولي الترجي الرياضي التونسي (و لو انهم المرة هذي معذورين بحكم شطحات الcaf ما خلات الا نهار واحد لطبع و بيع التذاكر) ، و سؤال لمسؤولي الجمعيات الرياضية الكل لما يكون عندهم ماتش كبير و لمسؤولي الجامعة في المقابلات الكبرى للمنتخب و لمسؤولي ايام قرطاج السنيمائية و لمسؤولي هالبلاد من وزارة الرياضة للثقافة للداخلية للعدل للسماء الزرقاء الكل:
يا رسول الله فهمونا، علاه في بلادنا عمركم ما حاولتو تحطو التساكر على انترنات كيما تعمل لfifa و الuefa؟؟؟؟ .... بيعان التساكر في الانترنات (و المرور لاي مركز بريد لاستلامهم مثلا) هو عملية صايرة في العالم منذ 30 سنة، و في تونس عملية ساااااهلة و عندنا الف مرة الامكانيات اللازمة لانجاحها تالمون حكاية اصبحت تافهة تقنيا و لوجيستيا.... يعني كيفاش تحبو نفهمو انكم كمسؤولين، تحبو تقاومو مافيا السوق السوداء لما تصرّو بشكل فاضح على رفض اتباع طريقة سهلة للقضاء على هذه المافيا؟؟؟ والله انا حياة عمري نرفض فكرة القاء التهم جزافا، لكن هكا شيء ما يقبلوش العقل، قد ما حاولت نلقى عذر، شي...
ارحمونا رانا فدّينا...
يا ربي يا عالي انصرنا اليوم |
بإعتبار كل ليلة ماتش كبير للمكشخة، نعمل عركة كبيرة مع النوم، خلي نقلق الي مازالو فايقين معايا:
في بالكم الي شركتنا العظيمة متاع الكهرباء و الغاز، لو يقيموها فقط بالكونتابيليتي الى حدود 2017، يطلع سومها :
- 276 مليار
هذا معناه انو بنهاية عام 2017، ديون الشركة اكبر من املاكها ب276 مليار...
يالله خلي الي مازالو ساهرين نطيّرلكم شويّة نوم من عينيكم كيما صايرلي😈😁 |
تتمة للمقال السابق
و بالطبيعة للي موش مصدقنا، يمشي للرابط التالي:
http://documents.banquemondiale.org/curated/fr/167431468119342678/The-unfinished-revolution-bringing-opportunity-good-jobs-and-greater-wealth-to-all-Tunisians
و يتيليشارجي la version officielle intégrale الي فيها 362 صفحة، و يمشي للchapitre 03 بداية من الصفحة 116 |
إعادة
بمناسبة ذكرى السابع من نوفمبر المجيدة... هات نتذكرو مع بعضنا...
عام 2010 في تونس فما قريب 600 الف مؤسسة مختلفة الاحجام منها فقط 220 شركة على ملك النظام و تفرعاته، يعني من ناحية العدد، الشّركات هذي ما تفوتوش نسبة 0,036% من مجموع شركات تونس...
هيا شدو عندكم توا، هال0,036% من عدد الشركات يستأثرو بـ... 21,3% من مجموع الأرباح الصافية لكل الشركات التونسية سنة 2010.... و كي نقول الأرباح الصّافية، يعني الي يقعد لأمّالي الشّركة في مكتوبهم بعد خلاص الخدامة و المواد الأوّلية و الضو و الأمبو و كلّ شي...
هيا زيدو شدو عندكم، مجموع قيمة أرباح ال220 شركة متاع النظام و تفرّعاتو بلغ 335 مليون دينار (335 مليار مليم) عام 2010. و المبلغ هذا وحدو يمثل يمثل 0,5% من المنتوج الداخلي الخام لل11 مليون تونسي عام 2010.
هيا زيدو شدو عندكم، هال 220 شركة الي تستحوذ على أكثر من خمس مجموع الأرباح الصّافية متاع ال600 الف شركة خاصة في تونس، ما تساهم إلا بنسبة 0,8% من التشغيل الي توفرو كل الشركات الخاصة بتونس...
زيدو شدو عندكم، مانا قلنا لفوق انو ال220 شركة يستأثرو ب21,3% من الأرباح الصافية (يعني قيمة انتاج هالشّركات مطروح منو كلّ كلفة الانتاج)، هالشركات هذي ما تساهم إلا بنسبة 3,2% في إنتاج كل الشركات التونسية... تخيلو هامش الربح الي يطبقو فيه الشركات هذي.
الخلاصة، الي حنّ لما قبل الثورة بسبب الامن و الامل في المستقبل، نحب نقلهم، صدقوني، الوضعية كانت غالطة جدا، و معوجة، و الثورة راهي كانت جاية جاية لو موش 2011 راهي بعدها، و كل ما كان ينجم يصير هو انو اي تأخير معناها تعفن اكثر و انفجار اعنف (في المراسلات الديبلوماسية الي نشرها ويكيليكس بين سفير امريكا بتونس و وزارة خارجية امريكا، و الي يحكيلهم فيها على بذخ العايلة المالكة و وضعية الحكم في تونس، كانت اجابتهم "let it burn" و معناها حرفيا "خلي الوضعية تزيد تخمج")، صحيح احنا كنا في أمن ظاهريا، صحيح التعتيم كان مخلينا نغزرو للمستقبل بأمل اكثر، لكن صدقوني كنا كي الأعمى الي فما شكون يطمّن فيه و هو يمشي في اتجاه هفهوف، يعني المستقبل ماكانش موجود اصلا... صحيح احنا توا في فوضى، نتعلمو في الديمقراطية، نتعلموا كيفاش لازم نخدمو، نتعلموا كيفاش نعيشو مع بعضنا، نتعلمو في السياسة، لكن في جميع الحالات، احنا قاعدين نغزرو لحقيقتنا، و اهم حاجة اذا نحبو نبنيو بلادنا، هي اننا نغزرو لحقيقتنا، و نشوفو خنّارنا، و نحكيو عليه، و ننقدو، و نعملو راي عام، و بإذن الله، نبنيو و ننجحو، تاريخ البلاد هذي اثبت انها تبني و تنجح...
أخيرا، ارقامنا الكلها مصدرها تقرير للبنك الدولي بعنوان : "تونس الثورة التي لم تكتمل"... |
البلاد ما تقوملهاش قايمة😨
عامين نستناو في التقرير حول الوضعية المالية للمنشآت العمومية، تقرير اكتوبر 2016 اعطانا شوية امل انو اخيرا حكومات البلاد هذي باش تمشي في الشفافية و تنشر للشعب التونسي تفصيل ارقام المؤسسات العمومية، تقرير 2016 كان مختصر، لكن مقارنة بالي قبلو متاع 2014، كان فما تحسن في عدد المنشآت الي تم تقديم ارقامها الفردية، رغم انها تبقى مجرد لمحة عامة عن اهم ارقام كل مؤسسة على حدة....
توقعنا تحسن في الشفافية السنا، توقعنا مزيد من الوضوح و مزيد من الارقام التفصيلية عن حال كل مؤسسة على حدة.... لكن، و بعد عامين انتظار، رجعنا للتعتيم القذر متاع ما قبل الثورة😨😨😨😨، و خرج تقرير تعبير و انشاء حول استراتيجية ندرا شنوا عاملين تلخيص متاع برشا دزان بيدق في دراسات انشاء قديمة، و فيه اربعة ارقام مجمعة، يعني قطوس في شكارة ما تفهم منو شي، و تقريبا صفر معلومات عن حال المؤسسات متاع الشعب التونسي بصفة فردية... يعني قالولنا يا توانسة؛ انتم اغبى من ان نعطيكم تفاصيل حول حقيقة وضعية املاككم، لذا هانا رجعنا للتعتيم، و اشربو ماء البحر...
زايد والله الي تعقد فيه النوارة، يصدمك بتصرف من العصر الحجري
انا كتونسي ادمين صفحة الاقتصاد بالفلاقي اطالب الحكومة التونسية بالسماح بنشر التقرير التفصيلي الجديد (الوضعية الى سنة 2016) لوحدة متابعة انظمة الانتاجية في المؤسسات و المنشآت العمومية برئاسة الحكومة
Partager svp en mettant le dernier paragraphe en votre nom
#انشر_التقرير_المفصّل |
اعادة
التهرب و الإرهاب
مشكلة التوانسة، عامة الشعب من التوانسة، أنهم موش فاهمين انو الفلوس هي العامل الوحيد، في الحرب الشرسة الي تتعرضلها بلادهم، و ديارهم و قوتهم و حياتهم، و راحة بالهم على صغارهم، و اماتهم و اخواتهم و أحبابهم... الفلوس هي الاقتصاد، الفلوس هي ميزانية الدولة، هي قدرتها على توفير تجهيزات لجيشها و امنها، و تدريبهم تدريب عالي، هي قدرتها على تحسين مستوى العيش في مناطق الفقر، حيث يترعرع شيطان اليأس الذي يقود للإرهاب الدموي الغاشم...
الاقتصاد هو خلق الثروة، و الثروة ما يخلقها الا العمل والقراية، القراية و العمل ب1000% من طاقتنا، العمل يخلق ثروة، و الثروة تخلق مواطن شغل جديدة للبطالة، و العمل و خلق الثروة هو الي يوفر أكثر ضرائب و أداءات للدولة، الضرائب و الاداءات هي الي يصرف منها الشّعب التّونسي، على صحتو و قرايتو و امنو و غيرهم... أوّلا الخدمة و ثانيا خلاص الضّرائب الواجبة علينا... و هوني عندي ما نقول لبرشا ناس...
لبعض رجال الأعمال الي يخدمو في مخاخهم عالفيسك، باش ما يخلصوش الواجب عليهم، نقول : انتوما تسرقو في ارواحكم بالنهاية، لأن انهيار تونس هو نهاية تمتعكم بما انتم فيه، و تهناو، ما عندكم وين تمشيو و تفرحو، حتى لو خليتو أهل البلاء في بلاهم، باش تعيشو كلاب في بلاد الناس، و باش تعيشو مع حقيقتكم الي تعرفوها : انتم من أسباب خراب بلادكم، انتم خونة و باش تعيشو خونة و تموتو خونة...
لبعض أصحاب المهن الحرة الي يخبّيو في حقيقة مداخيلهم و يخلصوا في تفاهات للفيسك، و يقبضوا ايسباس، و يعيشوا في مستوى بعيد على حقيقة مستواهم، لو يدفعوا الواجب عليهم للعيش من خيرات هذا الشعب، انتوما تسرقوا في ارواحكم بالنهاية، لأن نهاية تونس هو نهاية عيشكم الرغد، و ما عندكم فين هاربين، الأغلبية الساحقة منكم، باش تعيش في الدم و الخراب معانا، و الي باش يصير على بو و خو و أخت و ولد و أم التونسي باش يصير على اهلكم و عليكم ، مع يقينكم، أنكم من أسباب خراب بلادكم، لأنكم سرقتوا التوانسة، و عشتوا بيناتنا، و تمتعتوا بعرقنا الي قراكم و وفرلكم كياسات و امن و إدارات و صحة عمومية، و خاصة، انتوما سراق، ما فماش كلمة أخرى لوصفكم غير أنكم سراق، و خونة زادا، اكيد خونة
للتاجر، الي يخدم في مخو، و يشوف في روحو مهف، يتعدى بين القطرة و القطرة، و بالطبيعة يشوف في روحو معلم كي يسرق الفيسك، تجارتكم مصيرها الكساد عندما يحل الخراب، حياتكم مصيرها الخراب عندما تنهار هذه الدولة، انتوما ناس تعيشوا بيناتنا، تتمتعوا بخيراتنا و امننا و تسرقوا فينا، انتوما عايشين في خير خاطركم في بلاد اسمها تونس، فيها دولة و إدارة و صحة و تعليم و امن و جيش، مهما كان مستواهم، هوما موجودين على قدر ما نجمنا نعملوا، و انتوما تتمتعوا بيهم، انتوما سراق، ما فماش كلمة أخرى غير أنكم سراق، و خونة زادا، اكيد خونة...
المواطن، الي يقبض كراء دارو و ما يخلص حتى فرنك ضرائب، الي يبيع دارو و الا كرهبتو و ما يخلص حتى فرنك ضرائب، الي يشري سلعة مهربة خاطرها ارخص، و يعبي ايصونص ليبيا و الجزائر خاطرهم ارخص، و يدفع رشوة باش يقضي امورو، تخديم المخ هايل و تعدي بيه في امورك؟ أي و الفلوس الي مشات لجيب المهربين و انت تمتعت بيها نهارين و ضاعت عالميزانية، منين باش نجيبوها حسب رايك؟ ماهي زيادة في أسعار السلع المدعمة و الكهرباء و الماء و غيرهم؟ ماهو سبيطارات في حالة مزرية، و تعليم تاعب لصغارك و غياب الأمن و الجيش المدربين و المجهزين لحمايتك... و بالنهاية مزيد من الفقر و الحقد، الي يخلق مجرمة و أرهابيين...
للشباب، الي يفكر بمنطق "ما عندي ما نخسر"، والله نأكدلكم أنكم لمّا تكتشفو أنّو خسارة أبسط مقومات الحياة لاهلكم و احبتكم، هي أعظم الخسائر، الشباب هو شعور بالقوة، لا شيئ غير القوة، لكنه شعور زائف لا ندرك تفاهته إلا بمرور الزمن،
للسياسيين الي مرّوا على تونس من 2011 الى اليوم، راهي حلمتنا ضاعت، و مشكلتنا انو حلمنا و انتوما بعتولنا الحلمة في حملاتكم الانتخابية البرلمانية و التأسيسية و الرئاسية و البلدية، و اذا ما حققتوش وعودكم معناها انتم فشلتو، ما عندكم حتى عذر، لا ظروف امنية لا اضرابات لا مشاحنات سياسية لا ادارة ثقيلة لا دولة عميقة، لما اعطيتونا وعودكم المتتالية، كنتو تعرفو الشي هذا، و ماكمش داخلين تحكمو في الشعب السويسري، يعني عدم تحقيق الوعود معناها فشلتو، لا شي اخر، و خيبة الامل الشعبية في السياسيين سببها فشلكم هذا... و صدقوني، الي خدم مخو على مصلحتو قبل مصلحة تونس،باش يتحاسب بطريقة او بأخرى باش يتحاسب، الدنيا هكا، الطبيعة تكره الحوايج المعوجة و الحساب جاي بطريقة او بأخرى و لابد لكل بشر انو يخلص اخطاؤو بطريقة او اخرى...
للشرفاء من هذا الشعب سواء رجال أعمال أو أصحاب مهن حرة أو تجار أو مواطنين أو غيرهم، إياكم و ثقافة "هوكا الناس الكل تسرق" إياكم و ثقافة "الحوتة خامرة من راسها" إياكم و ثقافة الحمقى الذين لا يرون في هذه الدولة إلا عيوبها، العيوب موجودة و كثيرة، لكن لإصلاحها يجب أولا الحفاظ على هذا الوطن، و الحفاظ على بلادنا يبدأ بالاخلاص في العمل مهما كانت العيوب الآنية... كل واحد فينا يبدأ بروحو، و الخونة مصيرهم مزبلة التاريخ...
على خير يا توانسة |
بعد ما تأكد و الحمدلله، انو التوانسة الي تمسّو من تفجير الجرذة لنفسها اليوم، بكلهم بخير،
نتمنى يكون فما وعي اعلامي وطني، و العناوين في كل الوسائل و بكل اللغات تكون:
فشل عملية ارهابية في تونس
#فشل_عملية_ارهابية_في_تونس |
البلاد مهما يصيرلها، معبية رجال و نساء أحرار و صناديد، و ما اتطيحش، مهما بدى لأعداءها من كل الجهات، مهما انهارت معنويات شعبها بسبب تتالي الاخبار السيئة، مهما تكالبت عليها المآسي، مهما تفنن البعض في أنانيتهم لنهبها، مهما تكالب عليها جراثيم الدم و الارهاب، الاحرار اغلبية، و قسما بالله مقاومة في كل المجالات حتى الموت و لا نسلموهالكم، قسما بالله لاما تبقى البلاد هذي عقدة لكل من عاداها... |
السلام
قانو التصريح بالمكاسب و مقاومة الاثراء غير المشروع صدر عندو مدة، و الأمر الحكومي الي يحدد محتوى التصريح خرج الحمعة الي فاتت،و المعنيين بالتصريح ( و زوجاتهم و ازواجهم و ابناءهم) عندهم في يديهم 60 يوم من تاريخ صدور الآمر للقيام بتصريحهم الى الهيئة الوطنية لمكافحة الفساد، و عدم التصريح يؤدي بالنهاية الى اقتطاع كبير من الأجر او الى خطية توصل 10 الاف دينار او الى السجن...
الأشخاص المعنيّين:
رئيس الجمهورية ومدير ديوانه ومستشاريه،
رئيس الحكومة وأعضائها ورؤساء دواوينهم ومستشاريهم،
رئيس مجلس نواب الشعب وأعضائه ورئيس ديوانه ومستشاريه،
رؤساء الهيئات الدستورية المستقلة وأعضائها،
رئيس المجلس الأعلى للقضاء وأعضائه،
رؤساء الجماعات المحلية، يعني رؤساء البلديات و المجالس الجهوية
أعضاء مجالس الجماعات المحلية، يعني اعضاء مجالس البلديات و المجالس الجهوية
رئيس المحكمة الدستورية وأعضائها،
القضاة،
-كل من يتمتع برتبة وامتيازات وزير أو كاتب دولة،
الأعوان العموميون الذين يشغلون وظائف عليا طبقا لأحكام الفصل 78 من الدستور،
الأعوان العموميون الذين يشغلون وظائف مدنية عليا طبقا لأحكام الفصل 92 من الدستور،
محافظ البنك المركزي التونسي ونائبه وأعضاء مجلس إدارته وكاتبه العام
المديرون العامون للبنوك والمؤسسات المالية التي تساهم الدولة في رأس مالها ورؤساء وأعضاء مجالس إدارتها،
مديرو الأجهزة الإدارية للهيئات الدستورية المستقلة،16 -رؤساء وأعضاء مجالس الهيئات التعديلية،
رؤساء جامعات التعليم العالي وعمداء الكليات ومديرو مؤسسات التعليم العالي والبحث ورؤساء المخابر ووحدات البحث في المؤسسات المذكورة،
المكلف العام بنزاعات الدولة والمستشارون المقررون لنزاعات الدولة،
حافظ الملكية العقارية والمديرون الجهويون للملكية العقارية،
المعتمدون الأول والمعتمدون والعمد،
الكتاب العامون للبلديات والولايات والمديرون التنفيذيون للجهات والأقاليم،
كل عون عمومي يتولى مهمة رقابية بهيئات الرقابة وهياكل التفقد الإداري والفني أو القطاعي التابعة للوزارات،
المديرون العامون المساعدون والمديرون المركزيون بالمؤسسات والمنشآت العمومية والخطط المعادلة من حيث شروط التكليف والامتيازات،
أعضاء لجان تقييم وإسناد ومراقبة عقود الصفقات العمومية وعقود اللزمات وعقود الشراكة بين القطاع العام والقطاع الخاص وأعضاء لجان إسناد التراخيص الإدارية وتراخيص ممارسة النشاط مهما كان نوعها وقطاعها
أعوان قوات الأمن الداخلي الذين لهم صفة الضابطة العدلية، يعني الضباط و ضباط الصف في الحرس الوطني و الضباط في الامن الوطني
رؤساء الهياكل الرياضية،
أعوان المراقبة الجبائية والاستخلاص وقباض البلديات ورؤساء مكاتب البريد،
أعوان الديوانة المباشرون الذين لا تقل رتبتهم عن متفقد مساعد أو ملازم للديوانة أو الذين يشغلون خطة رئيس مكتب أو رئيس فرقة أو خطة قابض،
كتبة المحاكم،
الأعوان المحلفون والمكلفون بمهام التفقد والرقابة أو الذين أهلهم القانون لممارسة صلاحيات الضابطة العدلية،
كل عون للدولة أو جماعة محلية أو مؤسسة عمومية إدارية يقوم بمهام آمر صرف أو آمر صرف مساعد أو محاسب عمومي أو وكيل مقابيض أو دفوعات،
أعضاء اللّجان الجهوية لتصفية الأحباس الخاصة والمشتركة ومجالس التصرف في الأراضي الاشتراكية،
مسيري الأحزاب السياسية والجمعيات، يعني الهيئات المديرة متاع الجمعيات و الاحزاب، موش الرؤساء برك، و الجمعيات هوني بكل أنواعها بما فيها الرياضية
وكلاء المؤسسات الخاصة المتعاقدة مع الدولة للتصرف في مرفق عمومي بمقابل من الدولة،
أصحاب المؤسسات الإعلامية والصحفيون وكل من يمارس نشاطا إعلاميا أو صحفيا،
رؤساء وأعضاء مكاتب النقابات المهنية المركزية أو الجهوية أو القطاعية،
الأمناء العامون للنقابات المهنية والمنظمات الوطنية
وبصفة عامة كل من تنص القوانين والتراتيب المنظّمة لممارسة وظيفته على واجب التصريح بالمكاسب والمصالح. |
لمحة :
الوظيفة العمومية هي كل الوزارات و الادارات التابعة للوزارات الي تعطي في خدمات مباشرة للمواطن بمعلوم رمزي او ما عندها حتى علاقة بالمواطن في خدماتو اليومية ... هي الهياكل الي ميزانيتها مرتبطة بميزانية الدولة و الي شهاري موظفيها يخرجو من الحساب العام للدولة الي منو تدخل و تخرج اموال ميزانيةالدولة ..
القطاع العام هو المؤسسات العمومية كيما الستاغ و الصوناد و غيرهم الي عندهم الاستقلالية المالية و الي يقدمو في خدمات مباشرة للمواطن بمقابل فعلي و الي شهاريهم تتصب من الحسابات البنكية لهذه الشركات... المؤسسات هذي علاقتها الوحيدة بميزانية الدولة هي منح التوازن الي تتصبلها من الميزانية مرة في العام باش ما تفلسش او منح الاستثمار الي تتصبلها مرة في العام باش تعمل استثمارات داخلة في البرنامج التنموي للدولة |
اعادة
السلام عليكم يا توانسة
شنوا الbitcoin؟ شنيّة تكنولوجيا الblockchain؟ وين تنجّم توصل الحكاية
في ماي 2013، قيمة الbitcoin كانت اقل من 100 أورو، في ديسمبر 2017، وصل سعر الbitcoin حوالي 16 الف أورو، اليوم، سعر الbitcoin حوالي 6938 أورو (المصدر 1)... الى أواخر 2016، قيمة المشاريع الي تخدم على او بالBitcoin، تبلغ حوالي 1,5 مليار أورو (المصدر 2)… من اليوم و الى حدود 2020، المشاريع الي تخدم بتكنولوجيا اسمها الblockchain، منتظر انها تدخّل حوالي 11,9 مليار اورو (المصدر 3)...شنيّة الحكاية؟ فين ماشي العالم؟
نبداو بأوّلا: شنوّا البيتكوين؟
عام 2008، تفجرت الأزمة الماليّة العالميّة، و تلاها افلاس عديد البنوك في أمريكا و حول العالم، و ضياع مدّخرات ملايين النّاس الي كانت تستثمر في الأسواق الماليّة في العالم و الدّول الأوروبية أساسا... في العام هذاكا، خرج مقال دار بين مجموعة ضيقة من مجانين الإعلاميّة، كتبو واحد اسمو Satoshi Nakamoto، يحكي فيه على عملة جديدة رقميّة سمّاها الbitcoin، و في فيري 2009، هبّط اوّل نسخة من اللّوجيسيال "بيتكوين" على موقع منظمة اسمها The Foundation for Peer to Peer Alternatives ...
بطريقة كاريكاتيريّة، شنوّا يعمل اللّوجيسيال هذا، يعمل في عمليّات حساب معقّدة و يكافئ الي الاورديناتارات الي تعطيه قّوة الحساب متاعهم باش يحسب بيها، و المكافأة هوني، موش دولارات او أي دوفيز أخرى، و انّما عملة جديدة، ماهيّاش موجودة في الواقع، و العملة هذي اسمها الbitcoin...
سي Satoshi Nakamoto دخّل معاه ديفلوبارات اخرين، و خدمو مع بعضهم على أساس خلق هالعملة الرّقميّة، و بالشويّة بالشويّة كبرت مجموعة المتعاملين داخل هذه الشبكة، و كثر التّعامل بيناتهم في قضياتهم لبعضهم بعملة الbitcoin... يقول القايل، شنوّا الي يخلّي عباد بعقولاتها تقبل تتعامل بعملة موش موجودة في الواقع؟ في البداية، كان الدّافع حاجة برك: هي انّو المجموعة الي بدات الحكاية، فقدت الثقة في المؤسسات الماليّة بعد كارثة الازمة الماليّة، ماعاش عندهم ثقة لا في البنوك، لا في الفيديرال ريزارف الامريكيّة لا في أسواق الأسهم، و عجبتهم فكرة خلق عملة تكسّر السيستام هذا الكلّ... لكن ولو.... هذا يبقى مجرّد تخضريط حالمين ما عندهم فين يوصلو، شنوّا الي خلّى عدد المتعاملين بالعملة هذي يوصل ل21,5 مليون شخص بنهاية سنة 2017... بكلّ بساطة، التكنولوجيا الي تبنات عليها الفكرة متاع الbitcoin... و التكنولوجيا هذي اسمها الblockchain... كيفاش؟
لمّا تخلقت كمّية متاع bitcoin بين الديفلوبارات الي بداو الفكرة، و لمّا ما دخلو معاهم مجانين إعلاميّة آخرين يتعاملو بينات بعضهم بهالعملة الرّقميّة، كان فمّا قاعدة هي الي تسيّر في المعاملات الكلّ: و هي انّو كلّ تعامل بالbitcoin بين زوز من النّاس، ما يتمّ الّا ما يوافقو عليه اغلبيّة ساحقة من الاورديناتارات الي يسيرو في شبكة الbitcoin، و الاورديناتارات هذي توافق عبر برمجيّات، تثبّت في المتعاملين الإثنين، تثبّت في انّو الي باش يعطي bitcoin عندو بالحق كمية من هالعملة، و تعطي رمز لهاك المعاملة فيه الوقت و التّاريخ و مربوط بآخر معاملة صارت قبلها، و الاورديناتارات الي تثبّت في العمليّة هذي يكونو عند ناس اسمهم les mineurs و هوما ناس يحطّو اورديناترهم على ذمّة الشّبكة باش اللّوجيسيال يستعمل la.puissance de calcul متاعهم في التثبّت و تسجيل المعاملات، و مقابل قوّة الحساب الي يوفروها les mineurs، اللّوجيسيال يكافئهم بخلق كمّية bitcoin و يعطيهالهم... و القوّة هذي، أنّو المنظومة تسمح لأي شخص في العالم عندو الامكانيّات، باش يكونmineur و يربح des bitcoins على خدمة التّثبيت...
طبعا العمل بكلّو يتمّ عن طريق خوارزميّات معقّدة تثبّت في الحسابات و في المعاملات، و تسجّل المعاملات في قاعدة بيانات رقمية موجودة في نفس الوقت عند النّاس الكلّ... نعاود، و هوني بالحق الثّورة، قاعدة معاملات، موجودة عند النّاس الكلّ، و فيها المعاملات الي صارت في العالم اجمع و منذ اوّل معاملة صارت في فيري 2009 (الي عملها Satoshi Nakamoto بيدو وقتها و تلقاووها هوني :https://blockchain.info/fr/tx/4a5e1e4baab89f3a32518a88c31bc87f618f76673e2cc77ab2127b7afdeda33b ) الى آخر معاملة صارت اليوم 22 ماي 2018...
عاودو افهموني ملييييح، هذي مجموعة من الناس تتعامل بينات بعضها، و هي متأكدة انّو كلّ معاملاتها مسجلة محفوظة في قاعدة بيانات موجودة عند الجميع، و محيّنة في نفس الوقت عند الجميع، و الإطّلاع عليها متاح للجميع، و حتّى واحد منهم ما ينجّم يدخل و يفسّد قاعدة البياتات الي فيها المعاملات... يعني انا و انت تفاهمنا باش نعطيك بيتكوين، تأكّد انّو اذا المعاملة تقبلت، راني بالحق عندي بيتكوين، و تأكّد انّو اذا المعاملة تقبلت فبدون شكّ باش يوصلولك الbitcoin متاعك، و تأكّد انّو مادامني بعتلك الbitcoin الي عندي، مستحيل انّجّم نفكهملك، و تأكّد انّو معاملتنا مسجلة و انّجمو نشوفوها حتلا بعد 10 سنين لقدّام، و تأكّد انّي مستحيل انّجّم نعمل أي تغيير او فسخ لتلك المعاملة... و هذي هي الثّورة الي جابتها تكنولوجيا البلوكشاين : الثقة في المعاملات بين الناس، اذا معاملات تسجلت، انتهى الموضوع، راهي صحيحة، و مستحيل حدّ ينجّم يفسخها او يزيّفها... آي فاش تستنّى؟ هز الbitcoin متاعك و امشي اصرفهم فين تحب...
أخر معلومة، منظومة الخلاص Bitcoinباش تقعد تخلق في عملة الbitcoinعبر مكافأة النّاس الي تحطّ قوّة ذاكرة اورديناترها على ذمّة المنظومة للتّثبيت و الحساب، و باش يتواصل خلق عملاتbitcoin جديدة حتّى نوصلو ل21 مليون bitcoin يدورو حول العالم... متوقّع ان يتوقّف خلق الbitcoinالجدد بعد عشرات السنين من اليوم
طبعا بالوقت، كبر عدد النّاس الي تتعامل في قضياتها بين بعضها بالبيتكوين، و لمّا يكبر العدد، طبيعي باش يتعدّى الbitcoin من الشبكة الافتراضية للحياة الواقعيّة و نهار 16 نوفمبر عام 2012، موقع WordPressيقبل انّو يخلص بالbitcoin، و نهار 29 نوفمبر 2013، Jiangsu Telecomثالث اكبر مشغّل اتّصالات صيني، يقبل انّو يخلص بالbitcoin و من وقتها، و الحبل عالجرّارة، و الbitcoin عمّال يتحوّل فعليّا لعملة تتصرف في المجال الرّقمي طبعا، لكنّ حتّى في الحياة المادّية متاع كلّ يوم...
و بالطبيعة تخلقت بورصات متاع صرف للbitcoin و أصبحت ناس تتبادل فيه مقابل الأورو و الدّولار، بالأسعار الي حكينا عليها لفوق...
الخلاصة من هذا الكلّ، زوز حوايج:
اوّلا، نظريّا و في المطلق، العملة في حدّ ذاتها، ما عندها حتّى قيمة غير قيمة الورقة الي مكتوبة فوقها، او قيمة المعدن الي مكوّنة منّو، الى حدود اليوم، النّاس تاثق في أي عملة و تتعامل بيها، خاطرها تاثق في البنك المركزي و الدّولة الي أصدرتها، تاثق في منظومة التعامل ككلّ، و بالطّريقة هذيكة تصبح ورقة مكتوب عليها 50 دينار تساوي سلعة بقيمة خمسين دينار، الbitcoin دمّر هذه الفكرة من أساسها، هذي عملة ما عندهاش مؤسسة اصدار، هذي عملة قائمة على التعامل المباشر بين النّاس و الثقة هوني ماهيّاش في مؤسّسة، و انّما في سلامة التعاملات بالعملة و استحالة تزييف الاثنين سواء العملة او المعاملات الي صارت بيها، و في انو المعاملات الي صارت موثقة و متاحة للعموم، و في انّو قاعدة البيانات الي فيها المعاملات، موجودة في نفس الوقت و محيّنة في نفس الوقت عند النّاس الكلّ... و هذا جاء بفضل تكنولوجيا البلوكشاين و الي هي موضوع خلاصتنا الثّانية... لكن اهم حاجة هوني هو انو حد ما ينجم يقلكم انو الbitcoin باش يطلع او يهبط في الفترة الجاية، مازال اصلا حتى المفهوم جديد على علماء المالية و الاقتصاد، مازال الشي مفرّت، متروك للعموم، العرض و الطلب دون دخل اي شيء اخر، الثقة الي تطلع و تهبط، لذا، ما عندي حتى نصيحة حول الاستثمار فيه او لا...
البلوكشاين هي تكنولوجيا ثوريّة، بدات عام 2008، و توّا سنوات بفضل نجاح الbitcoin، اثبتت انّها تكنولوجيا اختراقها هو عمليّة قريبة جدّا من الإستحالة، و في المقال الجاي بإذن اللّه، باش نحاولو نحكيو على الآفاق الي تفتحها لبتكنولوجيا هذي لتونس و للعالم في المحالات الاقتصاديّة و الماليّة....
أخيرا: زوز معلومات:
Satoshi Nakamoto الي خلق الbitcoin لليوم ما يعرفو حد، خرجت إشاعة انّو ياباني، و ثبت انّو موش صحيح، حد ما يعرف يا ترى شخص واحد، منين، شنوّا اصلو، يا ترى مجموعة اشخاص، شكونهم؟ حد ما يعرف لليوم
الbitcoin في نظر القانون التّونسي موش عملة، موش موجود أصلا...يعني نظريّا انّجمو نشريو bitcoin مقابل دينارات... لكن، لااااكن، يمكن بسهولة يتصنّف كأصول (يعني سلعة او دار او كرهبة) و يبقى معتبر قانونيا كشراء أملاك بالخارج، و هذي لازمها ديكلاراسيون للبنك المركزي...
شاهية طيبة يا توانسة
شكرا لمؤسسة TALAN TUNISIE الي لزّتني بالسيف باش نهتم بالموضوع😁
و شكرا لاصدقائي الأعزاء كريم و معز على رحابة صدرهم مع اسئلتي😁
المصدر 1 :http://www.finances.net/devises/graphique/bitcoin-euro-kurs
المصدر 2 : مقال لمحامي فرنسي في مكتب Gibson, Dunn & Crutcher LLP تلقاووه هوني
http://www.nicolasbaverez.com/2016/07/07/promesse-de-blockchain/
Gibson, Dunn & Crutcher LLP
المصدر 3: دراسة لمكتب market and research تلقاووها هونيhttps://www.researchandmarkets.com/research/lmc82t/global_blockchain?w=12 |
السلام عليكم
اش معناها تونس تخرج لأسواق المال العالمية باش تتسلف؟
كل بلاد، عندها أساسا ثلاثة طرق للاقتراض بالعملة الصعبة:
* اولا: من دول اخرى، يعني دولة او مؤسسة حكومية متاع دولة، تسلف دولة اخرى... و اهم عامل في العمليات هذي، هو العلاقات الدبلوماسية و السياسية اساسا، و سعر الفائدة و فترة الخلاص ينجمو يكونو ممتازين حتى لو البلاد الي تتسلف اقتصادها مضعضع، أحنا في تونس و الى حدود 31/12/2017، النوع هذا من القروض يمثّل 14%من قروضنا الخارجيّة.
* ثانيا، من المؤسسات المالية الدُولية؛ و هذي مؤسسات تملك راس مالها مجموعة من الدول كيما صندوق النقد الدولي و البنك العالمي و البنك الافريقي للتنمية و البنك الاوروبي للاستثمار و التعمير و غيرهم من المؤسسات المالية الدولية، و هوني، القرض عموما يكون اما موجه لمشاريع معينة، او مرتبط بتطبيق جملة من الاصلاحات اذا البلاد تحب تاخذ قرض فقط باش تنجم تسكّر ميزانيتها... و كيف كيف هوني، حتى لو يكون اقتصاد البلاد الي تتسلف تاعب، غالبا ما يكون سعر الفائدة صغير و فترة التسديد طويلة لانو الهدف المعلَن يكون اساسا مساعدة البلاد هذيكا و ضمان الاستقرار المالي العالمي او ضمان التنمية على المستوى الإقليمي، أحنا في تونس و الى حدود 31/12/2017، النوع هذا من القروض يمثّل 50% من قروضنا الخارجيّة.
* اخيرا من اسواق المال العالمية: هذا معناه انو بلاد، تخرج للمستثمرين الدوليين الخواص في العالم (مؤسسات مالية عالمية خاصة اساسا)، تقلهم، نحب نتسلف كذا دولار على كذا سنة، شكون يسلفني... و الحالة هذي هي اكثر حالة تلجأ لها الدول الي عندها اقتصاد قوي و عندها مصداقية في العالم و استقرار في آفاق تطور اوضاعها الاقتصادية و السياسية و الاجتماعية و الامنية، و الدول هذي توصل تجمع في اموال طائلة بأسعار فائدة تافهة و على فترات كبيرة... كان لاحظتو هوني، بديتلكم بوصف نظرة العالم لاقتصاد هذه الدول، خاطر في اسواق المال العالمية، المستثمرين خواص، يعني قبل ما يسلفو فلوسهم، يشوفو وضعية البلاد الاقتصادية و الاجتماعية و السياسية و الجيوستراتيجية و بعدها يحكمو على سعر الفائدة و المدة متاع القروض الي تاخذو الدول من اسواق المال العالمية... ، يعني هاذم ناس يقيسو قبل ما يغيصو... تبقى، هاذم،ما يسألوكش اش باش تعمل بالفلوس، لا يحددولك مشروع، لا يقلك اصلاحات؛ لا والو، تسلفت، هز، و رجعلي، تحب اتطيشهم امورك... أحنا في تونس و الى حدود 31/12/2017، النوع هذا من القروض يمثّل 36% من قروضنا الخارجيّة...
نجيو توا لحالنا اليوم: افضل مصدر معلومات على النوع هذا من القروض في الأسواق المالية العالمية، هو زوز مواقع إخبارية مختصة في المال و الامال: بلومبارغ و رويترز..
يا ترى صحيح احنا طلبنا 1000 مليون دولار، و ما جاوناش عروض تسليف بالمبلغ هذاكا؟
هاو اش يقول مقال رويترز في الموضوع هذا اليوم: تونس تسلفت 500 مليون أورو من أسواق المال العالمية (حوالي 569 مليون دولار)، المقال يقول زادا، انّو في البداية تونس كانت مبرمجة باش تتسلف 1000 مليون دولار (حوالي 880 مليون أورو).، لكن المقال يقول انو في العملية هذي، جات لتونس عروض تسليف بـ 1250 مليون أورو (يعني حوالي 1442 مليون دولار)، و تونس خذات منهم 500 مليون أورو فقط... يعني خرافة ما لقيناش شكون يسلّفنا 1000 مليون دولار هذي عالحيط و ما فمّاش منها... يعني اذا الطلب الأصلي فيه 880 مليون أورو و جاونا عروض لـ 1250 مليون اورو، هذا معناه إنّو على كلّ أورو طلبنا نتسلفوه، جانا عرض تسليف 1,42 أورو... لكن، هذا باقي يعتبر عرض موش باهي، اذا نقارنو مثلا بدول أخرى كنّا نمثلولها قدوة، السينيغال مثلا خرجت في مارس الي فات طالبة 2200 مليون دولار، جاوها عروض تسليف بـ 10000 مليون دولار، رغم انو ترقيم السينغال حسب موديز اخيب من ترقيمنا احنا اليوم حسب نفس الوكالة... هذا معناه انّو نظرة أسواق المال العالمية لينا بدات تسوء... فما حكاية اخرى، في مشروع ميزانية 2019، تحطت ارقام محينة لسنة 2018، و فيها انو القروض من اسواق المال العالمية 2044 مليون دينار في 2018... إحنا اليوم تسلفنا 500 مليون اورو، يعني حوالي 1650 مليون دينار... نبقاو في حاجةل لحوالي400 مليون دينار تقريبا... هوني سؤال لازم وزارة المالية تجاوب عليه، يا ترى، بطلتو من ال400 مليون دينار من اسواق المال العالمية، باش تتسلفوهم من جهة اخرى؟ و الا موش متسلفينهم جملة و في الحالة هذي؟ شنية النفقات الي باش تبطلو منها،؟ و في حال باش تتسلفو من جهة اخرى، شنية الجهة هذي؟
قدّاش انتيريس و الخلاص على قدّاش من عام؟
رويترز تقول انّو الفرض على 5 سنين و الانتيريس 6,75%... آي آش معناها؟
ما انجمو نفهمو الا اذا نقارنو، آحنا آخر خروج لينا على السوق المالية الأوروبية صار في فيري 2017، و تسلفنا وقتها 850 مليون أورو على 7 سنين بأنتيريس 5,75%... يعني المدّة أطول و الانتيريس اقل...
في أسواق المال العالمية، احنا عموما في أسواق المال العالميّة، ما سلّكناها في سعر الفائدة و في حجم عروض التسليف الي تجينا، الّا لمّا أمريكا تضمن فينا، مثلا عام 2012، تسلفنا 485 مليون بضمانة أمريكية على 7 سنين و انتيريس 1.45%، وعام 2014، تسلفنا 500 مليون بضمانة أمريكية على 7 سنين و انتيريس 2.45%، و عام 2016، تسلفنا 500 مليون بضمانة أمريكية على 5 سنين و انتيريس 1.41%،
فمّا شكون يقول انّو الوقت موش وقت خروج و حقنا تريّثنا شويّة
معقول، لكن احنا لازمنا نتسلفو باش انجمو نسكرو ميزانية 2018، هذا الي موجود في قانون المالية 2018، و ما عندناش حل اخر، تبقى يا ترى حقنا خرجنا في اول العام، يكفي باش تلوجو في googleعلى كلمة "خروج تونس للأسواق العالمية" و "تخفيض ترقيم تونس" باش تلقاو نفس الكلام يتعاود منذ جانفي 2018... احنا في أي وقت نخرجو فيه للأسواق العالمية باش يكون سيّء، خاطر بكل بساطة، احوالنا الاقتصادية و الاجتماعية و السياسية و الأمنية تاعبة، و اذا نحبّو نتسلفو ما غير حد ما يفرض علينا حتى برنامج، فما كان أسواق المال العالمية و قواعدها الصعيبة، و اذا نحبو قرض رخيص و مرفق لازم نقبلو الإصلاحات، و اذا نحبو البنك المركزي يواصل دعم الدّينار قدام باقي العملات، لازمنا نتسلفو الدوفيز... الحاصل، الي يدّيه في النّار موش كي الي شادد ورقة و ستيلو وينظّر...
على خير يا توانسة....
المصادر:
توزيع الدين التونسي الى 31/12/2017:
http://www.finances.gov.tn/index.php?option=com_jdownloads&Itemid=333&view=finish&cid=1406&catid=5&lang=fr
مقال رويترز حول قرض اليوم:
https://af.reuters.com/article/tunisiaNews/idAFL8N1X47EU
مقال بلومبارغ حول قرض السينيغال من أسواق المال العالمية:
https://www.bloomberg.com/news/articles/2018-03-06/senegal-is-said-to-attract-almost-10-billion-in-eurobond-bids
مقال بلومبرغ حول قرض 850 مليون أورو في فيفري 2017:
https://www.reuters.com/article/tunisia-bonds-idUSL5N1FV447
إصدارات تونس في أسواق المال العالمية:
http://www.finances.gov.tn/index.php?option=com_content&view=article&id=53&Itemid=325&lang=fr |
فقرة من مقال البارح
...نجيو أخيرا لحكاية انّو عجز الميزانيّة ما يفوتش 3% من المنتوج الدّاخلي الخام، منين جات؟ و كيفاش؟
المضحك في الحكاية هذي، هو انّو قاعدة العجز الي مالازموش يفوت 3% من المنتوج الدّاخلي الخام، جابتها للعالم حكومة اشتراكيّة... عام 1981، لمّا وصل فرنسوا ميتيران اوّل رئيس اشتراكي في تاريخ الجمهوريّة الخامسة الفرنسيّة، يلقى عجز اكبر برشا من الي قالت عليه الحكومة الي قبلو... فرنسوا ميتيران قالهم، دولة عندها عجز يكبر، معناها تداين يكبر، و يخلّيها تحت رحمة الأسواق العالميّة الي تتسلّف منهم... و لذا، كوّن لجنة، قالها اعملّي قاعدة رياضيّة ما نفوتوهاش في العجز... و هوني ضحكة أخرى، خاطر احد أعضاء هذه اللّجنة، (Guy Abeille) قال في مقال عام 2010: "ما فمّا حتّى نظريّة اقتصاديّة نعتمدو عليها، و لا فمّا حتّى نظريّة اقتصاديّة باش توجّه تفكيرنا، لذا قرّرنا نستنبطو نسبة من المنتوج الدّاخلي الخام الي العجز متاع الميزانيّة ما لازموش يفوتها"... يقول القايل، كيفاش طلعو نسبة الـ3% و موش 4 و الا 5 و الّا 6؟؟؟ نواصلو مع كلام السيّد (Guy Abeille) عضو اللّجنة المكلفة بالموضوع وقتها، قال: "احنا وقتها نحضرو في ميزانيّة 1982، و نعرفو وقتها انّو عجز عام 1982 باش يكون في حدود 100 مليار فرنك فرنسي، شفنا توقّعات المنتوج الدّاخلي عام 1982، و قسمنا عليه هاك الـ 100 مليار فرنك فرنسي، نلقاو نسبة قريبة برشا من 3%، و هكّا قرّرنا نقولو انّو نسبة العجز ما لازمهاش تفوت 3% من المنتوج الدّاخلي الخام..."
هذي اذا كيفاش خلقت حكاية عجز الميزانيّة الي مالازموش يفوت 3% من المنتوج الدّاخلي الخام، الي مبعد دخلت في قواعد معاهدة ماستريشت الي خلقت الاتحاد الأوروبي عام 1992. و في عام 2015، صندوق النّقد الدّولي، خرّج تقرير ينقد فيه عدم معقوليّة هذه القاعدة و قاعدة انّو المديونيّة ما تفوتش 60% من المنتوج الدّاخلي الخام، في حال انّو النّموّ ضعيف و في برشا حالات أخرى... |
سلام عليكم
جديد، طويل كالعادة للأسف باش النّاس تفهم، لكن الي يتبّعنا ما يندمش بإذن الله...
شنوّا عجز الميزانيّة؟
برشا حديث في وسائل الإعلام، و عند السّياسيّين، حول عجز الميزانيّة، و دائما الحديث يدور حول نسبة هذا العجز مقارنة بالمنتوج الدّاخلي الخام، و ديما النّاس و الإقتصاديّين يحكيو على حدّ اقصى نظري ما لازموش يفوت 3%، السّاعة أصلا شكون الي طلع بهالنّسبة و علاش؟ ... آي و مبعد يقول المواطن، عجز، و ندرا شنوّا، فاش تحكي يا راجل؟ و آنا آش راحلي في هالبوبلي هذا بكلّو؟.... هات نحاولو نفهمو مع بعضنا...
نبداو بالسّاس، و نذكرو بصفة سريعة بمفهوم الميزانيّة...
الميزانيّة هي بكلّ بساطة جدول سنوي، فيه من جهة النفقات، الّي هي المصاريف متاع الخدمات العموميّة الي تعملها الدّولة للشّعب التّونسي، و نلقاو في هالمصاريف: أجور الموظفين و الدّعم و تسيير الإدارة و تسديد فائدة الدّين و مصاريف بنية تحتيّة (و هذي تتسمّى نفقات قبل تسديد اصل الدّين)، و نلقاو في النفقات أخيرا، خلاص اصل أقساط الديون القديمة الي جاء وقت خلاصها العام هذاكا... ،
و من الجهة الأخرى، الجدول متاع الميزانيّة هذا، فيه الموارد، يعني منين جات الفلوس الي يتمّ صرفها، و نلقاو انها جايّة أساسا من ضرائب على المواطنين و الشركات، و مداخيل نفط و خوصصة و مصادرة و مرابيح مؤسسات عمومية (مجموع الحكايات هذي يتسمّى موارد ذاتيّة) و أخيرا ديون جديدة على بلادنا)...
و الحسبة الموالية ما ابسطشي منها، اذا نصرفو اكثر من مواردنا الذّاتيّة، معناها عندنا عجز...
كيفاش بالضّبط يتحسب العجز متاع الميزانيّة؟
اوّل حاجة نعملوها باش نحسبو عجز الميزانيّة، هو انّو نخرجو حكاية الدّيون من الطّرح، يعني نشوفو ارواحنا، اذا ما عندنا حتّى دين قديم باش نخلصوه، و لا عندنا قرض جديد باش ناخذوه، نشوفو ارواحنا يا ترى احنا نصرفو قدّ فلوسنا و الّا لا...بالعمليّة هذي، و اذا نرجعو للفقرة الي فاتت، نلقاو انّو العجز يساوي ما يلي:
الموارد الذّاتيّة – النفقات قبل تسديد اصل الدّين
هذي مثلا في 2016، تعطينا بالمليون دينار:
21245,2 – 26099,1 = – 4853,9، يعني عجز بـ 4853,9 مليون دينار...
لكن بالشويّة عاد، الماليّة والمحاسبة، والتّحاليل، ماهيّاش مجرّد ناس قلقت قامت عملت حساب، الهدف يبقى دائما، هو انّ يتمّ تقديم تحليل واقعي وذكي يمكّن من معرفة حقيقة الوضع للقيام بالإصلاح اللّازم، وهذاكا علاه، العجز الصحيح في 2016، أكبر من 4853,9 مليون دينار الي لقيناهم... كيفاه؟
خاطر في الموارد الذّاتيّة، فمّا حوائج استثنائيّة، اذا نعتبروها مضمونة او دائمة، تغلّطنا، و ما تعطيناش حقيقة وضعنا... الهبات مثلا، هذي حاجة مربوطة بكيوف الي يعطيهالنا، عجبناه اعطانا، ما عجبناهش يبعثنا، عندو اعطانا، ما عندوش يبعثنا، هذاكا علاه قبل ما نحسبو عجز الميزانيّة، لازمنا نطرحو الهبات من الموارد الذّاتيّة... حاجة أخرى، مداخيل بيع الأملاك المصادرة و الخوصصة، هذي حوائج تصير مرّة في الفال، و ما تتعاودش ديما، و حتّى لو تتعاود مصيرها توفى اذا ماعادش نحبّو نبيعو و الا ما عادش عندنا شنوّا نبيعو...
وبالطّريقة هذي، يكون العجز الحقيقي للميزانيّة يساوي:
(الموارد الذّاتيّة – الهبات – مداخيل الخوصصة و بيع الأملاك المصادرة) – النفقات قبل تسديد اصل الدّين
هذي مثلا في 2016، تعطينا بالمليون دينار:
(21245,2 – 129,6 – 526,9) – 26099,1 = – 5510,4، يعني عجز بـ 5510,4 مليون دينار...
آي يقول المواطن، و آنا آش راحلي في هالبوبلي هذا بكلّو؟ عجز، و ندرا شنوّا، فاش تحكي يا راجل؟
معقول... تبّعني، احنا كي عملنا ميزانيّة عام معيّن، في الواقع، كي يجي العام هذاكا نكونو فعليّا صرفنا الي قلنا باش نصرفوه بكلّو كان موش اكثر شويّة، يعني العجز موجود، و اكيد ما دام نفّذنا نفقاتنا، اكيد فمّا فلوس صرفناهم، و الفلوس هذي، جبناها من التّداين، يعني عجز في الميزانيّة، يساوي تداين اكثر... آي و شنوّا المشكل؟ بالنّسبة ليا كمواطن؟
اوّلا، اذا دولة تغرق في الديون، ماعاش تلقى شكون يسلّفها أصلا، و لو يجي النهار هذاكا، وقتها الحكومة ما عندها حتّى حلّ، الّا انها تنقّص في النّفقات في خدمة من الخدمات العمومية كيما الصحة او النّقل او التعليم او الامن و الجيش او تمشي لأبعد و تقوم بتخفيض أجور الموظفين او تخفّض من مساعداتها للفئات الاجتماعيّة التّاعبة... و الحكومة تنجّم زادا تفرض ضرائب جديدة على المواطنين و الشركات... و في الحالتين، وقتها يا مواطن، تتمسّ في جيبك و في مستوى الخدمات العموميّة الي تتمتّع بيها
ثانيا، التّداين، طبيعي يخلّيك تحت رحمة الدّيّانة، و الي ينجمو يفرضو عليك التخفيض الي حكينا عليه في اوّلا
ثالثا، تداين الدّولة الدّاخلي، يأثّر زادا على قدرة البنوك انها تعطي قروض للمواطنين و الشركات و يرفع في سعر الفائدة على هالقروض، و يخلق بطالة و ركود، كيفاش؟ كمّية الدّينارات الي تدور في تونس محدّدة، اذا الدّولة تقترض برشا من البنوك، ماعادش يبقالهم فلوس باش يسلفو المواطنين و هكّا ينقص الاستهلاك و تنقص مداخيل الشركات ماعادش تنجّم تستثمر و ماعادش تخلّص ضرائب، و كيف كيف اذا الدّولة تقترض برشا من البنوك، ماعادش يبقالهم فلوس باش يسلفو الشركات الي ماعادش تنجّم تستثمر و تخلق مواطن شغل و ثروة، و النتيجة ركود... مازال، قلّة الأموال عند البنوك، تأدّي بالضّرورة لإختلال بين طلب القروض الي يقعد هو بيدو او يكبر، و عرض القروض الي ينقص، و النّتيجة هي ارتفاع سعر الفائدة على هالقروض
هذي بكلها أسباب، تخلّي الحكومات تحاول تنقّص في عجز الميزانية الى ما تحت 3% من المنتوج الدّاخلي الخام، امّا برفع الموارد عبر الرّفع في الضّرائب او بالتقليص من النفقات، و وقتها تعتبر تعمل في سياسة التقشّف المكروهة من طرف التوجّه الاقتصادي الإشتراكي...
نجيو أخيرا لحكاية انّو عجز الميزانيّة ما يفوتش 3% من المنتوج الدّاخلي الخام، منين جات؟ و كيفاش؟
المضحك في الحكاية هذي، هو انّو قاعدة العجز الي مالازموش يفوت 3% من المنتوج الدّاخلي الخام، جابتها للعالم حكومة اشتراكيّة... عام 1981، لمّا وصل فرنسوا ميتيران اوّل رئيس اشتراكي في تاريخ الجمهوريّة الخامسة الفرنسيّة، يلقى عجز اكبر برشا من الي قالت عليه الحكومة الي قبلو... فرنسوا ميتيران قالهم، دولة عندها عجز يكبر، معناها تداين يكبر، و يخلّيها تحت رحمة الأسواق العالميّة الي تتسلّف منهم... و لذا، كوّن لجنة، قالها اعملّي قاعدة رياضيّة ما نفوتوهاش في العجز... و هوني ضحكة أخرى، خاطر احد أعضاء هذه اللّجنة، (Guy Abeille) قال في مقال عام 2010: "ما فمّا حتّى نظريّة اقتصاديّة نعتمدو عليها، و لا فمّا حتّى نظريّة اقتصاديّة باش توجّه تفكيرنا، لذا قرّرنا نستنبطو نسبة من المنتوج الدّاخلي الخام الي العجز متاع الميزانيّة ما لازموش يفوتها"... يقول القايل، كيفاش طلعو نسبة الـ3% و موش 4 و الا 5 و الّا 6؟؟؟ نواصلو مع كلام السيّد (Guy Abeille) عضو اللّجنة المكلفة بالموضوع وقتها، قال: "احنا وقتها نحضرو في ميزانيّة 1982، و نعرفو وقتها انّو عجز عام 1982 باش يكون في حدود 100 مليار فرنك فرنسي، شفنا توقّعات المنتوج الدّاخلي عام 1982، و قسمنا عليه هاك الـ 100 مليار فرنك فرنسي، نلقاو نسبة قريبة برشا من 3%، و هكّا قرّرنا نقولو انّو نسبة العجز ما لازمهاش تفوت 3% من المنتوج الدّاخلي الخام..."
هذي اذا كيفاش خلقت حكاية عجز الميزانيّة الي مالازموش يفوت 3% من المنتوج الدّاخلي الخام، الي مبعد دخلت في قواعد معاهدة ماستريشت الي خلقت الاتحاد الأوروبي عام 1992. و في عام 2015، صندوق النّقد الدّولي، خرّج تقرير ينقد فيه عدم معقوليّة هذه القاعدة و قاعدة انّو المديونيّة ما تفوتش 60% من المنتوج الدّاخلي الخام، في حال انّو النّموّ ضعيف و في برشا حالات أخرى...
آش معناها؟ فلّح برك و ما يهمّش؟ لا عجز لا مديونيّة؟
اكيد لا، المنطق البسيط يقول انّو الانسان الي يصرف أكثر ما يصوّر، مصيرو يغرق... لكن قاعدة عجز بـ 3% انّجمو نتجاوزوها قليلا، لو انّو العجز هذا، جاي من ارتفاع مصاريف الاستثمار العمومي الي تخلق ثروات مستقبليّة، و موش من نفقات التصرّف الي ناكلوها و ننساووها...
المقال الجاي ان شاء الله نحكيو على فرضيّات بناء الميزانيّة، شنيّة؟ كيفاش تتحطّ؟ شنوّا اثرها لمّا ما تصحّش؟...
ليلتكم زينة يا توانسة...
الي مافهمش شنوا المنتوج الداخلي الخام، يلقى التفسير هوني :
https://m.facebook.com/story.php?story_fbid=1980033005421304&id=133076093450347 |
سلام
نهار 16 اكتوبر الي فات، وكالة الترقيم العالمية "موديز" خفضت الترقيم السيادي من B2 بآفاق مستقرة الى B2 بآفاق سلبية، و في نفس اليوم، نفس الوكالة خفضت ترقيم 5 بنوك تونسية بنفس الطريقة و البنوك المعنية هي: بنك الامان و بنك تونس العربي الدولي و الشركة التونسية للبنك و البنك العربي لتونس و البنك التونسي...
اليوم باش نحكيلكم شوية على موضوع ترقيم البنوك...
وكالات الترقيم العالمية هي مكاتب دراسات خاصة مهمتها تقييم الصلابة المالية و المصداقية المالية للدول و الشركات الكبرى، و الوكالات هذي اصبح عندها وزن، لانو المستثمرين في العالم يتبعو في شنوا تقول، و يبنيو في قرارات استثمارهم او تمويلهم لدولة او شركة على تقييم وكالات الترقيم هذي (هذا ما يمنعش انو كلامها قرآن،خاطر برشا مراتطلع تقييمهم عالحيط، لكن تبقى ديما آراء وكالات الترقيم مهمة جدا في قرارات الاستثمار متاعالمؤسسات المالية العالمية )... و كل مرة هالوكالات تعمل تقييم لدولة او لشركة خاصة، تخرج بلاغ للعموم حول نتائج تقييمها...
لكن نردو بالنا، كي تسمعو وكالة ترقيم خفضت ترقيم البنك الفلاني و ما تسمعو شي على باقي بنوك تونس، إياكم تظنو انو البنك هذاكا خايب و الباقي منعو خاطرهم طيارات. لا 😁. لازمكم تعرفو انو وكالات الترقيم هي مكاتب دراسات خاصة، و ما تقيم إلا البنوك التونسية الي تطلب انو يتم تققييمها سنويا و تدفع ثمن هذا التقييم لوكالة الترقيم. يعني البنوك الي ما تحكيش عليهم وكالات الترقيم هي بنوك رافضة التقييم الخارجي المستقل اصلا و الله أعلم على شنوا باركة من كوارث...
مثلا فما بنك واحد في تونس يطلب سنويا من ثلاثة وكالات ترقيم عالمية أنها تقوم بالتدقيق في حساباته و هي ستاندارد آند بوورز و فيتش و موديز. يعني كل مرة الوكالات هذي تخرج تقييمها لتونس و للقطاع البنكي التونسي، إلا و يخرج اسم هاك البنك من ضمن البنوك المعنية. و البنوك الي تعمل هكا و هي قلة نادرة بصراحة في تونس، هي بنوك تسعى لتقييد نفسها بأصعب و أدق المعايير الدولية الصلابة المالية و الحوكمة و حسن التصرف، البنوك هذي تحاول تفرض نفسها خاصة في المعاملات المالية العالمية في عمليات التصدير و التوريد الي يقومو بيها حرفاءها، خاطر بنوك العالم قبل ما تتعامل مع بنوك اخرى، أول حاجة تغزرلها هي : هل ترى خاضعة لترقيم و تقييم إحدى الوكالات العالمية و الا لا.
لكن الي صاير في تونس بعد الثورة هو انو كل بلاغات الترقيم، فيها تراجع لهذا الترقيم، و بحكم قلة فهم الناس للموضوع، الي يصير هو انو البنوك الي رافضة التقييم من وكالات الترقيم، تتعدى في المهموطة و ما يركز حد مع مع مشاكلها، و البنوك الي تسعى بكل الطرق نحو الشفافية قدام المتعاملين معاها عالميا، تصبح في تونس بنوك خايبة و ما تصلحش خاطر هي برك تظهر في بلاغات تخفيض الترقيم المتواترة بعد الثورة...
الاهمّ من هذا الكل، هو انّو البنوك هذي، و منذ الثورة، تخضع لتراجع ترقيمها لسبب واحد غير مرتبط بأداءها او نتائجها، السبب: هو تراجع ترقيم تونس كدولة، كيفاش؟
فما قاعدة في موضوع الترقيم هذا، و هي أن أي شركة تشتغل حصريا في بلد ما، ترقيمها لا يمكن أن يكون أفضل من ترقيم ذلك البلد، هذاكا علاه كل مرة تسمعو بوكالة ترقيم خفضت الترقيم السيادي لتونس (يعني تقييم الدولة التونسية من حيث المصداقية و القدرة على سداد ديونها و الإيفاء بتعهداتها) إلا و تسمعو بعدو بأيام تخفيض لترقيم البنوك الي تقيم فيها الوكالة هذيكا في تونس.
الليلة يهبط مقال تفسير معنى العجز في ميزانية الدول |
صباح النور
كنت نتمنّى تتحوّل الزوبعة الأخيرة حول السيّارة الوظيفية التي ينوي رئيس بلدية صفاقس اقتناءها إلى...مبادرة خاصّة منهم...من جميع رؤساء المجالس البلدية...مهما كانت ميزانيّتهم و امتيازاتهم...بأن يبرموا اتفاقية مع الماركة التونسيّة الوحيدة...Wallyscar للاقتناء التدريجيّ لـ350 سيّارة...و تولِّـي علاش لا..السيّارة الرّسميّة لرؤساء البلدية.
مبادرة من هذا النّوع ما فمّاش ما أروع منها من الجانب الاتّصالي للبلاد و من ناحية المضمون كذلك بما أنّها تشجّع الصناعة المحليّة و تمثّل أرقى درجات الوطنيّة و يكون هكّاكا رؤساء البلدية مثالا يُقتدى به...
مازال موش كرهبة تونسية 100%، مازال ماهياش مطابقة للحاجة متاع سيارة وظيفية 100%... لكن، حاليا، هي الشركة الوحيدة الي تجرّأت على دخول هذا القطاع، لازمنا بداية مهما كانت، و لازمها تشجيع، باش تغلط، و تتحسن، و تلقى مبعد شكون يتبعها و ينافسها... غير هذا، مستحيل نقدمو...
#اشري_واليس_كار_يا_بلدية
#حلم
#الوطنيّة
#الهيبة
منقول بتصرف عن aslan ben rejeb |
السلام عليكم،
هذي إعادة للناس الي يمشي في بالهم انو الصفحة ممكن تستهدف اي شخص او حزب، فقط للتذكير انو ما عندنا حتى مشكل شخصي لا مع سي الياس الفخفاخ لا مع اي حزب سياسي وقت لازم كلمة نظن انها حق تتقال، نقولها...
في اوائل 2016، خرج تقرير دائرة الحسابات فيه جملة تفهمت بالغالط انو عام 2013 فما 870 مليار من اموال التفريط في اتصالات تونس، ضاعت من حسابات تونس... و صارت حملة كبيرة ضد الي يحكمو وقتها و ضد وزير المالية الفخفاخ بالذات...
هاو إعادة للمقال الي كتبناه نهار 19 فيفري 2016:
870 مليار ضايعة؟
كنّا باش نبداو الجمعة الجايّة، في تفصيل بعض ما جاء في تقرير غلق ميزانيّة الدّولة، لسنة 2013، و الي أصدراتو دائرة الحسابات مؤخّرا.... لكن، امام تفاقم الزّوبعة حول نقطة معيّنة في هالتّقرير، و المتعلقة بباقي مداخيل تخصيص اتصالات تونس، قرّرنا اليوم نفركو رمّانة الـ 870 مليار، الي أصبحت حديث الرّأي العام في تونس...
نبداو كالعادة بالسّاس، دائرة الحسابات، هي هيكل عمومي، مهمتو، مراقبة حسابات الدّولة، و حسابات كلّ المؤسسات التّابعة للدّولة... و من جملة الأعمال الرّقابيّة لهالدّائرة، مراقبة حسابات ميزانيّة الدّولة، بعد ما تتنفّد هالميزانيّة... للتّبسيط، قانون الماليّة 2013 مثلا، فيه تقديرات لمصاريف و مداخيل الدّولة التّونسية لعام 2013... و في أفريل 2015، وزارة الماليّة، عملت قانون اسمو، قانون غلق ميزانيّة 2013، و فيه، الأرقام الي صارت فعليّا عام 2013 مقارنة، بالتوقّعات الي كانت موجودة في قانون الماليّة 2013... و قانون غلق الميزانيّة هذا، قبل ما يخرج، يمشي لدائرة الحسابات، الي تثبّت فيه بالتّفصيل، و تثبّت خاصّة، في احترام الإجراءات الإدارية، و القانونية، و قواعد المحاسبة، لمّا الدّولة صرفت ميزانيّة 2013... و دائرة الحسابات، راهي صارمة جدّا في تقييمها، يعني، تسمّي أي إخلال بالإجراءات، كبير و الا صغير ... و دائرة الحسابات راهي فخر لبلادنا هذي، المهم نفهمو كلامها فهم صحيح...
نتعدّاو للنّقطة الي فيها المشكل، تقرير دائرة الحسابات حكى عال870 مليار مرتين... مرّة أولى، في ملخّص الاستنتاجات متاع التّقرير، في الصّفحة عدد 10، و يقول حرفيّا:
"ويجدر التذكير، بأنّ عائدات فتح رأس مال شركة إتصالات تونس بنسبة 35 % في سنة 2006، كانت بمبلغ 3050 مليون دينار، علما، بأنّ المبلغ المتبقى من هذه العملية، يساوي 873 م.د، غير أنّ حساب سنة 2013، والوثائق المصاحبة له، لا يتضمّن مبالغ بهذا العنوان." ...نردّو بالنا هوني، راهو كي قال... " أنّ حساب سنة 2013، والوثائق المصاحبة له، لا يتضمّن مبالغ بهذا العنوان" ... موش يقصد في الحساب الي محلول في البنك المركزي، يقصد في الحساب العام للدّولة... و الدّليل على كلامنا، هو انّو في المرّة الثّانية، الي تجبدت فيها النقطة هذي في التّقرير، و الي هي في تفاصيل التقرير في الصّفحة عدد 47... يقول حرفيّا.... "علما بأن المبلغ المتبقى من هذه العملية 873 مليون دينار، لم يتمّ إدراجه بالميـــــزااااااانيّة"... يعني الحكاية الكلّ، مجرّد قواعد إجرائيّة، و موش فلوس تبخرت... دائرة الحسايات، تقول انّو ما أعطاوهاش وثائق، تورّي انّو المبلغ هذا موجود، لكن ما قالتش أنّو الفلوس تبخرت...
و هاو دليل اقوى، في الهامش متاع المرتين الي تجبد فيهم الموضوع في التّقرير، دائرة الحسابات، و لتأكيد كلامها، على أنّو بقاو 870 مليار من مداخيل خوصصة اتّصالات تونس، تستشهد بالتّقرير السّنوي للبنك المركزي لعام 2013، و الي فيه حسابات المركزي الكلّ، و الي مصادقين عليه دون تحفّظ، زوز خبراء محاسبين، هوما السّادة، شريف بن زينة و مراد قلّاتي.... و لمّا نمشيو للصّفحة 171، من تقرير البنك المركزي 2013، نلقاو هال870 مليار، موجودين، و في بلاصتهم...
نزيدكم، الفلوس متاع خوصصة اتّصالات تونس، جبدنا منهم زادا في 2014 لتدعيم الميزانيّة.... و عمّقنا البحث من جيهتنا، و جبدنا تقرير البنك المركزي 2014، و الي كيف كيف، فيه الحسابات المصادق عليها من طرف السّادة الخبراء المحاسبين الي سمّيناهم، و لمّا نمشيو للصّفحة 193، نلقاو أنّو الباقي من عائدات تخصيص اتصالات تونس، موجودين في حسابات البنك المركزي، و كانو 870 مليار عام 2013، و كي زدنا جبدنا منهم لتدعيم ميزانيّة 2014، أصبحوا 370 مليار....
نزيدكم باش تطمانو، آخر نشريّة للإحصائيّات الماليّة أصدرها البنك المركزي، هي النّشرية عدد 192، بتاريخ أكتوبر 2015... و كي نمشيو للصّفحة 3 من هالنّشريّة، نلقاو هال370 مليار مازالت موجودة في وسط rubrique اسمها Mise à disposition...
الحاصل، الفلوس موجودين و ما تبخروش، اما بلادنا تعاني فوضى التخضريط و الاشاعات دون اي خبرة تقنية تسمح بتفسير الحقيقة و الله يحسن العاقبة...
ليلتكم زينة يا توانسة...
ملاحظة : مقال تطور عجز الميزانية منذ الثورة في عهد كل حكومة و مدى صحة فرضيات ميزانيات كل حكومة و تطور المديونية في عهد كل حكومة، جاهز، و مبرمج يهبط غدوا مع السبعة و نصف متاع الليل |
سلام
بالله هذي اجابة للناس الكل الي بعثتلنا ابنبوكس حول اتفاقية الاليكا (و آسف ما جاوبتش بشكل فردي على كل من ارسل نفس السؤال)... ان شاء الله يجي نهار نلقالها الوقت |
السيد الياس الفخفاخ وزير مالية سابق
السيد الياس الفخفاخ عندو نهارين من بلاتو لبلاتو ينقد في قانون المالية 2019 كيما يقلّو فهمو
السيد الياس الفخفاخ اليوم في برنامج من تونس على قناة التاسعة و بكل ثقة في النفس و مع ابتسامة المعلم الي يفهّم في بوبكر عكاشة و يقري فيه: "الضرائب غير المباشرة هي اساسا الارباح متاع الشركات العمومية" 😐😐😐 (في اول تعليق تلقاو الفيديو)
السيد أدمين الاقتصاد بالفلاقي كي سمعها حب يكسر التلفزة، مبعد اتذكر انو ما عندوش باش يشري تلفزة جديدة...
الحاصل حسبي الله و نعم الوكيل، هذا وزير مالية سابق
الضرائب المباشرة هي
* الضرائب على ارباح الشركات (بعد طرح المصاريف متاع الشركات من مداخيلها يبقى ربح هو الي نطبقو عليه الضرائب)
* و الضرائب على الاجور الي يقصها المشغل قبل ما يخلص الاجير
الضرائب الغير المباشرة هي التاكس و الاداءات على المعاملات (و موش على المداخيل او الارباح كيما الضرائبالمباشرة) الي يدفعها المواطن لما يشري حاجة مثلا tva او المعاليم الديوانية على السلع المستوردة او معلوم الاستهلاك الي داخل في سعر بعض السلع او معاليم التسجيل متاع العقود |
توزيع ميزانية 2019 بين الوزارات
ملاحظة: الهياكل الي فيها 0,0% موش معناها ما عندهاش ميزانية، راهو حكاية arrondissement ، معناه انو ميزانيتها صغيرة برشا، تنجم تكون 0,03% او 0,05% او رقم مشابه |
نسمع في ميدي شو توا حول قانون مكافحة الفساد و التصريح بالمكاسب و الكسب غير المشروع، فما حوالي 350 الف مطالب بالتصريح في ظرف شهرين، و الجداول المطلوب تعميرها 17 جدول...
شيء ممتاز صراحة، ممتاز لدرجة تخوّف، صدقوني ملاحظتي هذي ماهياش رفض للمبدأ، لكني خايف انو نكونو حبينا نعملو كل شي في وقت وجيز جدا، و نضيعو الفرصة بفشل الحكاية... حكاية عمرها ما توجدت في تاريخ بلادنا، و مرفوضة اصلا في المخيال الثقافي الشعبي الوطني (ثقافة الستر و العين )... زيدهم انو الأغلبية الساحقة ما في بالهمش انهم مشمولين بالتصريح، زيدهم انو الهيئة لازمها ميزانية كبيرة و امكانيات للتصرف في كمية الوثائق هذي و الادارات لازمها توفر للهيئة قائمات محينة بأسماء آلاف الناس المعنيين... خوفي ان الحجم هذا هذا يكون سبب في انهيار المشروع برمّته...
كنت نتمنى انو المشروع يكون فيه تدرّج زمني على ثلاثة سنوات في الفئات المعنية بيه، يبدا مثلا بكل من يعمل في المصالح المركزية ثم يتدرج جهويا، باش نبنيو تدريجيا حاجة تدوم، و موش نحبو نعملوكل شي و في الاخير نخسرو كل شي... و نتمنى تكون فما يقظة في طريقة الاتصال لو تصير مشاكل تمنع التنفيذ...
ربي يقدر الخير و نطلع غالط في مخاوفي... خاطر المشروع هذا هو اول و اهم خطوة نحو خلق الثقة و الشفافية في بلادنا... و نتمنى شخصيا على منظمة "انا يقظ" بالذات انها تكون بالمرصاد و تفضح اي تراخي في تنفيذ القانون... |
رئيس وزراء هولاندا يتنقّل بدراجة... بسكلات... و هيبته عظيمة عند شعبه... هو و شعبه ما يفهموش.. كان عليه و عليهم تعلم معنى و طريقة الهيبة من رؤساء اكبر بلديتين في الجمهورية التونسية |
مساء الخير، نفقات الميزانية في 2019...
حكينا البارح على ميزانية الدّولة، و قلنا انّها جدول يتعمل مرّة كلّ عام، و فيه نلقاو إجابة على 3 أسئلة هي : قدّاش باش تكون الميزانيّة؟ (و قلنا البارح انّو في 2019 باش تبلغ 40861 مليون دينار)، ثانيا منين نجيبو فلوس الميزانيّة، يعنيّة شنيّة موارد الميزانيّة؟ (و فسرنا البارح كلّ عنصر من عناصر الموارد و اعطينا قيمتو المتوقعة في 2019)، و السؤال الأخير هو علاش باش تتصرف الفلوس متاع الميزانيّة؟ و هذا الي باش نحاولو نجاوبو عليه اللّيلة...
و نبداو بالسّاس كالعادة، كلّ دولة في ميزانيّتها فمّا ثلاثة أنواع متاع مصاريف: نفقات التصرّف، و نفقات التّنمية، و نفقات تسديد الدّين
شنيّة نفقات التصرّف؟
في ميزانيّة الدّول، كيما في حسابات الشّركات، كيما في ميزانيّة العائلات، فمّا مصاريف، تتعمل سنويّا و تتصرف في وقتها و ما تقعدش سنين لقدّام، مثلا للعايلة و هذي ابسط مثال باش تفهموني، نفقات التصرف هي مصاريف كل يوم من مأكل و ملبس و ماء و ضو و كراء و نقل و ترفيه و غيرهم من المصاريف الاستهلاكيّة، يعني الفلوس متاع العيش اليومي و موش متاع شراء حاجة تقعد لسنوات لقدّام...
بالنّسبة لميزانيّة الدّول، نفقات التصرّف هي أساسا :
نفقات أجور الموظفين
نفقات تسيير الإدارة من محروقات و كراوات و أوراق و ماء و ضو و تلفون و تأمين و صيانة و غيرهم من المصاريف اللّازمة باش الإدارة تنجّم تخدم
نفقات دعم المواد الغذائية الأساسية و المحروقات و النقل العمومي
نفقات التدخلات الاجتماعية و أخيرا النفقات الطّارئة، و المقصود بيها تفتوفة على جنب لمواجهة كوارث كيما الفياضانات او الثلوج او غيرهم من الكوارث اللهمّ عافينا
نجيو توّا لأرقام ميزانية 2019 في نفقات التصرّف:
نفقات أجور الموظفين: باش تكون في حدود 16515 مليون دينار، و المبلغ هذا يمثّل 40% من كامل نفقات ميزانية الشعب التّونسي عام 2019. و بالمبلغ هذا، نفقات الأجور باش تعرف زيادة بـ 11,5% مقارنة بمستواها المنتظر بنهاية 2018.
نفقات تسيير الإدارة : باش تكون في حدود 1254 مليون دينار، و المبلغ هذا يمثّل 3% من كامل نفقات ميزانية الشعب التّونسي عام 2019. و بالمبلغ هذا، نفقات تسيير الإدارة باش تعرف زيادة بـ 9% مقارنة بمستواها المنتظر بنهاية 2018.
نفقات دعم: باش تكون في حدود 4350 مليون دينار، و المبلغ هذا يمثّل 11% من كامل نفقات ميزانية الشعب التّونسي عام 2019. و بالمبلغ هذا، الحكومة تتوقّع انّو نفقات الدعم باش تعرف تراجع بـ 11% مقارنة بمستواها المنتظر بنهاية 2018.
نفقات التدخلات الاجتماعية : باش تكون في حدود 2670 مليون دينار، و المبلغ هذا يمثّل 7% من كامل نفقات ميزانية الشعب التّونسي عام 2019. و بالمبلغ هذا، نفقات التدخلات الإجتماعية باش تعرف زيادة بـ 6% مقارنة بمستواها المنتظر بنهاية 2018. و اهمّ التدخّلات الاجتماعيّة في 2019، باش تهمّ مساعدة الفئات المعوزة بـ 759 مليون دينار، دعم البلديّات بـ 487 مليون دينار، المنح و القروض الجامعيّة للطّلبة بـ 219 مليون دينار، و تمويل عجز الصناديق الاجتماعية بـ 300 مليون دينار
أخيرا النفقات الطّارئة، باش تكون في حدود 495 مليون دينار، أي بزيادة قدرها 41 مليون دينار مقارنة بمستواها المنتظر بنهاية 2018.
و هكّا يكون مجموع نفقات التصرّف المتوقّعة في ميزانيّة الشّعب في حدود 25284 مليون دينار تمثّل 62% من كامل نفقات الشعب التونسي في 2019.
نجيو توّا للنّوع الثّاني من نفقات الميزانيّة، و الي هو نفقات التّنمية...
على مستوى العائلة، انّجمو نشبهو النّوع هذا من النفقات، ببو عايلة قاعد كلّ شهر يخلّي في طرف فلوس يحط فيهم في مرمّة بناء دار او حوينتة بجنب الدّار باش تعاونو مستقبلا في تحسين دخلو... و على مستوى الدّول، النفقات هذي تهمّ أساسا بناء و توسعة البنية التحتية من طرقات و قناطر و مستشفيات و مؤسسات تربويّة و صيانة هذه المنشآت و مقتنيات إعلامية و تجهيزات امنية و عسكرية و غيرهم
نجيو توّا لأرقام ميزانية 2019 في نفقات التنمية: باش تكون في حدود 6150 مليون دينار، و المبلغ هذا يمثّل 15% من كامل نفقات ميزانية الشعب التّونسي عام 2019. و بالمبلغ هذا، نفقات تسيير التّنمية باش تعرف زيادة بـ 4% مقارنة بمستواها المنتظر بنهاية 2018.
نجيو أخيرا للنّوع الأخير من نفقات الميزانيّة، و الي هو نفقات خدمة الدّين العمومي...
النفقات هذي، تهمّ تسديد أقساط الديون القديمة الي تسلفتها الحكومات المتعاقبة لتمويل العجز في الميزانيّات السّابقة متاع الشّعب التّونسي، و المقصود بخدمة الدّين العمومي، هو قيمة الأقساط الواجب خلاصها في 2019، و الأقساط هذي فيها جزء يمثّل اصل الدّين و جزء آخر يمثّل الفوائد.
عام 2019، قيمة خدمة الدّين العمومي باش تكون في حدود 9307 مليون دينار.
و المبلغ هذا يمثّل 23% من مجموعة نفقات ميزانية الشّعب التّونسي عام 2019. و بالمبلغ هذا، نفقات خدمة الدّين العمومي باش تعرف زيادة بـ 19% مقارنة بمستواها المنتظر بنهاية 2018.
باقي مازلنا الفترة القادمة مواصلين مع الميزانيّة، وفي المقال القادم، باش نحكيو أساسا على الفرضيّات الي تحطّت لبناء توقعات ميزانية 2019، وباش نحكيو على عجز الميزانية، كيفاش يتحسب، و كيفاش اتطوّر سنة بسنة من 2011 الى اليوم، بعدها باش نخصّصو مقال لتطوّر الدّين العمومي من 2011 الى اليوم...
ملاحظة أخيرة، ماناش باش نعاودو نحلّو نقاش حول فكرة عدم خلاص الدّيون خاطر دجا خصّصنا للموضوع هذا زوز مقالات عام 2015، و ما تبدّل شي من وقتها لليوم، و الزّوز مقالات تلقاوهم هوني:
المديونية،الجزء الاول :
https://m.facebook.com/story.php?story_fbid=995967230494558&id=133076093450347
المديونية، الجزء الثاني :
https://m.facebook.com/story.php?story_fbid=995967447161203&id=133076093450347
ليلتكم زينة يا توانسة |
السلام عليكم يا توانسة
نواصلو حديثنا على ميزانيّة الشّعب التّونسي، بعد ما فسرنا كيفاش تتعمل الميزانية في مقال سابق، اليوم باش نحاولو نفهمو، علاش فمّا ميزانيّة أصلا؟ شنيّة الميزانيّة؟ منين تجي فلوس الميزانيّة؟ شنيّة الضّرائب؟ شنيّة مساهمة الشركات العموميّة و شنيّة المداخيل غير الجبائيّة؟ شنيّة القروض ؟
علاش فمّا ميزانيّة أصلا؟
لازمنا نتذكّروا، انّو السياسة، و الانتخابات، و الديمقراطيّة، و الهلمّة هذي الكلّ، هدفها في النهاية تسيير شؤون شعب معيّن، و التّسيير هذا لازمو أفكار و رؤية و برنامج مشاريع تهدف لتحسين حياة النّاس، و الأفكار و الرّؤية و البرامج، لازمهم فلوس باش يتمّ تطبيقهم في الواقع... يعني بالنّهاية، الانتخابات، الهدف متاعها، هو انّو الأغلبيّة متاع الشعب تختار شكون يصرف الميزانيّة متاع البلاد و كيفاش يصرفها... منذ الإستقلال و حتّى لقبل الثّورة، كانت النّاس الي تتحكّم في ميزانيّات الشّعب التّونسي، مفروضة بالقوّة و ما اختارهاش الشّعب، و في الفترة هذي صارت حوايج باهية، و حوايج خايبة، و الصّفحة هذي موش دورها التقييم هذا... بعد الثّورة، الشّعب التّونسي هو الي اختار شكون يسيّرلو ميزانيتو، و مرّة أخرى نعاود، الانتخابات كيما قلتلكم، هي بكلّ بساطة اختيار شكون باش يتحكّم و يسيّر و يوزّع فلوس الشّعب التّونسي
نتعدّاو توّا لموضوعنا، و كالعادة، باش نطرحو بعض أسئلة، و نحاولو نجاوبو عليها مع بعضنا
السؤال الأوّل هو تذكير بشنيّة الميزانيّة؟
الميزانيّة، هي جدول، يتعمل مرّة كلّ عام، و في الجدول هذاكا نلقاو إجابة على ثلاثة أسئلة: قدّاش باش تكون ميزانيّة تونس في العام الجاي، منين باش نجيبو الفلوس، و علاش باش نصرفو هاك الفلوس
السؤال الثّاني هو منين تجي فلوس الميزانيّة؟
عام 2019، ميزانيّة تونس المتوقعة باش تكون في حدود 40861 مليون دينار، و المبلغ هذا، يجي :
* من عند الشّعب التّونسي (مواطنين و شركات) في شكل ضرائب (و هذي تتسمّى المداخيل الجبائيّة)،
* و الا من أرباح الشركات العمومية الرّابحة (و هي قلّة لا تتجاوز أصابع اليد الواحدة) و مداخيل النفط، و مداخيل عبور أنبوب غاز الجزائر، و الهبات و الخوصصة و المصادرة (و هذي تتسمّى المداخيل غير الجبائيّة)،
* و الّا من عند الدّيّانة في شكل قروضات تتسلّفهم الحكومة باسم الشّعب التّونسي (و هذي موارد القروض)...
الخلاصة، لمّا تسمعو الحكومة عملت كذا، و الرئيس عمل كذا، و الا الوزارة الفلانيّة اعطات كذا، ايّاكم تظنّوها ورثة ورثوها الوزراء و الرّئيس و خطرلهم يبرطقوها علينا، هي بكلّ بساطة فلوسكم يا توانسة، و الحكومة و الرئيس، ما هم الّا وكلاء فوّضناهم احنا في الانتخابات باش يصرفو هاك الفلوس على مصالحنا المشتركة...
السؤال الثّالث هو شنيّة الضّرائب؟
قبل ما نجاوبكم، باش نحكيلكم على سكّان إقامة فيها مجموعة عمارات، و مجموعة سكّان... السكّان الي في هاك الإقامة، عندهم مصاريفهم الشّخصيّة، خلاص كريدي البرطمان كلّ شهر، و خلاص الماء و الضّوء و التلفون و الانترنات متاع البرطمان، و المصروف الي تصرفو كلّ عائلة على الاكل و الملبس و الصحّة و الترفيه و غيرهم... الحاصل كلّ عائلة من سكّان الإقامة تصرف على حاجيّاتها هي... لكنّ بالشويّة عاد، الإقامة فيها دروج و اصّانسار و ممرّات مشتركة لازمهم يتنظفو، و جنينة لازم شكون يتلاهى بيها و يسقيها، و ضوء و ماء في هاك الأماكن الي يستعملو فيها سكّان الإقامة مع بعضهم، و لازمها عسّاس و الا اثنين.... آي و هاذم الكلّ شكون يخلّصهم؟؟؟؟ الاقامات عادة، يعملو نقابة او "سانديك"، مجموعة من النّاس، يتمّ انتخابهم من طرف سكّان العمارة، و مهمّتهم تسيير هاك الأماكن المشتركة و المحافظة عليها... بالطبيعة الجماعة الي في السانديك، ماهمّاش باش يصرفو من جيوبهم على تنظيف الدروج و الجنّان و العسّاس و الضوء و الماء من جيوبهم... هذاكا علاه، كلّ عائلة من العائلات الي ساكنة في هاك العمارة، تدفع كلّ شهر مساهمتها في "السانديك"، و بفلوس مساهمات العائلات، المجموعة الي تمّ انتخابها تنتدب عساس و جنّان، و تخلّص ضوء و ماء الإقامة... و هوني، لمّا العائلات الكلّ تدفع الي عليها للسّانديك، و جماعة السانديك يصرفو الفلوس في بقعتهم، تلقى الإقامة نظيفة و مسيّجة، و عساس ليل و عسّاس نهار، و جنينة تعمل الكيف... من الجيهة الأخرى، لمّا البعض من السكّان يبداو يخدمو في امخاخهم، و يوخرو في دفعان الي عليهم، و ما يدفعوش، او لما السانديك ما يعرفوش يتصرفو في الفلوس او يسرقوهم، النتيجة تكون انو بالشويّة بالشويّة، النظّافة و الجنّان و العسّاسة يبطلو خاطرهم ما خلصوش، و الماء و الضّوء يتقصّو، و تصبح الجنينة متاع الإقامة تقزز، و ما فماش ضوء في الدروج و الأصانسار حابس، و الوسخ في كلّ بلاصة...
توّا، بدلو سكّان الإقامة بالشّعب التّونسي، و الجماعة الي يسيرو في السّانديك، بالحكومة، تلقاو انّو الضّرائب هي مساهمة كلّ عائلة في السّانديك....
بالنّسبة للأرقام، عام 2019،
ماهو قلنا انو المصدر الاول لفلوس الميزانية هو المداخيل الجبائية او الضرائب و الاداءات، عام 2019، الشعب التونسي مواطنين و شركات، متوقع باش يدفعو ضرائب قيمتها 27080 مليون دينار، و المبلغ هذا يمثّل 66,3% من مجموع ميزانيّتنا عامتها
المصدر الثاني لفلوس الميزانية هو المداخيل غير الجبائية، شنيّة مساهمة الشركات العموميّة و شنيّة المداخيل غير الجبائيّة؟
الضّرائب الي يدفع فيهم الشّعب التّونسي، موجودين في تونس منذ الستّينات، و في البعض من الأعوام هذيكا، الحكومة خذات جانب من هاك الضّرائب، و حطّتهم في راس مال شركات حكوميّة، كيما الستاغ و الصّوناد و تيليكوم و البوسطة و غيرهم... الشركات هذي، كلّ عام تخدم، تشري و تبيع، و تخلّص خدّامتها، و في آخر العام توقّف حساباتها و تشوف روحها رابحة و الّا خاسرة، و لمّا تطلع رابحة، تصبّ جانب من هاك الأرباح في ميزانيّة الشعب التّونسي في العام الي بعدو...
و مساهمة كلّ الشركات العموميّة الرّابحة (و الي تتعدّ على أصابع اليد الواحدة كيما حكينا) في ميزانيّة الشّعب التّونسي عام 2019، متوقع تكون في حدود 879 مليون دينار (اكثر من نصفها جاي من مرابيح البنك المركزي)، و مبلغ عائدات المساهمات هذا يمثّل 2,15% من مجموع ميزانيّتنا.
المداخيل غير الجبائيّة، فيها اضافة لمساهمة الشّركات العموميّة، مداخيل النّفط، و مداخیل عبور أنبوب الغاز و ھبات خارجیة و مداخیل التخصیص و إستخلاص أصل القروض (يعني االدّولة لمّا تخلص في قروضات هي عاطيتهم لحد) و مداخیل المصادرة.... الحاصل مجموع المداخيل غير الجبائيّة عام 2019، متوقع يبلغ 3639 مليون دينار و المبلغ هذا يمثّل 8,9% من مجموع ميزانيّتنا...
ملاحظة هوني قبل ما نتعدّاو لتفسير القروض، مجموع المداخيل الجبائية و غير الجبائيّة بالنّسبة لكلّ دولة، يمثّل مواردها الذّاتيّة، و في عام 2019، الموارد الدّاتيّة للشّعب التّونسي باش تبلغ اذا 30719 مليون دينار، و المبلغ هذا يمثّل 75,1% من مجموع ميزانيّتنا...
شنيّة القروض ؟
القروض هو بكلّ بساطة، الفرق بين مجموع مصاريفنا عامتها (يعني محموع الميزانيّة، و توّا نجيو بالتّفصيل للمصاريف في ستاتي قادم) و مجموع مداخيلنا الذّاتيّة... و الحكومة، باش تغطّي هاك الفرق، تمشي تتسلّف باسم الشّعب التّونسي كلّ عام على أساس الترجيع على فترة طويلة....
و مجموع الديون الي باش نحاولو نلقاو شكون يسلّفهملنا باش انّجمو نسكرو ميزانيّة الشّعب التّونسي عام 2019، باش تكون في حدود 10142 مليون دينار، و المبلغ هذا يمثّل 24,9% من مجموع ميزانيّتنا..
اخيرا، نردو بالنا، الارقام هذي بكلها هي توقعات لعام 2019 كامل، يعني موش نهار 1 جانفي 2019 باش نصبحو بدزّة فلوس و نبداو نبرطقو فيهم، لاااا، هي اموال يتوقع جمعها خلال كامل سنة 2019... و الهدف هو اننا انجمو نقاومو بيها مصاريفنا خلال كامل سنة 2019... طبعا المقال الجاي باش نحكيو على سؤال اخر من الاسئلة الي تجاوب عليهم الميزانية، و هو فاش نصرفو في فلوسنا، و باش نفصلو نفقات الشعب التونسي المتوقعة عام 2019...
و باقي، بعد ما نفسرو توقعات النفقات، باش نواصلو في تحليل تطور عناصر الميزانية، و في الفرضيات المطروحة من طرف الحكومة، و عجز الميزانية، و طبعا باش نحاولو كل مرة قبل الحديث على الارقام، انو نفسرو المصطلح الي نحكيو عليه بالضبط شنوا،
ليلتكم زينة يا توانسة |
السلام عليكم
برشا حكايات لا علاقة ببعضها، و ماهي باش تفيدكم بشي جديد على مستوى المعرفة الاقتصادية، لذا ننصحكم ما تضيعوش وقتكم مع الستاتي هذا
حدثني اطار تونسي سامي في مؤسسة مالية عالمية قال:
- في اوت الماضي، و انا في كرهبتي، نسمع في "خبير اقتصادي" تونسي على اكسبراس آف آم يقول حرفيا :
"انو اطّلع على وثيقة داخلية لصندوق النقد الدولي، فيها انو الصندوق قرر ما يبعثش فريق لتونس لتقييم الوضع الثلاثي و النظر في تسريح قسط سبتمبر من قرض التسهيلات الموسعة لتونس، و بالتالي، نمضمضو، صندوق النقد الدولي موش باش يسيّب القسط الثلاثي متاع القرض لتونس" ... لكن الاشكالية، اني نعرف وقتها انو البعثة ديجا جات و موجودة في تونس وقريب تكمل خدمتها، و انها قررت تسريح قسط القرض متاع سبتمبر... ما فهمتش علاش السيد يكذب هكا على الراي العام؟ ...
تفرجت في التلفزة قبيلة نقاش حول قانون المالية، تذكرت الحكاية هذي، حبيت نحكيهالكم...
قانون المالية هبط اليوم في موقع وزارة المالية، مازال تقرير الفرضيات و التوازنات الاقتصادية ما تحطش في الموقع، ان شاء الله في الايام القادمة، دوب تتوفر المعلومة الكاملة للعموم (و انا منهم و الحمدلله) باش نحكيو اساسا على المواضيع هذي...
اخيرا، الي نحب نذكر بيه ديما، هو اني موش خبير اقتصادي (الخبير راهو الإنسان الي يعرف العلم و يزيد فيه، يعني ناس عندها مقالات في مجلات علمية ما تتباعش للعموم اصلا، و نأكدلكم انو تونس فيها برشا خبراء اقتصاد، لكني عمري ما شفت واحد منهم خرج يحكي في وسائل الاعلام صدقوني، و لا واااحد من الخبراء الحقيقيين ظهر في وسائل الاعلام)، انا فقط محلل اقتصادي (المحلل هو الانسان الي ياخو المعلومة و يحللها حسب ما يسمحلو بيه تكوينو)، و خاصة، عمري بالعمر ما قلت و الا تخيّلت مجرد التخيّل اني صحيح و الباقي غالطين، انا فقط نحاول نقنع بوجهة نظري، و نأكدلكم حاجة مهمة:اقسم بالله لا علاقة لي لا بسلطة و لا أحزاب و لا رأس مال😁.... و الي لازمكم تعرفوه أيضا اني نعمل في المستحيل باش نكون محايد هوني أقصى ما يمكن (فما برشا يعرفوني😁 و اكيد راهم فهموني و صدقوني)... قلت نحاول نكون محايد، و ما قلتش محايد، خاطر الحياد هو اكبر كذبة بشرية حسب رايي...
ليلتكم زينة يا توانسة |
مساء الخيرات بلادي
على هامش الفساد الي الناس الكل تحب تقاومو و الإحساس العام عند المواطن هو انو مازال ما صار شي، اعتقادي البسيط أن أسرع طريقة للقضاء على الفساد هو نشر كل شي...
في الدول المتقدمة، الي عدم خلاص الضرائب فيها هو أكثر جريمة تحتقرها الشعوب و الي يعملها يفقد شرفه و ثقة الناس فيه، و في أمريكا بالذات، دافع الضرائب ينجم يطلع على أدق وثائق المصاريف العمومية (باستثناء الأمنية و العسكرية منها طبعا).. المشاركون في العروض العمومية، تفاصيل العروض التقنية و المالية، كل المعلومات عن هوية الفائز، تطور الإنجاز يوم بيوم... و هوني ما نحكيوش على المشاريع الكبرى برك، نحكيو على اي مشاريع مهما كان حجمها في اي دشرة امريكية...دافع الضرائب ما يعملش مطلب باش يشوف المعلومات هذي، كل المؤسسات العمومية و الجماعات المحلية مفروض عليها النشر الآلي و الفوري لهذه المعلومات على الإنترنت... دافع الضرائب يدخل يشوف وقت ما يحب...
لذا، بإعتبار قلة الموارد المالية لتقوية إمكانيات القضاء و نقص الوسائل القانونية كيما ذكر السيد يوسف الشاهد، الأفضل نبداو بالنشر، و يا حبذا في تونس نجبرو بأمر من رئيس الحكومة كل هيكل عمومي :
* أولا و في مرحلة اولى : نشر كل المعلومات الي حكينا عليهم لفوق بالنسبة للصفقات الي تهم المشاريع الكبرى و الشراءات الكبرى، بعد فتح العروض و اختيار الفائز، يتم نشر كل التفاصيل التقنية و المالية للمشاركين في طلب العروض، و نشر منهجية الترتيب التفاضلي الي اتبعتها لجنة الفرز، و نشر كل المعلومات المالية عن الفائز... و بعد الانطلاق في التنفيذ، نشر التطور الشهري للانجاز، و قيمة المصاريف الي تم دفعها...
* ثانيا، النشر الفوري لتقارير مراقبي حسابات المؤسسات العمومية، و هوني ما نحكيوش كان على القوائم المالية، نحكيو أيضا على تقرير الرقابة الداخلية الي يبين فيها مراقب الحسابات مواطن الخلل في إجراءات المؤسسة و الي تنجم تأدي للضرر بممتلكاتها و تخلق إمكانيات الفساد، و إضافة لذلك، يجب نشر كل تقارير الهيئات الرقابية على المؤسسات العمومية...
و هوني من واجبي نقلكم انو السياسي الوحيد الي سمعتو طالب بالنقطة الاخيرة هو السيد محمد عبو عن حزب التيار الديمقراطي...
* ثالثا، وضع سجل وطني للشرف، فيه الهويات المفصلة للمتحيلين الي صدر في شأنهم حكم نهائي بالسرقة أو التحيل أو الاستيلاء على المال العام أو إصدار صكوك بدون رصيد، كيف كيف، يتحط فيه هويات المتهربين من الضرائب الي صدر في شأنهم حكم دفع نهائي... و خرافة " تشهير " راهي غريبة ما موجودة كان في ثقافتنا، لن يتم فضح مواطنين شرفاء، هنا بالعكس سننبه المواطنين الشرفاء من التعامل مع من خان الأمانة، و من حق المجتمع انو يعرف الناس هذي و يشهر بيهم، باش يكون رادع إضافي يخلي الي يحب يتحيل يفكر الف مرة قبل ما يعمل عملتو... و الي يخرج إسمو في السجل، ما يتنحى إلا بعد 5 سنوات من تسوية وضعيتو المالية او / و انقضاء عقوبتو القانونية
* رابعا: قانون الكسب الغير مشروع (من أين لك هذا) و هو قانون تم اصدارو و الحمد لله و الجمعة الفايتة تم اصدار الاوامر الترتيبية متاع تطبيقو، و المعنيين بيه في يديهم 60 يوم باش يصرحو او يتعرضو لعقوبات تنجم توصل للسجن...
* خامسا، و الأهم، و كنا قلنا عليها قبل، يجب سن قانون جديد في ما يتعلق برشوة الأعوان العموميين، و القانون يلزمو يسمح للعون العمومي انو يحصل على نصف قيمة الرشوة المعروضة عليه، إذا من البداية يبلغ على الامر، و تحت اشراف القضاء منذ البداية يتم مسك الراشي في وضع تلبس... قانون كيما هذا، باش يخلق خاصة مناخ من الشك المرعب لدى الراشي، لأنو يعرف أن المرتشي، ممكن يربح نصف الرشوة المعروضة دون أن يخالف القانون و يكون هو المجرم الوحيد في الحكاية...
* سادسا : تفعيل قوانين مصادرة جميع املاك من يتورط في التهريب بما انو جريمة منظمة . في امريكا اي شخص يتعامل مع الكارتال كي يكون باعلهم كعبة حلوة يفكولو املاكو الكل بما انو يدعم في الجريمة المنظمة
ليلتكم زينة يا توانسة |
السلام عليكم
ستاتي متاع مشاكل😁...
في القطاع العام، الموظف ما يعيشش الستراس متاع القطاع الخاص و ضغط العرف و الانتاجية ، في القطاع العام قلة و ندر فين تلقى موظف تتحطلو اهداف إنتاج يتحاسب عليها، و حتى لو توجدت اهداف انتاحية و ما تحققتش، موش مشكل، قل و ندر فين الشي يأثّر في التطور الإداري للمسار المهني...
عل عكس القطاع الخاص فين الخسارة و الربح يتحملهم العرف صاحب الشركة، في القطاع العام، العرف هو الشعب التونسي و صاحب الشغل هو الشعب التونسي، هو الي يتحمل الخسائر و هو الي يخلص الموظفين من جيبو باش يخدموه...
في القطاع الخاص، زيادة شهاري العمال معناها زيادة في موارد الضرائب على الأجراء الي تدخل للميزانية، بينما في القطاع العام، لما تصير زيادة، فإنو الشعب التونسي لازمو يلقى موارد تغطي الnet الي يتصب للموظف و لازمو زادا يلقى موارد باش يحسبها كوم كوا ضرائب و يقصها و يعاود يصبها للميزانية...
في القطاع العام، الموظف يتمتع باستقرار غير طبيعي لموقع العمل، يصلح و الا ما يصلحش، ديما يخدم و شهريتو تتصب، يغلط ما يغلطشديما يخدم و شهريتو تتصب، ياخذ حقوقو كاملة و اكثر... في القطاع العام، من النادر جدا تلقى الإدارة ظلمت الموظف او فكتلو حقوقو، الإدارة اتطبق حرفيا قانون الشغل و قانون الوظيفة العمومية، و حتى لو صار ظلم، موظف القطاع العام ما يمشيش يشكي لمحكمة العرف كيما القطاع الخاص، لا لا، يمشي المحكمة الإدارية و في 99% من الحالات يربح قضيتو، في القطاع العام لما موظف يربح قضيتو، في 99% من الحالات، الإدارة اتطبق آليا، بينما في القطاع الخاص، لازمو شكوى اخرى لتنفيذ الحكم، و برا عاد كان وصل لحاجة...
النقابات في القطاع الخاص هي أمر ضروري و مصيري بينما في القطاع العام هي بكل بساطة طريقة لابتزاز شعب كامل...
القطاع العام ينجم يبقى، و ينجم يولي قطاع منتج بشرط واحد: حل جميع النقابات و تجريم العمل النقابي في القطاع العام، الي يحب يخدم عند الشعب التونسي، راهو كيفو كيف الجيش و الامن، لذا ما عليه الا يقبل يخدم حسب قانون الشغل و قانون الوظيفة العمومية، و اذا ما عجبوش يتفضل يفك مكانو و يحط نفسو في سوق الشغل و خلي القطاع الخاص يحكم على كفاءتو و قيمتو الشغلية...
كل كلمة حول عدم صعوبة و اضناء القطاع العام لا تقصد التعميم، نعرف فما أقلية نادرة هازة العمل على ظهرها و رغم ذلك ما تاخو في شي زيادة على الكركارة... احترامي للشرفاء منهم و الذين لن يزعجهم بتاتا اختفاء النقابات
#تجريم_النقابات_في_القطاع_العام
على خير يا توانسة
هذا ليان الستاتي متاع المحامي:
https://m.facebook.com/story.php?story_fbid=10215537136153901&id=1004450036
و هذا ليان موقع عمادة محامي مرسيليا:
https://www.barreau-marseille.avocat.fr/fr/annuaire?full=&nom=Sabri&specialites=&recherche_annuaire-submit=Ok |
بون، واحد يكون قاعد يجيب البلاء لعمرو 😑...
ما كنتش نتصور حالة الغضب إلي باش تصير على الصفحة كي هبطت الفيديو متاع اعتذار بحار باخرة اوليس،
افهموني، راني مع الفيديو قلت انو هذا ما يمنعش الحساب و تحديد المسؤوليات و العقاب...
هبطت الاعتذار متاعو، موش بمعنى "بوس خوك ما صار شي"، ابداااا، القدم في الصفحة يعرفو أنها عدوة المنطق هذا،
و نعاود، راني مع الفيديو قلت انو هذا ما يمنعش الحساب و تحديد المسؤوليات و العقاب...
نعاود الفيديو هبطتو، لسبب انساني بحت، السيد أصبح مكروه من شعب كامل، وضعية بصراحة قاسية جدا عليه و على عايلتو، السيد غلط لما هبط الفيديو، و لازمو يتعاقب بصرامة على تهبيط الفيديو و تشويه صورة الctn...
La vindicte populaire est le pire et le plus atroce des châtiments...
هو اعتذر، كي نحط نفسي في بقعتو، ما انجمش نقعد نغزر للي صايرلو و نتفرج (والله العظيم لا نعرفو و لا عندي بيه حتى صلة على فكرة).. صحيح لازمو يتعاقب بالقاااانون، و موش بالvindicte populaire حسب رايي
ان شاء الله برك بعد الستاتي هذا، قرّاء الصفحة يفهمو قصدنا لما بارتاجينا الفيديو، و ينخفض منسوب الغضب شوية😁...
على خير يا توانسة
تحيين:
شي، ما فاد فيها لا توضيح لا والو، هاني فسختها الفيديو |
السلام عليكم
استراتيجية الاتصال و خطورتها على الشركات و الهياكل الحكومية... باش نحكيلكم اليوم على موضوع هام جدا، لكن بدون أرقام و لا مصادر، موضوعنا باش نبداوه بالتعليق على تويت هبطو اليوم وزير فرنسي حول حادث الباخرة اوليس، ( تلقاوه في الصورة) منو هو باش نحاول نفسرلكم خطورة استراتيجية الاتصال في المؤسسات، مقال طويل للاسف، لكن إلي يتبعني ما يندهش بإذن الله...
هذا الوزير الفرنسي للطاقة و الاكولوجيا (بالعربي انجمو نقولو انو معناها حماية البيئة)، و هذا في فرنسا، رتبتو الخامس في ترتيب البروتوكول بعد وزارات السيادة... السيد يحكي على الفيديوات إلي هبطها هاك السيد إلي في طاقم باخرة اوليس...
المأساة في فايسبوك و الانترنات و شبكات التواصل الاجتماعي بشكل عام، هو أنها أكثر بقعة يظهر فيها تجسيد المثل العربي "يفعل الجاهل بنفسه ما لا يفعله العدو بعدوه"...
مهما يمشي في بالكم انو القضاة إلي باش يحكمو في الحادث باش ينظرو فقط في الأمور التقنية، نأكدلكم انو الخصم القبرصي باش يصب الفيديوات في ملف القضية، و باش يعمل المستحيل للتأثير على القضاة و لو جزئيا بهذه الفيديوات... هذي طعنة أخرى في ظهر الشركة التونسية للملاحة، و مؤكد أنها طعنة غير مقصودة تماما، هي فقط ناجمة عن الجهل، و ناجمة اساسا عن غياب ميثاق و واجبات و استراتيجية الاتصال داخل الشركة التونسية للملاحة... و داخل كل المؤسسات العمومية و الغالبية الساحقة من المؤسسات الخاصة للاسف...
وظيفة الاتصال أصبحت بفعل العصر من أخطر الوظائف في المؤسسات، و في العالم، كل المؤسسات تصرف على هذه الوظيفة و تحط فيها ناس مختصين و متحصلين على شهائد علمية عليا و عندهم خبرات جبّارة و قدرة طبيعية على هذه المهمة في شخصيتو... احنا، أقصى ما نعملوه في تونس، هو انو الpdg أو مدير يتكلم، و طبعا، فوق هذا الكل، و رغم ثورة التكنولوجيا في مجال التواصل عبر انترنات، ما فما حتى قواعد إتصال داخل المؤسسة، لذا عادي، تلقى الترّي و الفرّي و العاصي والديه، يعمل فيديو و يهبطها من مؤسستو أو يحكي فيها على مؤسستو أو يصور فيها في مؤسستو، خاطر اصلا ما فماش استراتيجية و قواعد و ميثاق إتصال داخل هذه المؤسسات... هذا أصبح بالنسبة لينا شي عادي و يصير كل يوم... طبعا، إلى حد الآن كانت خسائرنا من حيث السمعة و الصورة داخلية بحتة و حدها حد تونس، (إلي صار مؤخرا مع المعهد الوطني للرصد الجوي ماهو الا حالة من الحالات و موش باش تكون آخر حالة للاسف)... لكن بالنسبة للCTN، المرة هذي القعباجي إلي عندنا ظهر في حادثة تهمنا احنا و تهم 3 دول أخرى هي ايطاليا و قبرص و فرنسا... و طبعا النتيجة موش باش تكون مجرد تمقعير و تنبير بين التوانسة على الفايسبوك، المرة هذي باش يكون عندها ثمن للاسف..
المشكلة، هي كيما قلتلكم، ماعناش وعي بخطورة وظيفة الاتصال في المؤسسة مهما كانت خاصة أو عامة، و الشي ينطبق حتى على كل هياكل الدولة... تبعوني:
صورة الشركة و سمعتها عند المستهلكين و صورة الهيكل الحكومي و سمعتو عندالمواطنين، مهمة جدا جدا خاطر بالنهاية، المواطن إلي عندو فكرة سيئة على شركة ما يشريش منتجاتها، و النتيجة افلاس،و كيف كيف المواطن إلي عندو فكرة سيئة على هيكل عمومي ماعادش ياثق في بلاغاتو و ماعادش يتصرف اصلا كإنسان يعيش في مجتمع و يصبح يعيش بمنطق نفسي نفسي لا ترحم من مات، و النتيجة فوضى عارمة و انهيار للدولة إلي تمثل عماد الاوطان العيش المشترك
الى حدود أواخر القرن الماضي، كانت صورة و سمعة المؤسسة أو أي هيكل عمومي، تبنيها هذه المؤسسة أو الهيكل في أذهان الناس، بالنسبة للمؤسسات الخاصة عبر الاشهار، بالنسبة لهياكل الدولة عبر البلاغات اساسا... و المستهلك أو المواطن، ما كان عندو حتى معلومة أو رأي آخر غير إلي حكينا عليهم باش يكوّن في ذهنو فكرة على المؤسسة أو الهيكل الحكومي... في الدول الديمقراطية إلي فيها إعلام حر، كانت فما زادا الفكرة أو الصورة إلي يقدمها الإعلام على المؤسسة، لكن وسائل الإعلام تبقى معروفة، و يبقى من الممكن السيطرة عليها أو توجيهها من طرف المؤسسة أو الهيكل العمومي، يعني باقي يبقاو هو مسيطرين على طريقة بناء صورتهم في ذهن المستهلك أو المواطن عموما... اي و شنوا الحال توا؟
مع بداية القرن الواحد و العشرين، دخلنا في مرحلة جديدة من تاريخ البشرية، و هي انو الشعوب هي إلي تصنع رايها وحدها... يعني الشركة و الهيكل الحكومي، ماعادش هوما مصدر المعلومة على ارواحهم، و بالتالي ماعادش هوما إلي يبنيو صورتهم في أذهان المستهلكين و المواطنين بصفة عامة... صورة الشركة أو الهيكل الحكومي عند المستهلكين أو المواطنين، أصبحت تتصنع من طرف ملايين الناس، و كل حد يقول إلي يحب، و ممكن اي حد يفبرك حكاية تعمل البوز و تنتشر بين الناس، و ممكن اي خطأ بسيط يتحول إلى كرة ثلج توسّخ أو تقضي على صورة الشركة أو الهيكل في ذهن الناس... و استراتيجية الاتصال متاع الشركات، أصبحت ماعادش مبنية فقط على التسويق (marketing)، بمعنى البحث عن أفضل خطاب أو صورة تنطبع في ذهن الناس، بل أصبح مطلوب من هذه الاستراتيجية أنها تعرف كيفاش تتعامل مع آلاف الميساجات و الفيديوات و الصور إلي تتنشر عليها يوميا في وسائل التواصل الاجتماعي... و هذاكا علاه ظهرت وظيفة المختص في التواصل و الاتصال في العالم، و الشركات اصبحت تضع ميثاق و قواعد داخلية للاتصال، و خذات استراتيجية الاتصال المكان إلي تستحقو نظرا لخطورتها على مستقبل المؤسسة...
بالوقت، اكتشف الخبراء، انو وظيفة الاتصال واظافة للي قلناه لفوق، أصبح مطلوب منها أيضا وضع خطط إتصال الازمات، شكون يتكلم، شكون يسكت، شكون الخبرات الي لازم تكون موجودة في خلية الانصال متاع الازمة، شنوا إلي يتقال، شنوا إلي ما يتقالش، شنوا يصير في التعامل مع الصحافة إلي تهدّ على مقر المؤسسة أو الهيكل الحكومي بسبب الأزمة، مجموعة من التفاصيل إلي لازمها تكون جاهزة للتنفيذ،...
في الدول إلي تعيش تقلبات و عدم استقرار، أو تغييرات اجتماعية كبيرة، (تونس مثال)، أو في الدول إلي بلغت سرعة رهيبة في نسق المعاملات في اقتصادها، أصبحت استراتيجية الاتصال هي استراتيجية إتصال أزمات اساسا، تتخللها بعض الفترات الهادئة...
للاسف الشي هذا مازلنا بعاد عليه في مؤسساتنا و هياكلنا... |
سلام عليكم
في كوكب اليابان، و منذ سنة 2016، تفرض شركة JR WEST للقطارات، على 190 من اعوانها انهم يقعدو داخل نفق بجنب السكة متاع القطار السريع عند مرور القطار بسرعة 300 كم في الساعة، و في اوت إلي فات صارت العملية هذي بالنسبة لسنة 2018... "تجربة مروّعة" "ضغط الهواء رهيب، حسيت روحي مضغوط من الجهات الكل، تجربة مرعبة"...هذي بعض العبارات الي وصفو بيها الأعوان لهذه العملية...
شركة JR WEST تعمل في العملية هذي طبعا مع توفير أقصى درجات السلامة لعمّالها، و الهدف هو تحسيس عمال الصيانة في الشركة بخطورة كل جزء من عملهم، باش يفهمو هول الخراب إلي ينجم يصير لو يفقدو تركيزهم أو يتهاونو... و حديثنا قياس و جونا فسفس...
على خير يا توانسة |
صباح النور
وسائل الإعلام و العديد من الكرونيكار الاقتصاديين يحكيو على قانون المالية 2019 و يعطيو في أرقام و اخبار عن الفصول إلي جا بيها، ما فهمتش انا اش معناها الناس هذي عندها هالتفاصيل؛ و المواطن العادي كي يمشي لموقع وزارة المالية مازال ما يلقى شي إلى حد الان؟؟؟؟ اذا خرّجتوه، حطّوه للعموم كالعادة، فاش قام بالتسريب؟
على كل حال، آخر أجل دستوري لايداع المشروع في مجلس النواب هو اليوم، بإعتبار انو أول يوم عمل بعد اليوم باش يكون 16 أكتوبر... لذا رجاءا، هبطوه على موقع وزارة المالية اليوم خلي المواطن بيدو ينجم يشوف و موش يقعد تحت رحمة القراءات المجزأة لوسيلة إعلام أو كرونيكار اقتصادي...
و بالله ما تعملولناش كيما عمناول، القانون يهبط على الموقع في الاجال، و التقرير إلي فيه الفرضيات الاقتصادية يهبط بعد مدة ما يعرفها حد...
نهاركم زين |
مساء الخيرات بلادي
قانون المؤسّسات النّاشئة او ما يسمّى بالـ START UP ACT
بعد ما فسّرنا معنى كلمة ستارتاب في مقال البارح، اليوم باش نفصلو القانون الجديد ونعلقو عليه، و نبداو بطلب : القانون لازم تخرج معاه نصوص تطبيقيّة، لذا، يا وزير، يا حكومة، يا رئاسة جمهوريّة، بجااااه ربي خرجو القرارات الوزاريّة بأسرع ما يمكن خلّي الشباب يخدم، هذا قانون اولويّة مطلقة...
نبداو في تفصيل القانون:
القانون يقول:
يقول انو ترجمة الستارتاب هي "مؤسسة ناشئة" و ما تنجّم تكون الّا في شكل شركة، يعني موش مجرّد باتيندة تحل بيرو و تحب تاخو علامة "مؤسسة ناشئة"...
ملاحظة:
في تونس الشركات أنواع، ينجم شخص واحد يعمل شركة هو الشريك الوحيد فيها، كيما برشا اشخاص يعملو شركة، و طبعا قانون التصرّف و تسيير الشركات يختلف حسب نوعها...
القانون يقول:
أي شركة ما تاخو علامة "مؤسسة ناشئة الّا في حال توفّرت فيها 5 شروط في نفس الوقت هي :
1. عمر الشركة ما يفوتش 8 سنين
2. عدد خدّامتها و رقم معاملاتها وtotal bilan متاعها ما يفوتوش سقف اعلى يتحدّد بأمر حكومي
3. يكون على الأقل ثلثي رأس مالها مملوك امّا من اشخاص طبيعيّين (مواطنين اشخاص) او من شركات استثمار ذات رأس مال تنمية (شركات نشاطها الوحيد هو الاستثمار في راس مال شركات أخرى) او من صناديق استثمار (ناس يلمّو بعضهم يحطّو فلوسهم في حساب، و يعطيو تسيير هاك الحساب لشركة مهمّتها البحث عن مشاريع تدخل بيه في راس مالهم) او من مؤسسة اجنبيّة ناشئة
4. تكون شركة مبنيّة على فكرة مبتكرة موش موجودة قبل و تكون خاصّة معتمدة على التّكنولوجيا
5. تكون شركة عندها آفاق نموّ كبيرة
ملاحظة :
عموما حافظوا على المعنى المتعارف عليه دوليّا لفكرة الstart up
بالنسبة للنقطة الرابعة التكنولوجيا تعني المعرفة أو العلم ومش بالضرورة تكنولوجيا الاتصال أو الاعلامية أو الهندسة فقط تنجم تكون في الفلاحة في الصناعات الغذائية أو النقل أو الخدمات ... المهم فيها تجديد على اساس علمي او اقتصادي يعني التجديد في جانب من المؤسسة يكفي (طريقة التسويق مثلا أو التغليف)...
القانون يقول:
انّو الي باش يعملو شركة جديدة و يحبّو ياخذو مؤسّسة ناشئة، يكفي يستجيبو للشرطين 4 و 5، يقدمو مطلب و ياخذو العلامة، و عندهم في يديهم 6 شهور للإستجابة لباقي الشروط
القانون يقول :
مصالح الوزارة المكلّفة بالإقتصاد الرّقمي تقوم بـ :
قبول مطالب الحصول على علامة مؤسسة ناشئة و التثبت من احترام الشروط 1 و 2 و 3
وضع موقع انترنات خاص بالمؤسسات النّاشئة و تسييره يكون هو المخاطب الوحيد في ما يتعلق بالإجراءات الإدارية للمؤسسات الناشئة
مساعدة المؤسسات الناشئة و خاصة الحرص على حصولها على الامتيازات الي يخوّلها القانون هذا
و يمكن للوزير انو يكلّف شركة خاصّة للقيام بهذه العمليّات.
ملاحظة:
بجاه ربي بجاااااااه ربي، يا وزير، كلّف شركة خاصّة للقيام بهذه العمليّات، يكفي في وزارتك تكلّف مدير واحد انّو يكون وسيط بين هذه الشركة و باقي متاهات الإدارة التونسية، اعطي الموقع لشركة خاصة يرحم واااالديك قبل ما يضيع كلّ شي
القانون يقول:
تتكوّن لجنة في وزارة الاقتصاد الرّقمي و هي الي تنظر في مطالب الحصول على علامة مؤسسة ناشئة، و تركيبة اللّجنة هذي تضبط بأمر حكومي... و القانون يقول زادا، انّو الشركات الي داخل في راس مالها مؤسسة استثمار عندها اتفاقية لتمويل القطاعات المبتكرة مع وزارة الاقتصاد الرقمي، ما تستحقّش راي اللّجنة و تأخذ علامة مؤسسة ناشئة بمجرّد تقديم طلبها...وتضبط شروط وإجراءات وآجال إسناد علامة المؤسسة الناشئة بمقتضى امر حكومي.
ملاحظة:
بجاه ربي بجاااااااه ربي، يا وزير، ايّااااك تخلّي اللجنة مكوّنة من اغلبية موظّفين عموميّين، حط فيها اثنين من الوظيفة العموميّة و ثلاثة خبراء لا علاقة لهم بالإدارة العمومية، منهم زوز خبراء مستقلّين في التكنولوجيا و خبير مستقلّ في الcapital risque
يا وزير بجااااه ربي، خلّي امكانيّة انّو اجتماعات اللّجنة تصير بطريقة الكترونيّة او بالتّمرير الالكتروني للملفّات، بجاااه ربي ارحمنا من صعوبة اجتماع اللّجنة لاختلاف اجندات أعضائها
يا وزير، يا حكومة، يا رئاسة جمهوريّة، بجااااه ربي ايّاكم و تمطيط الآجال، جمعة كافية للحكم على شركة تاخو علامة مؤسسة ناشئة او لا
يا وزير بجاااه ربي احرص على جعل أعضاء اللّجنة من الثّقات وحلّفهم على شرفهم و على القرآن انهم ما يخونوش أصحاب المؤسسات الناشئة و ما يسرقولهمش أفكارهم، و ذكّرهم بالعقوبات الجنائيّة لخيانة مؤتمن
القانون يقول:
أي موظف في القطاع الخاص او القطاع العمومي عندو الحق يتمتع بعطلة سنة لبعث مؤسسة ناشئة. و ليس من حقّ مؤجّره الاعتراض ماعدى في حالة الشركة الخاصّة الي عندها اقل من 100 اجير، وقتها موافقة المؤجّر لازمة. و يمكن لثلاثة شركاء على الأقصى في مؤسسة ناشئة انهم يتمتعو بهذا الامتياز.
و خلال هذه السنة، يتمتع صاحب المؤسسة الناشئة بمنحة تتحدّد قيمتها بأمر حكومي.
و القانون يقول زادا انّو الشباب الي يخدم في مؤسسة ناشئة، يبقى محافظ على حقّو في الsivp لمدّة 3 سنوات، يعني اذا يخرج من الشركة النّاشئة قبل ما يعدّي فيها اكثر من 3 سنين، يقعد عندو الحق في الsivp في بقعة أخرى
القانون يقول:
الدولة تتكفّل بنفقات تسجيل براءات الاختراع و الملكيّة الفكريّة في تونس. و اذا فمّا فلوس، تتكفّل بنفس النفقات للتّسجيل على مستوى العالم.
ملاحظة:
هذا تحوير عملوه نوّابنا الافاضل، يا رسول اللّه، يعني تسجيل براءات الاختراع متاع التوانسة و ملكيّتهم الفكريّة على المستوى الدّولي، ما نعملوها الّا اذا عندنا فلوس؟؟؟ حاجة زايدة يعني؟ هذا توجّه استراتيجي؟ هذا تخطيط؟ خايفين على الفلوس في حاجة مصيريّة كيما هذي؟ ماشي في بالكم تغيير مسارات الأمم يجي ماغير تضحية مادّية و مصروف؟ تحبّوها سبّاقة و جرّاية و ما تاكلش شعير؟؟؟؟ ربي يهدي، و اللّه ربي يهدييييييييي
القانون يقول:
انّو الي يدخل شريك في مؤسسة ناشئة، المبلغ الي دخل بيه ينقصلو من قاعدة احتساب الضريبة
القانون يقول:
انّو الي يدخل شريك مثلا ب10% في راس مال مؤسسة ناشئة، نقولو هاك ال10% تسوى 10 الاف دينار نهار الي تكونت الشركة... اذا الشركة نجحت، و كبرت، بالطبيعة قيمة الأسهم متاعها باش تطلع، و هاك ال10% تنجّم تصبح سومها مليون دينار في ظرف بضعة سنوات، يعني السيّد الي دخل ب10 الاف دينار من الأول، و يبيع الأسهم متاعو بمليون دينار بعد بضعة سنوات، باش يحقق ربح ب990 الف دينار، القانون هوني يقول انّو هاك ال990 الف دينار مربوح ما عليها حتّى ضريبة، يعني مبروكين على الي خذاهم، خاطو غامر و حطّ فلوسو في شركة نجحت نجاح رهيب.
القانون يقول:
انو الشركة الي تحصل على علامة مؤسسة ناشئة، من حقها تحلّ حساب بالدّوفيز، تصب فيه رقم معاملاتها الي جاي من الخارج، او يتصب فيه رأس مالها الي جاي بالعملة، و تنجّم تخرّج منو دوفيز و تصرفهم في الخارج سواء للاستيراد او للاستثمار في الخارج بكلّ حرّية دون أي تعطيلات اداريّة او ترخيص مسبق من البنك المركزي.... و القانون يقول انّو منشور من البنك المركزي يتوجّه للبنوك لتحديد كيفيّة فتح هذه الحسابات.
ملاحظة:
هذي اهمّ ثورة، خاطر الحساب بالدّوفيز كان مسموح فقط للأشخاص غير المقيمين و للشركات المصدرة و المستوردة، و باقي عليهم شروط إدارية معقدة،
و بحااااه ربي يا بنك مركزي، اقرا مليح الفصل 17 من القانون قبل ما تخرّج المنشور، اقرا مليح الفصل 17 و خاصة اقرا كلمات : " للمؤسسة الناشئة الحرّيّـــــــــــــــــة في التصرّف في موارد الحساب المذكور دووووووووون ترخيــــــــــــــــــــــــــــــــص"
القانون يقول:
انّو خلال ال8 سنوات على الأقصى الي الشركة عندها فيهم علامة الشّركة النّاشئة، فإنها معفيّة تماما من الضرائب على الأرباح، و الدّولة تتكفّللها زادا بخلاص الضمان الاجتماعي سواء في ما يتعلّق بنصيب الأعراف او الاجراء
القانون يقول:
انو المؤسسة الناشئة تتمتّع آليّا بصفة المتعامل الاقتصادي قدّام الدّيوانة، يعني آليّا عندها code en douane و من حقها تصدّر او تستورد.
ليلتكم زينة يا توانسة |
السلام عليكم
كل ما انجم نقولو في موضوع الباخرة اوليس إلي دخلت في باخرة واقفة في عرض سواحل جزيرة كورسيكا الفرنسية، هو نتيجة بحث في مواقع إنترنات اجنبية و فرنسية اساسا:
* أول شي، طلب التعويض الأولي المقدم من الشركة القبرصية المتضررة هو في حدود 13 مليون اورو، يعني قريب 42,3 مليون دينار
* ثانيا الخسائر موش باش تاقف غادي، عندنا خسائر ناجمة عن توقف الباخرة التونسية عن العمل خلال مدة إصلاحها، و فما زادا خسائر التعويضات للسلطات الفرنسية نتيجة التلوث إلي صار بعد العملية (إلى حد الآن فما تسرب ل120 الف لتر من المحروقات، و محاولات السيطرة على التلوث مازالت متواصلة)، فما اخيرا خطايا سوء التصرف في المجال البحري اذا يثبت تقصير أو تهاون من طرف الباخرة التونسية
* إلى حد الان، كل وسائل الإعلام متحفظة على تحديد المسؤولية، لكن فما بعض التفاصيل إلي خرجت كومام و انجمو نستنتجو منها حاجة: اولا، وزير البيئة الفرنسي صرّح و قال حرفيا : " تصرف الباخرة التونسية غير عادي تماما"... تصريح يتفهم لما نعرفو ظروف و ملابسات الحادث كما تناقلتها وسائل الإعلام العالمية، هاو كيفاش صار على ما قريت:
* الحادث صار نهار الاحد مع السبعة و نصف متاع الصباح، يعني نهار و الشمس زارقة، ظروف الطقس كانت جيدة، مع رياح ما تتجاوزش 7 عقد في الساعة (بين 10 و 15 كم في الساعة)، الباخرة القبرصية كانت .... راسية، يعني حابسة... يعني الحادث موش سوء تقدير لمسار الباخرتين نجم عليه تصادم.... لا لا، هذي باخرة واقفة على بعد 28 كم شمال غرب رأس كورسيكا، جات باخرتنا و دخلت فيها، و خلقت فيها فجوة بعمق 10 أمتار... معلومة اخيرة، الباخرة القبرصية مقدمة طلب قانوني في الرّسوّ (التوقف) في المكان هذاكا إلى المديرية البحرية بتولون رغم أنها واقفة في المياه الدولية، و شدو عندكم، الباخرة القبرصية واقفة في البقعة هذيكا منذ يوم 28 سبتمبر إلي فات، و وزير البيئة الفرنسي قال "انو الباخرة من حقها قانونيا تاقف غادي و ما عندنا شنوا نلومو عليها"... المأساة حسب رايي هي حكاية الباخرة واقفة غادي منذ يوم 28 سبتمبر إلي فات، يعني حتى لو فرضنا انو وقوفها غالط كيما يقولو مسؤولو النقل البحري في تونس، اكيد تعدو عشرات البواخر غادي من كل الجنسيات، أما باخرتنا برك هي إلي دخلت فيها...
* مصدر قريب من التحقيق صرّح للوكالة الفرنسية للأنباء انو و هوني نعاودلكم كلامو حرفيا "ممكن الباخرة التونسية كانت تبحر بسرعة أقوى من قدرتها على المناورة"
* نجيو اخيرا لتونس، و نعلق هوني على بعض المظاهر إلي شفتها في الإعلام و في فايسبوك:
* مدير مركزي بالشركة التونسية للملاحة،قال في شمس أف ام ... انو فما تحامل على الباخرة التونسية... معقول، ميسالش هذا داخل في التكتيك التونسي متاع إلي يعيّط أكثر يربح
* شفت فيديو (فسخوه توا) لمجموعة من الناس يقولو انهم طاقم باخرة اوليس،... الجموع تضحك و شايخة و قالك "حادث صغير، و جونا فسفس و زغرطي يا انشراح و عندنا احسن قبطان" (والله هذي كلماتهم)... نتمنى ما يكونوش فعلا طاقم الباخرة المعنية، خاطر حالة اللامبالاة و الاستهتار إلي اظهروها، دليل على ثقتهم انو ما فما حتى عقاب، و مقززة بصراحة، لما نعرفو هول الخسائر إلي باش تدفعها بالعملة الصعبة ميزانية الشعب التونسي، يعني من الاخر إلي باش يدفعها الشعب التونسي من دم قلبو، لمواجهة تعويضات الحادث
* قريت زادا في مواقع تونسية، انو الشركة التونسية للملاحة، وكلت ثلاثة مكاتب محاماة لمحاولة إقحام الشركة القبرصية كطرف عندو تقصير في العملية... اي شبيه حاجة باهية، لكن بشرط، انو تكون بالحق فما حقائق موضوعية تقول انو عندنا على الأقل 20% امل في توريط الباخرة القبرصية معانا في خسائر الحادث، لكن.... لكن لو تطلع الحكاية مجرد ذر رماد على العيون،و محاولة تخفيف المسؤولية متاع الctn قدام الرأي العام التونسي، يصبح الأمر تبذير جديد لأموال الشعب التونسي بالعملة الصعبة على مكاتب محاماة دولية أسعارها مرعبة
* نجيو توا للمهم، يا سيدي القبارصة غالطين، و الفرانسيس غالطين، و احنا برك الآلهة متاع قيادة البواخر و الآلهة متاع القانون البحري الدولي... تبقى نقطة، الحادث في النهار و القايلة، و الجو جميل و شاعري، و باخرتنا تجري حتى دخلت في اوبستاكل مهما كان، أي هذي ما كناش انجمو نتلافاوها؟ يعني واحد في غرفة القيادة ما شافش بالعين(ما نحكيش على الرادار اصلا) اوبستاكل قدامو؟؟؟ رانا دخلنا فيهم perpendiculairement يا دين السما.... هوني ما فماش تقصير من الطاقم ؟؟؟ ما فماش قواعد سلامة غير مطبقة؟ هوني ما فماش شكون يتحاسب؟ لو الطاقم تجاهل اي اجراء و ما قامش بيه لازمو حساب عسير، ليهم، و للي سمحلهم بالابحار و للي اعطاهم تصاريح ممارسة المهنة... و لو الطاقم خدم خدمتو حرفيا، لازم محاسبة إدارة السلامة بالشركة، و المكتب إلي أعطى تصريح السلامة لهذه الباخرة، و للمدققين الداخليين و الخارجيين لإجراءات السلامة، و لكل من يثبت انو ليه دور في المأساة
احنا اكبر مآسينا هي عبارات "الله غالب" و "قضاء و قدر" و "دفع الله ما كان اعظم"، خاطر ما نقولوهمش تعبيرا عن ايمان انو رغم نعملو إلي علينا، ربي يغلب بتقديرو، لا لا، احنا نعاودو العبارات هذي باش نهربو من المسؤولية و محاسبة الغالط و عقابو، و إصلاح ما يجب اصلاحه باش ما يتكررش الحادث... احنا نقولو العبارات هذي باش نقعدو خاملين راقدين في رداءتنا في انتظار الحادث القادم....
على خير يا توانسة |
صباح الخيرات بلادي
الاقتصاد في معناه الكاريكاتيري هو الآفاريات، البيع و الشراء، الاستهلاك، الكريديات، البني، معامل تخدم و تبيع...
لازمنا ديما نتذكرو انو الحكايات هذي بكلها يعملها الانسان، لكنو ما يعملها الا ما يكون آمن و يشوف في مستقبل واضح (كلمة وضوح الرّؤية او visibilité هي كلمة يستعملوها المستثمرين و البنوك دائماً باش يعبرو على الكلام الي نحكيو عليه)، و الركود الاقتصادي الي شفناه بعد الثورة و اثناء التجاذب السياسي الحاد هو نتيجة طبيعية للخوف من المستقبل و مظاهر التناحر و العنف السياسي و التكفير و التخوين و تغلغل الارهاب و الاضرابات و تعطيل الانتاج و غلق الطرقات، و هذا المناخ العام هو الي يأدى لحالة القلق على مصير البلاد.
الخلاصة: اي نوع من الانتعاش الاقتصادي و تنفنيف حال البلاد و خلق مواطن الشغل و القضاء على الفقر، مرتبطين بتوقّف تأثير اللوبيات في قطاع الأعمال و توقّف النهم النقابي و الفئوي و توضيح نهائي لملفات الاغتيالات و التخفيض من منسوب العنف اللفضي في التجاذب السياسي، تحسن الحال مرتبط بتحقيق حد أدنى من الهدوء السياسي و النقابي و الامني الي يخلي الناس ترتاح و ترجع تخطط لمستقبلها....
نهاركم زين يا توانسة |
بايت مسخّن😁
مساء الخيرات بلادي
قانون المؤسّسات النّاشئة او ما يسمّى بالـ START UP ACT
طويل،اما موعدكم الي يتبعني للاخر ما تندمش باذن الله...
قبل ما نحكيو على القانون، هات نفسرو السّاعة شنية حكاية الstart up؟ آش معناها؟
اوّل ظهور للكلمة كان بعد نهاية الحرب العالميّة الثّانية، وقتها المستثمرين الي عندهم فلوس، بداو يتلمّو مع بعضهم في شركات استثمار ذات رأس مال مخاطرة، يعني النّاس الي عندها فلوس، يتلمّو مع بعضهم، و يعملو شركات استثمار، و الشركة هذيكا تستثمر بدورها في مؤسسات أخرى (يعني تدخل شريكة في رأس مال مؤسسات اخرى)... و من وقتها بدا الحديث على الستارتاب، و كان مقصود وقتها المؤسسات الجديدة الي مازال كي تكونت و الله اعلم تنجح و الّا لا، و الي شركات استثمار باش تدخل شريكة في راس مالها...
بالوقت تبدّل مفهوم الستارتاب، و حسب الدّكتور باتريك فريدونسون، مدير الدراسات بمدرسة الدّراسات العليا في علم الاجتماع في باريس، يمكن اطلاق صفة ستارتاب على مؤسسة في حال توفّرت فيها 4 شروط :
رقم معاملات (يعني حجم مبيعات) المؤسّسة او الشركة هذي عندو امل ارتفاع صاروخي في ظرف فترة قصيرة
المؤسسة تستعمل في تكنولوجيا جديدة مبتكرة
المؤسسة باش تنجح، محتاجة لتمويل كبير في بدايتها
المؤسسة تستهدف سوق جديدة (موش بالضرورة جغرافيا، ممكن مجرد بيع خدمة فريدة من نوعها يعتبر سوق جديدة)، قلنا سوق جديدة ما نعرفوش المخاطر الي فيها (كي نحكيو على مخاطر هوني، نقصدو انّو موش معروف شنوّا يصير فيها مستقبلا سواء من حيث اقبال الحرفاء او تغيّر القوانين او اثرها على المجنمع...)
باهييي. هذا الكلّو نظريّات، بالفلّاقي، الستارتاب هي من حيث الشكل القانوني مؤسّسة كيما باقي المؤسّسات، لكن... الستارتاب، تكون مبنيّة على فكرة نقول احنا "مهبولة" بلهجتنا، يعني فكرة منتوج او خدمات جديدة، موش مطلوبة من النّاس بالضّرورة، لكنها تسهّللهم حياتهم مقارنة بالشي الموجود حاليّا، و لو يلقاووها يترماو عليها و يشريوها و هو فارحين، و اغلب الستارتاب هي مؤسسات معتمدة على التّكنولوجيا أساسا و خاصة الإعلامية و الانترنات و تطبيقات الهاتف الجوّال، و هذا يخلّي الستارتاب، من جيهة مخاطرة كبيرة خاطر الله اعلم تنجح و النّاس تقبل التّجديد الي جاباتو او لا، و من جهة ثانية يخلّي نجاحها يأدّي لميزاب فلوس... نعرف، باقي كلامي في المهموطة و ممكن مازال ما يعنيلكم شي... تبعوني... لازم امثلة باش تفهموني:
ما نيش باش نحكيلكم على googleالي بداووه زوز طلبة بمجرّد التفكير في إيجاد برنامج اعلاميّة يسمح بتسهيل البحث على انترنات، بداو حكايتهم في بيرو بأورديناتارات قدم عام 1995، ما بداو يربحو في الفلوس كان عام 2001، و في 2017 شركة Alphabet المالكة لـgoogle عملت أرباح صافية بـ 12,7 مليار دولار (تقريب ميزانية تونس عام 2017)..
و مانيش باش نحكيلكم على فايسبوك، الي بدا بمجرّد موقع تعارف و تحميل صور نهاية السنة بين طلبة جامعة هارفارد، و عمناول شركة فايسبوك عملت أرباح صافية بـ 16 مليار دولار...
بون نعرف حكيت عليهم 😁 أما نحبكم تركزو معايا في قصّة نجاح ستارتاب أخرى، و توّا تفهموني علاش شايخ عليها هي بالذّات... فمّا شركة عالميّة اسمها travelcar، الشركة هذي عملها شابّ في فرنسا عام 2012، جاء يشوف في أوروبا، يلقى انّو المسافرين، عندهم مشكلة كبيرة في غلاء سعر الباركينغ في المطارات، يعني المسافر يمشي بكرهبتو للمطار، يخلّيها في الباركينغ، يرجع يلقى حقّ الباركينغ وصل محسوب قد حقّ التسكرة الي سافر بيها، الشابّ هذا، جاتو فكرة، قال لو كان نربط المسافرين في مطارات أوروبا ببعضهم، الي حطّ كرهبتو في مطار، في بقعة يخلّيها في باركينغ، يكريها لمسافر آخر هبط في المطار هذاكا و حاجتو بكرهبة لتنقّلاتو، و بالطريقة هذي الاثنين رابحين، الي خلّى كرهبتو تدخّلّو فلوس في بقعة يخلّص باركينغ غالي برشا، و الي حاجتو بكرهبة، يكريها ارخص بالشطر من انّو يكري من شركات كراء السيّارات، و بالطبيعة، الشركة الوسيط متاع صاحبنا، تتلاهى بكلّ شي من تنظيم العمليّة حتّاش للتأمين على الكرهبة، و تاخو كوميسيون في الثنية... أي عاد الشركة هذي الي بدات في 2012، وصلت في 2017 عندها اكثر من 300 الف منخرط في أوروبا... و تالمون الفكرة عبقريّة قرّر ينفّذها في أمريكا، و مجرّد بحث على مستثمرين شركاء ليه، وصل من 2014 الى 2017 جمع استثمارات بـ 20,8 مليون أورو، قريب 60 مليون دينار توانسة، و هاو دخل لأمريكا و باش يبلعها بإذن الله... الفكرة العبقريّة هذي ما وقفتش غادي، نفس الشّاب هذا زاد فكرة أخرى، فما بجنب اغلب المطارات أراضي فلاحيّة، و بالنسبة للنّاس الي ما تحبّش تكري كراهبها، لقالهم حلّ زادا باش ما يدفعوش برشا فلوس لباركينغ المطارات، مشى للفلّاحة الي دايرين بالمطار، كراء من عندهم طبّات ارض بالرّخص، و يحطّ فيهم في كراهب المسافرين الي يدفعو في نصف سعر الباركينغ في المطار، و عندهم شكون يوصّلهم هاك البضعة مئات من الأمتار بين الأرض و المطار، الفلاح يربح حويجة ما كانتش عالبال، و المسافر يربح باركينغ رخيص، و و بالطبيعة شركة صاحبنا تاخو كوميسيون في الثنية، و الشركة هذي اسمهاtravelparck و هذي ستارتاب أخرى توا نسمعو عليها الخير بإذن الله....شبيني ركّزت معاه برشا السيّد هذا؟ بكلّ بساطة خاطر الشّاب هذا اسمو احمد المهيري، اصيل القيروان، تونسي❤، ماخذ شهادة مهندس إعلامية تطبيقيّة من جامعة تونسية❤، دبّر راسو مشى عمل ماستار في فرنسا، و غادي، جاتو الأفكار و طبّقها... ربي يبارك و يوفّق...
نرجعو لموضوعنا توّا، الستارتاب ماهيّاش مجرّد مؤسسة صغرى، لا، هي كيما قلنا فكرة مهبولة، يتبنّاها صاحبها او أصحابها، و يغامرو بتطبيقها في سوق جديد و دون ضمان كافي انها باش تنجح، الستارتاب، موش مطلوب منها منذ البداية انها تعرف كيفاش باش تربح فلوس، مازالت في طور تجريب الفكرة، و شنوّا يجي من وراها، و شنوّا آفاقها، و اهمّ حاجة في الستارتاب هو انّو أصحابها يكونو مقتنعين بشدّة بنجاح فكرتهم، و يكونوا عندهم غرام كبير بالي يعملو فيه... الستاترتاب عقليّة أساسا...
و الستارتاب، ماهيّاش حالة دائمة، الستارتاب لازمها بعد فترة بناء الفكرة، تكون قادرة في وقت وجيز تجذب المستعملين ليها، و في نفس الوقت لمّا تكبر في الحجم تقعد رابحة، بعدها تتنظّم و تولّي شركة عملاقة عاديّة كيما facebook و google حاليّا (و لو انّو فمّا بعض الخصائص في googleتخلّيها محتفظة على الأقل بعقليّة الستارتاب كيما فازة انّو 20% من وقت خدّامتها لازم يكون موجّه لمشاريعهم الشّخصيّة)...
قلنا اذا انّو الستارتاب ماهيّاش حالة دائمة... بكلّ بساطة، خاطر التجديد اليوم هو حاجة قديمة غدوا، و هذاكا علاه "ستيف جوبز" مؤسس آبل قال ما معناه : "التجديد و الابتكار هو وضعيّة ظرفيّة يختار يقوم بيها البعض خاطرو عندو غرام كبير بحاجة معينة" الستارتاب هو اذا وضعيّة ظرفيّة، و هذاكا علاه حتى القانون التّونسي، حصر صفة الستارتاب في 8 سنوات على الأقصى بعد تأسيس الشركة...
في المقال الجاي بإذن الله، باش نفصلو القانون التّونسي متاع الستارتابـ، شنوّا جاب جديد، و هو صراحة قانون ثوري متميّز لو نعرفو نطبقوه، و باش نعلق عليه بالي تسمحلي بيه معلوماتي المتواضعة... و كتسبقة، و بعد ما فهمنا مع بعضنا المقصود من كلمة ستارتاب، باش نتجرّأ من توّا و نقول انّو التّرجمة للعربيّة بكلمة "مؤسسة ناشئة" هي ترجمة غير موفّقة في القانون، و كان بالأحرى حسب رايي اعتماد ترجمة مركّبة هي "المؤسّسات المُبتكرة الواعدة"... لكن هذا مجرّد تفصيل، المقال الجاي بإذن الله نحكيو على شنوّا يقول هالقانون...
ليلتكم زينة يا توانسة |
مساء الخيرات بلادي
هذي ديديكاس سبيسيال للقدم في الصّفحة الي مرجتهم بتسخين البايت في الثلاثة شهور الي فاتو😁😁😁
اليوم باش نحكيو على ارقام المبادلات الخارجيّة لتونس الى حدود سبتمبر 2018، لكن باش نحكيو بطريقة ممكن ما تشوفوهاش في وسائل الإعلام الي حكات على الموضوع...
العجز التّجاري متاع بلادنا في التسعة اشهر الأولى من سنة 2018، يعني قيمة صادراتنا بالدّينار كي نطرحو منها قيمة وارداتنا بالدّينار، نلقاو العجز في حدود... 14183 مليون دينار... و العجز هذا يسجّل تفاقم بـ 23,5% مقارنة بقيمة العجز في التسعة اشهر الأولى من سنة 2017... آي آش معناها؟ خلات؟ اتخذنا؟ الوضع تعفّن؟ موش بالضّرورة ايه، و موش بالضّرورة لا، خاطر النظرة العامّة دائما ما تغلّط... تبعوني باش تفهموني
اوّلا، كيفاش يتحسب العجز هذا؟
ساهل برشا، الحسبة بالدّينار دائما، قدّاش دخلتلنا صادراتنا بالعملات الصّعبة المختلفة (حسب البلاد طبعا)، نحولوهم الكل للدّينار حسب سعر العملة المعنيّة، نلقاو قيمة صادراتنا بالدّينار في الـ 9 شهور الأولى من 2018... و كيف كيف للواردات، قدّاش صرفنا على صادراتنا بالعملات الصّعبة المختلفة (حسب البلاد طبعا)، نحولوهم الكل للدّينار حسب سعر العملة المعنيّة، نلقاو قيمة وارداتنا بالدّينار في الـ 9 شهور الأولى من 2018... طبعا الفارق بين الصّادرات و الواردات، هو العجز
ثانيا، آي و مبعّد؟ آش دخلني آنا كمواطن؟ آش راحلي فيه طلع و الّا هبط؟
الإجابة هوني كيف كيف ساهلة برشا، و حكينا عليها قبل برشا مرّات، قدّ ما يكبر العجز التّجاري، قد ما تكون حاجتنا للعملة الصّعبة اكبر، يعني الأورو و الدّولار الدّاخلين للبلاد من التصدير اقل برشا من الأورو و الدّولار الخارجين بالاستيراد، هذا معناه اقل عملة صعبة في القطاع البنكي، و العملة الصّعبة هي بالنّهاية سلعة تباع و تسترى في السّوق البنكيّة، لمّا تقلّ سومها بالدّينار يطلع، و لمّا سومها بالدّينار يطلع، الدّينار يطيح، و لمّا الدّينار يطيح مقابل الأورو من 2 الى 3 دينارات مثلا؟ الدواء و الاورديناتار و المحروقات و القمح و غيرهم من المنتوجات، سومهم في السّوق يزيد بـ 50%... و طبعا السعر يتحمّلو الي يشري، مواطن و دولة، و الدّولة لمّا مصاريفها تزيد، عندها زوز حلول، يا تمشي تزيد تتسلّف و تغرّق البلاد اكثر، يا تنقّص من المصروف في خدمة عمومية كيما الصّحّة اة التعليم او النقل او غيرهم... يعني العجز التّجاري يهمّك يا مواطن، يهمّك في جيبك مباشرة..
ثالثا منين جاي العجز؟ يعني شنوّا نوع المواد الي نستوردوها اكثر برشا من الي نصدروها؟
لو نشوفو تقسيم الـ 14183 مليون دينار قيمة العجز متاعنا، نلقاو أنّها مقسومة كما يلي:
33% من العجز التجاري، أي حوالي 4684 مليون دينار، جاي من العجز في موادّ الطّاقة، يعني النّفط و الغاز، و أساسا النّفط .. و هذي تفسرها ساهل، لمّا نعرفو انّو معدّل سعر برميل النفط في الـ 9 شهور الأولى من 2018 زاد بـ 40,4%مقارنة بمعدّل السّعر في في الـ 9 شهور الأولى من 2017 (كان 56,15 دولار لبرميل البرنت اصبح 78,98 دولار)... الخلاصة، الجزء هذا من العجز ما نحكموش فيه بطريقة مباشرة...
61,7% من العجز التجاري ، أي حوالي 8751 مليون دينار، جاي من العجز في الموادّ نصف المصنّعة و التجهيزات (آلات، آليات نقل، آليات إعلامية...)، وهذا عجز مايخوّفش، خاطر هذي موادّ نستوردوها لتصنيعها واستهلاكها محلّيا او إعادة تصديرها... و كلامي هذا، تأكّدوا مستويات مؤشّر الإنتاج الصّناعي خلال الـ7 شهور الأولى 2018، و المؤشّر هذا يعطينا فكرة على تطوّر حجم الإنتاج الصّناعي في بلادنا. في الـ7 شهور الأولى 2018، نلقاو انّو حجم الإنتاج الصّناعي زاد بـ 1,2%مقارنة بنفس الفترة 2017.
3,2% من العجز التجاري، أي حوالي 454 مليون دينار، جاي من العجز في الموادّ الإستهلاكيّة، و الشّي الي يفرّح انّو النّوع هذا من العجز، هبط لأدنى مستوياته منذ سنة 2015، حيث كان عامتها في حدود 7,4%
أخيرا، 2،1% من العجز التجاري، أي حوالي 294 مليون دينار، جاي من العجز في الموادّ الغذائيّة
رابعا، اوكي تفاهمنا، العجز موش بكلّو يتفهم خايب، اما يا ترى كي العجز زاد بين 2017 و 2018، منين جايّة الزيادة بالضّبط؟
زيادة العجز بين الـ 9 شهور الأولى من 2018 و الـ 9 شهور الأولى من 2017، تبلغ حوالي 2703 مليون دينار... 73% من هالزيادة جايّة من ارتفاع العجز في مواد الطّاقة، و 67% من هالزيادة جايّة من ارتفاع العجز في المواد نصف المصنعة و التجهيزات، قدّاش هاذم؟ 140%؟ انّقصو منهم 30%تراجع في عجز المواد الغذائية، و 10% تراجع في عجز المواد الاستهلاكيّة... و هكّا نلقاو كيفاش تكونت الـ100% متاع هاك الزيادة بـ 2703 مليون دينار في العجز...
آش معناها توّا هالخرافة؟ امورنا لاباس؟؟؟
أكيد لا طبعا، مادام ما شدّيناش ثنيّة التخفيض في العجز، مادام مازالت امورنا تاعبة... مادام مازال ما نعرفوش حجم الأموال الي تبقى في الخارج بعد عمليّات التّصدير مادام امورنا تاعبة، مادام في الطّاقة مازلنا تحت رحمة البترول رغم انّو نحنا بلاد الطّاقة الشّمسيّة بإمتياز، مادام امورنا تاعبة، مادام شركاتنا المصدّرة تعاني في البيروقراطية مادام امورنا تاعبة، مادام ما زلنا ما تبّعناش الثّورة الرّقميّة و تصدير تكنولوجيا الذّكاء الي تنجّم اتدخّل مليارات عملة، مادام امورنا تاعبة...
الي حبّيت نوصّلهولكم، انّو رغم كلّ شي، الصورة ماهياش سوداء تماما، لو بقيت أسعار النفط في نفس مستوى 2017، راهو العجز ما زادش… يعني في وسط التّراجع، فمّا مؤشّرات ما تكذبش عن آفاق التّحسّن، سيطرتنا على العجز في المواد الإستهلاكيّة شي جيّد، معدّل نسبة ارتفاع وارداتنا من المواد نصف المصنّعة والتجهيزات هي 10% بين 2014 و 2018، و هي نسبة أعلى من نسبة نموّ مجموع الواردات في نفس الفترة، يعني قاعدين نستوردو في حوايج تنفعنا في التصنيع و خلق الثّروة... مازلنا في وضع صعب، لكن باااقي (حمدوالله) مازلنا انجمو ناقفو و نرجعو لاباس...
أخيرا، مانيش باش نعاود نحكي على الدّول الي عندنا معاها عجز، خاطر بكلّ بساطة، هذي حجج الفاشلين، لا تقلي لا تركيا لا الصّين لا غيرهم، ما علينا الّا نخدمو على ارواحنا لتحسين جودة منتوجنا و نصدرو كيفنا كيق باقي شعوب العالم و احسن، امّا العويل و الإنهزاميّة ماهم باش يزيدونا الّا حضيض...
على خير يا توانسة |
السلام عليكم
مأساة تونس في الشعبوية السياسية اساسا، الشعبوية هذي و الضرب بكل الطرق للغالط و الصحيح، هي إلي ما خلات حتى حكومة تخدم منذ حكومة الترويكا إلى حكومة الشاهد... و مادام مواصلين هكا، مادام مانوصلو لحتى تحسّن...
و المرة هذي، دخلنا في ستاج التنّين، و منظمات مهنية دخلت زادا في الشعبوية...
شوف السيد اش يقول: "دعم الحليب المستورد ب720 مليم عوضا عن دعم الفلاح ب200 مليم"... ميساج كيما هذا، يخلي انطباع سيّء جدا عند الرأي العام و خاصة غير المختصين...
لكن، السيد ما يقولش للناس انو ال720 مليم تهم 3 مليون لتر فقط الي تونس تنوي استيرادهم (جاو منهم 800 الف لتر فقط)، و الدعم الجملي في الحالة هذي يبلغ 2,160 مليون دينار....
السيد ما يقولش انو ال200 مليم تهم 547,5 مليون لتر ... يعني بالفلاقي حساب تخلويض، خاطر اذا نطبقو ال720 مليم على استهلاك تونس الكل عام كامل، يصبح الدعم على الحليب فقط يبلغ 394,2 مليون دينار، و المبلغ هذا طبعا موش موجود في قانون المالية 2018 ، منين نجيبوه؟ يا انقصو من دعم المواد الغذائية الأخرى يا من مصروف الصحة العمومية يا من اي مصروف خدمات عمومية اخرى، و الا نختارو حل السهولة كالعادة و نمشيو نتسلفوهم و نغرقو بلادنا أكثر ماهي غارقة...
إلي عملاتو الحكومة هو الصحيح مالا؟ ما عنديش إجابة على السؤال هذا، بكل بساطة لأنو الموضوع يتجاوزني و ما نفهمش فيه، و الاهم ما فيهش معطيات تفصيلية منشورة للعموم باش انجم نقراها و نحكي عليها هوني بطريقة تخلي اي حد ينجم يثبت في صحة كلامي كالعادة....
الرسائل إلي جاتنا من مختصين في قطاع الالبان، تشير انو المشكل متاع الحليب اكبر برشا من مجرد حكاية الاحتكار (رغم اعترافهم انو عندها دور هام في حالتنا اليوم) و انو المشكل باش يتعقّد في السنوات القادمة بسبب انهيار منظومة الإنتاج بداية من الفلاح إلى المجمّع إلى المصنّع... كيف كيف هوني ما انجمش نحكي على الموضوع، الا بعد الندوة الصحفية إلي باش تعقدها غرفة منتجي الالبان في الأيام القادمة، وقتها نقدمو هوني بإذن الله رأي المنتجين و المصنعين في الموضوع، و نترك الحكم ليكم....
على خير يا توانسة |
مساء الخيرات بلادي
سُئِل Kenneth Arrow صاحب جائزة نوبل للاقتصاد : "ما هي حسب رايك مصادر الثروة الاقتصادية في اي بلد؟"، الرجل فاجأ الجميع بالاجابة التالية :" مصادر الثروة هي الثقة، ثقة المتعاملين الاقتصاديين فيما بينهم، ثقة الشعب في جودة السلع و الخدمات التي يصنعها، ثقة الشعب في بعضه، ثقة المؤسسات العمومية و الخاصة في الناس (الشي إلي يخلي هالمؤسسات توفر الخدمة دون تعقيدات اوراق و بمجرد يطلبها المواطن، و هي متأكدة انو ما بكذبش و انو باش يدفع إلي عليه) ثقة الشعب في رجال السياسة، الثقة هي ما يصنع الثروة الاقتصادية الوطنية"....
باش تفهمو كلامو السيّد هذا، خوذو 6 دقائق من وقتكم و تفرجو في الفيديو هذي حول كوكب الدنمارك البلد صاحب المرتبة السادسة عالميا من حيث المنتوج الداخلي الخام للفرد الواحد:
https://youtu.be/QEjR2X0tB6M
ليلتكم زينة يا توانسة |
جشع الموزع بائع الجملة حين يلتقي بلهفة المستهلك، يولّد حالة من الفوضى... |
السلام عليكم
اكيد عندنا مشكل هيكلي في قطاع الحليب و يبدو انو باش يكبرفي الأعوام الجاية، لكن المشكل يتعقد لما تدخل فيها الاحتكار بسبب توقع ارتفاع الأسعار...
طبيعي جدا يختفي الحليب من الأسواق لما المتعاملين في الميدان هذا عندهم مدة يسمعو على قرب الزيادة في سعرو... مستحيل تنجم تسيطر على تصرف الناس إلي تبحث عن الربح... L'anticipation des agents économiques هي قاعدة اقتصادية رئيسية، و هي اصلا قاعدة بشرية... يتوقع ارتفاع سعر سلعة بقرار اداري، يخبيها و يستنى على أمل يربح اكثر، و مستحيل تنجم تراقب كل عطار و كل grossiste في تونس كاملة... توا المأساة صارت، و الحل حتى التوريد ما يفضهاش، مدة صلاحية الحليب طويلة، و تخبيتو ساهلة، و المشكل موش باش يتفض الا بدخول الزيادة حيّز التطبيق حسب رايي...
L'anticipation des agents économiques هي من أهم العوامل إلي يلزم أخذها بعين الاعتبار في وضع السياسات الاقتصادية و خاصة في نوع المعلومات إلي تخرج للناس على لسان المسؤولين، وهذي قصة قصيرة من امريكا باش تفهمو بيها كيفاش المسؤولين يقدرو خطورة قاعدة l'anticipation des agents économiques
(ألان غرينسبان) كان في الفترة بين 1987 و 2006، رئيس مؤسسة الاحتياطي الفدرالي الأمريكية، مقابل البنك المركزي عندنا،... السيد كانو يعيطولو Master of obfuscation (ترجمتها تقريبا هي "أمير الظلام" يعني الضوء لا، و كانت عندو جملة مشهورة: اذا فهمتني، فمعناها اني ما عرفتش نحكي معاك😂) .... بالطبيعة، السيد بحكم موقعو، كان محل تتبع و مراقبة كل حركاتو و سكناتو من طرف الصحفيين الاقتصاديين... (غريسبان) كان معروف انو كل صباح يخرج من دارو، يمشي على ساقيه لكافيتيريا يشرب فيها قهوتو... نهار صحافي اقتصادي قابلو الصباح، و قالو بكل أدب : "صباح الخير سي (غريسبان)، شنية أحوالك اليوم؟"... السيد غزرلو و جاوبو : "صباح الخير، نخاف انو بحكم مسؤولياتي، و بحكم مهنتك، ما انجمش نجاوب على سؤالك متاع شنية احوالي اليوم"....
طبعا السيد جاوبو هكا خاطر يعرف اقل كلمة تنجم يقع تأويلها و الناس تغير تصرفها على اساس هاك التأويل
على خير |
قصة صغرونة على تنزانيا
عام 2006، القشارة متاع سوق الجملة في بير القصعة متاع (دار السلام) عاصمة تنزانيا، عملو عصابة و تفاهمو باش يطلعو في سوم البصل، و بالفعل قلّ البصل في الأسواق، و سومو طلع لدرجة انو اخوانا التنزانيين ولّاو يتندرو، و يعطولو "سي البصل"...
الخبر وصل لمقر وزارة التجارة متاع تنزانيا، وقتها يجي في لافايات متاع (دار السلام)، وقتها كان غادي، توا ولى في نهج الهادي نويرة متاع (دار السلام)... أي عاد الوزير وقتها، كمبص كمبص، و كلم الوالي متاع مدينة في الجنوب اسمها (صونجيا)، زي مدنين متاع تنزانيا، قالو، ما يهمنيش فيك كيفاش تعمل، تصرف، و الجمعة الجاية من نهار الثلاثاء لنهار السبت (بير القصعة متاع (دارالسلام) مسكر نهار الاثنين)، نحب كل يوم يهبط من ولايتك كميون كبير بصل لسوق الجملة متاع بير القصعة الي في (دار السلام)...
هو راهو كميون كبير بصل ما يكفيش بتاتا لتخفيض سعر البصل، خاطر طلب الولايات الأربعة متاع (دار السلام) الكبرى اعلى برشا من كميون واحد.... لكن وزير التجارة متاع تنزانيا خرج إشاعة في وزارتو انو باش يتم استيراد 20 طرناطة بصل من الموزمبيق (جارة جنوبية لتنزانيا يحكم فيها واحد مهبول)... و باعتبار الوطنية و غياب اللوبيات في وزارة التجارة متاع تنزانيا😂😂😂، الخبر خرج في بلاد كاملة... القشارة المرة الأولى ما صدقوش، نهار الثلاثاء هبطلهم كميون بصل من الجنوب، نهار الاربعاء كيف كيفك، نهار الخميس كذلك... القشارة ترعبو، البصل باش يطيح سعدو، و نهار الجمعة بكلهم صبحو في بير القصعة متاع (دار السلام) بستوكات البصل الي كانوا مخبيينها، و بفعل عودة العرض إلى وضعو الطبيعي، رجع سعر البصل إلى وضعو العادي، و نجمو التنزانيين يبطلو من النكتة الي كانو يقولو فيها، "سي البصل"
تصبحون على خير يا تنزانيين...عفوا، قصدي يا توانسة |
مساء الخيرات بلادي،
جديد
المنتوج الداخلي الخام، شنوّا؟ شنيّة علاقة المواطن بيه؟ نموّ و الّا تراجع، و بعد؟ شنيّة الفائدة؟. فاش ينتجو التوانسة سنويّا؟ شنوا موقع الفلاحة و السياحة و الفسفاط في انتاجها السنوي؟.. مجموعة أسئلة نحاولو نجاوبو عليها مع بعضنا، و ان شاء الله الي يتبّعنا ما يندمش كي يكمّل يقرا للآخر...
نهار 15 اوت الي فات، المعهد الوطني للإحصاء، هبّط بلاغ حول نسبة نموّ المنتوج الدّاخلي الخام خلال الستّة اشهر الأولى من سنة 2018، اليوم باش نحاولو نفهمو معنى المنتوج الدّاخلي الخام، او الـ Produit Intérieur Brut (PIB) بالفرنسيّة، مصطلح يكثر الحديث عليه في الإعلام، نحاولو نفهموه، و نفهمو خاصّة علاش النموّ متاعو، يفرّح الناس الكلّ و ينفع المواطن، و علاه تراجعو حاجة خايبة لتونس و التوانسة...
المنتوج الدّاخلي الخام، لو نحبّو نبسطوه، هو مجموع السلع و الخدمات الجديدة الي انتجتها المؤسسات (و المؤسسة هوني مقصود بيها من النشاط الي يخدم فيه انسان وحدو، الى الشركات الكبرى) و الإدارة العموميّة في عام كامل... و يمكن تبسيط طريقة احتسابو كما يلي: ناخذو مؤسسة معينة، نشوفو قيمة انتاجها في عام معيّن، و نطرحو منّو قيمة استهلاكها من مواد اوّليّة و ماء و ضوء و غيرهم، باش صنعت هاك الإنتاج... و بالطريقة هذي، نلقاو قيمة الإنتاج الجديد الي عملاتو المؤسسة هذيكا في عام معيّن، او ما يسمّى بالقيمة المضافة الي عملتها الشركة هذيكا في عام معيّن... و لمّا نجمعو القيمة المظافة متاع المؤسسات الي في تونس الكلّ، و نزيدوهم القيمة المظافة متاع الإدارة العمومية، نلقاو المنتوج الدّاخلي الخام متاع بلادنا في عام معيّن...
المعهد الوطني للإحصاء يقول انّو نسبة نموّ المنتوج الدّاخلي الخام لتونس في الستّة اشهر الأولى من سنة 2018 هي 2,6%، هذا معناه بكلّ بساطة، انّو انتاج السلع و الخدمات الجديدة من طرف المؤسسات التونسية و الإدارة العمومية في الستة شهور الاولى 2018، اكثر من انتاجهم في الستّة اشهر الأولى من سنة 2017 بـ 2,6%... باااهي فهمنا المنتوج الدّاخلي الخام شنوّا و كيفاش يتحسب، يقول القايل، الحكومة و الإعلام و كلّ تونس، يفرحو لمّا يصير نمو و يتقلقو لمّا يصير تراجع علاش؟ انا كمواطن اش دخّلني؟ فين تمسني الحكاية هذي؟
هوني، نمشيو لميزانية الدّولة، الي هي مجموع الفلوس الي تتصرف على المصالح العمومية للشّعب التّونسي، تعليم وصحّة و دعم و نقل عمومي، و امن و جيش، و طرقات و غيرهم... الفلوس هذي، مصدرها الأساسي هي الضّرائب الي يدفعها الشعب التّونسي مواطنين و شركات، و الضّرائب، تتدفع أساسا كنسبة من قيمة الإنتاج الجديد في كلّ عام، الي هو المنتوج الدّاخلي الخام الي نحكيو عليه... يعني بكلّ بساطة، لمّا المنتوج الدّاخلي الخام يطلع، معناها ضرائب اكثر تدخل لميزانية الدّولة، معناها صحة افضل و تعليم افضل و نقل عمومي افضل و طرقات احسن، و معناها زادا، انّو الحكومة تلتجئ بدرجة اقل للتّداين باش تغطّي مصاريفنا هذي الكلّ، و معناها أيضا، انّو الحكومة ما تضطرّش تزيد في نسب الضّرائب، خاطر قيمة الضرائب تطلع بطبيعتها بطلوع حجم الانتاج... و العكس صحيح طبعا، يعني تراجع المنتوج الدّاخلي الخام، او نموّ ضعيف، يأدّي لخدمات عمومية سيئة بحكم نقص موارد الدّولة، و يأدّي لتداين اكثر لتونس، و يأدّي لترفيع نسب الضّرائب...
نجيو توّا لحاجة اهمّ، مناش متكوّن المنتوج الدّاخلي الخام متاع تونس، يعني في شنوّا ينتجو التوانسة سنويّا، و هوني خذينا قيمة المنتوج الدّاخلي الإجمالي متاع بلادنا، من عام 1998 الى سنة 2016 (الارقام المتوفرة في موقع المعهد الوطني للإحصاء)، و شفنا معدّل حصّة كلّ قطاع في هذا المنتوج على الـ19 سنة الي نحكيو عليهم:
الفلاحة و الصّيد البحري: تمثّل 10,07% من انتاج السّلع و الخدمات الجديدة الي يعملوهم التوانسة سنويّا، و القطاع هذا، كان يمثّل 12,2% عام 1998، و بلغ 10,10% سنة 2016. و اعلى نسبة وصلها هي 12,50% عام 1999. و اقلّ نسبة وصلها هي 8,20% عام 2010
الصناعات المعملية (نسيج، كيمياء، جلود، صناعات كهربائية و الكترونية و ميكانيكيّة، صناعة مواد بناء، تكرير النفط و الغاز، صناعة تبغ...) : تمثّل 17,81%من انتاج السّلع و الخدمات الجديدة الي يعملوهم التوانسة سنويّا، و القطاع هذا، كان يمثّل 18,90%عام 1998، و بلغ 16,50% سنة 2016. واعلى نسبة وصلها هي 19,00% عام 2000. و اقلّ نسبة وصلها هي نسبة 2016. و القطاع الي عندو نصيب الاسد في الصناعات المعمليّة هو قطاع الصناعات الكهربائية و الإلكترونية و الميكانيكيّة بـمعدّل 4,40% بين 1998 و 2016. واقل قطاع هو قطاع صناعة التّبغ بـمعدّل 0,1%.
الصناعات غير المعمليّة (نفط و غاز، مناجم، كهرباء، ماء، بناءات و هندسة مدنيّة): تمثّل 11,68% من انتاج السّلع و الخدمات الجديدة الي يعملوهم التوانسة سنويّا، و القطاع هذا، كان يمثّل 11,10%عام 1998، و بلغ 10,20% سنة 2016. و اعلى نسبة وصلها هي 14,00% عام 2009. و اقلّ نسبة وصلها هي 9,80% عام 2010. و القطاع الي عندو نصيب الاسد في الصناعات غير المعمليّة هو قطاع البناءات و الهندسة المدنيّة بـمعدّل 4,85% بين 1998 و 2016. و اقل قطاع هو قطاع المناجم (فسفاط، ملح...) بـمعدّل 0,7%. ... ملاحظة اخيرة: قطاع الصناعات غير المعمليّة هو القطاع الوحيد الي انتاج تونس فيه قاعد يتراجع من عام لعام بصفة متواصلة منذ سنة 2010. و السبب معروف للتوانسة الكل...
قطاع الخدمات (و فيه نلقاو أساسا التجارة، و الصّيانة والاصلاح، و السياحة، و النّقل، و الخدمات المالية، و خدمات الإتّصال...): تمثّل 44,32% من انتاج السّلع و الخدمات الجديدة الي يعملوهم التوانسة سنويّا، و القطاع هذا، كان يمثّل 43,00%عام 1998، و بلغ 44,50% سنة 2016. و اعلى نسبة وصلها هي 45,90% عام 2005. واقلّ نسبة وصلها هي 42,70% عام 2015. و القطاع الي عندو نصيب الاسد في الصناعات غير المعمليّة هو قطاع التّجارة بـمعدّل 8,80% بين 1998 و 2016 يليه قطاع النّقل (بري و بحري و جوي) بـ 8,40%، ثمّ السّياحة بـ 5,52%. واقل قطاع هو قطاع الصّيانة والإصلاح بـمعدّل 0,4%.
أخيرا قطاع الإدارة العموميّة: و هوني اشارة صغيرة، قلنا انّو مجموع القيمة المضافة متاع الشّركات ساهل حسبانو، هو بطريقة مبسطة "قدّاش قيمة الي صنعاتو في السّوق" نطرحو منو "كلفة الشي الي صنعاتو"... لكن الإدارة العموميّة ما تبيع في شي، يعني قيمة خدماتها، ما نعرفوهش، بإعتبارها تقدّم في الخدمات بطريقة مجانية او بأسعار رمزيّة... هوني اتّفق علماء الإقتصاد، انّو الانتاج الجديد للإدارة العموميّة في عام معيّن هو اساسا اجور موظّفي الدّولة عامتها... هات نشوفو توّا، قدّاش مساهمة الإدارة العموميّة في الانتاج الجديد للتوانسة سنويّا: تمثّل 17,75% من انتاج السّلع و الخدمات الجديدة الي يعملوهم التوانسة سنويّا، و القطاع هذا، كان يمثّل 16,60%عام 1998، و بلغ 17,20% سنة 2010، و من 2010 و هو طالع حتى بلغ 20,40% سنة 2016. المشكل هوني، انّو طريقة احتساب مساهمة الإدارة العموميّة في المنتوج الدّاخلي الخام عبر احتساب قيمة الأجور السّنويّة لموظّفي الدّولة، ينجّم يغطّي كارثة في صورة انّو تطوّر قيمة الأجور، ما يقابلهاش تطوّر في المردوديّة وفي الإنتاج متاع هالموظّفين في الواقع، خاطر وقتها نفرقو اجور اعلى من الانتاج الفعلي للخدمات الإداريّة، و نخلقو تضخّم في البلاد...
ليلتكم زينة يا توانسة |
صباح النور
لمحة في احتساب النمو الثلاثي، فما زوز نسب:
أولا نسبة النمو بالانزلاق السنوي، و هذي تعطي نسبة نمو في ثلاثي معيّن في عام معيّن مقارنة بنفس الثلاثي متاع العام الي قبلو... مثلا، في تونس، نسبة النمو بالانزلاق السنوي للثلاثي الثاني 2018 هي 2.8%، و هذا معناه، انو في ال3 شهور الثانية من عام 2018، الشعب التونسي أنتج خيرات و سلع جديدة تساوي 102.8% من كمية الخيرات و السلع الجديدة الي أنتجها في الثلاثي الثاني 2017...
المحللين الاقتصاديين يعتمدو على نسبة النمو بالانزلاق السنوي باش يعرفو اقتصاد بلاد تحسن و الا لا... قلنا يعتمدو على نسبة الانزلاق السنوي و يعتبروها أصح من نسبة الانزلاق الثلاثي (الي باش نحكيو عليها في ثانيا) لانو المقارنة ما تكون علمية إلا بين زوز فترات متشابهة... في الفلاحة مثلا، ما تنجم تقارن إنتاج جانفي و فيفري و مارس متاع عام معين إلا بإنتاج جانفي و فيفري و مارس متاع عام آخر، لسبب بسيط هو اختلاف المواسم، كيف كيف في السياحة ما انجمو نقارنو إلا زوز مواسم متشابهة، و في الصناعة زادا فما حاجة اسمها cycles de production و الي لازم نحترموهم اذا نحبو نقارنو إنتاج فترة و فترة...
الخلاصة النسبة الي نعتمدوها باش نعرفو نسبة النمو هي نسبة الانزلاق السنوي، و الي بالنسبة لتونس تبلغ 2.8% بالنسبة للثلاثي الثاني 2018
ثانيا، فما نسبة النمو بحساب الانزلاق الثلاثي، و هذي نسبة تعطينا نمو المنتوج الداخلي الخام لثلاثي معين، مقارنة بالثلاثي الي قبلو بالضبط... مثلا في تونس، النسبة هذي تساوي 0.6% في الثلاثي الثاني 2018، هذا معناه انو في ال3 شهور الثانية من عام 2018، الشعب التونسي أنتج خيرات و سلع جديدة تساوي 100.6% من كمية الخيرات و السلع الجديدة الي أنتجها في الثلاثي الأول 2018...
نسبة النمو بالانزلاق الثلاثي، ما تعطيناش فكرة على تحسن الاقتصاد بين العام و العام، تعطينا فقط فكرة على تواصل المنحى الإيجابي أو السلبي للنمو بين ثلاثيتين متتاليين...
يقول القايل و انا كمواطن اش دخلني؟ نسبة نمو؟ طلع ؟ هبط؟ اش راحلي في الحكاية؟ باش مستفاد؟ الليلة بإذن الله نفسرو شنوا اصلا المنتوج الداخلي الخام أو PIB و نفهمو علاش الناس الكل تفرح كي يطلع و تتقلق كي يهبط...
#استهلك619
نهاركم زين يا توانسة |
مساء الخيرات بلادي...
بكلكم تسمعو في الاعلام احيانا انو البنك المركزي رفّع أو خفّض في نسبة الفائدة الرئيسية أو التوجيهية، le taux directeur de la BCT.... لازمكم تعرفو انو النسبة الرئيسية هذي هي اهم عامل يأثر على تغيّر نسبة الTMM إلي حكينا عليها البارح، و إلي تأثر على قيمة القصاصات الشهرية متاع قروضات المواطنين...
شنية العلاقة بيناتهم؟
البنوك المركزيّة في العالم اجمع، مهمّتها الاولى، هي السياسة النّقديّة متاع البلاد، وتتمثّل أساسا في التحكّم في زوز حاجات هي: قدّاش حجم فلوس الي تدور في البلاد وقدّاش نسبة الانتيريس في البلاد...
حجم الفلوس الي تدور في البلاد، يتحكّم فيه أساسا عبر المبلغ الي يسلفو هو للبنوك... أي نعم... خاطر البنوك لمّا تستحق، تنجّم تتسلّف من البنك المركزي على نهار او على جمعة او اكثر..
و نسبة الانتيريس في البلاد يتحكّم فيها عبر نسبة الفائدة الرّئيسيّة متاعو او الtaux directeur الي نحكيو عليه...
شنوّا الtaux directeur بالضبط؟
الترجمة الأقرب بالعربيّة هي النّسبة التّوجيهيّة الي يحدّدها البنك المركزي لإقتصاد البلاد، و النسبة هذي ما تتغيّرش يوميّا او حتّى شهريّا حسب تطوّر السّوق، و انّما تتغيّر بقرار من مجلس إدارة البنك المركزي، مرّة كلّ بعض اشهر في اغلب الأحيان، و ساعات تقعد أعوام ما تتبدّلش (كيما بين 2003 و 2006، و بين 2006 و 2009)... و المقصود بالنّسبة التّوجيهيّة، هو النسبة الي توجّه باقي النّسب، يعني طلوع الtaux directeur و هبوطو، يليه مباشرة تغيير في باقي النسب النّقديّة في البلاد، و الي المواطن ما يعرف منها الّا الTMM...
شنوّا الـTMM؟
في العالم اجمع، البنوك العاديّة تتسلّف من بعضها على نهار، لاسباب تتعلّق بتوازناتها الماليّة كلّ يوم، و طبعا السلف يتمّ بالانتيريس...
لمّا البنوك تتسلّف من بعضها على نهار، فإنّو نسبة الانتيريس الي يطبقوها على بعضهم تتسمّى نسبة الفائدة في السّوق النّقديّة، و معدّل النّسبة هذي على 30 يوم، يتسمّى الـ TMM او معدّل نسبة الفائدة في السّوق النّقديّة على شهر (مثلا TMM المطبّق في اكتوبر 2018 هو 7,29%)... يعني الTMM هو نسبة الانتيريس الي تدفعها البانكا لمّا تتسلّف من بانكا أخرى على نهار... و الTMMهذا، هو الي يعرفوه المواطنين الي خذاو قروضات… خاطر البانكا لمّا تعطيهم قرض على 15 سنة او اقل، ما تقلهمش راهو الانتيريس كذا في الميا، و انّما تقلهم الانتيريس هو TMM + هامش ( نقطة او 2 او اكثر حسب البنك و نوع القرض) ...
آي و شنيّة علاقة الTMM بالtaux directeur؟
باهي، قلنا البنوك تتسلّف من بعضها يوميّا على نهار.... فرضا توّا، بنك ما يلقاش بنك آخر يسلفو على نهار؟ شنوّا يعمل؟.... وقتها يمشي للبنك المركزي يتسلّف من عندو، و كيف كيف بالطبيعة، البنك المركزي زادا ما يسلّف كان بالانتيريس... و هوني يدخل دور الtaux directeur متاع البنك المركزي... البنك المركزي يقول للبنوك: الي ما لقاش شكون يسلفو على نهار، مرحبا بيه، يجيني انا نسلفو، بشرط ناخذ عليه نسبة انتيريس تساوي الtaux directeur + 1%... يعني اليوم، اذا بانكا تمشي للبنك المركزي باش تتسلّف على نهار، تدفع 7,75%انتيريس: هي الـ 6,75% متاع الtaux directeur + الـ 1%...
نعاود و نحوصل، من جهة عندنا بنوك تسلّف لبعضها على نهار بنسبة انتيريس هي TMM الي تتغيّر كلّ يوم حسب العرض و الطّلب بين البنوك...، و من جهة ثانية، أي بنك ما تعجبوش نسبة الTMM المتداولة بين البنوك، عندو حل انّو يتسلّف مباشرة من البنك المركزي على نهار، و بنسبة انتيريس معروفة مسبقا تساوي الtaux directeur+1%...
باهييي، نتصوّرو توّا انا بانكا عندي فائض سيولة نحبّ نسلّفهم على نهار للبنوك الأخرى... ما انّجّمش نطلب عليهم نسبة انتيريس اكثر من الtaux directeur + 1%، خاطر بكلّ بساطة، وقتها يبعثوني نقضي، و يمشيو يتسلفو من البنك المركزي بنسبة تساوي الtaux directeur + 1%... الوضعيّة هذي، تخلّي الTMM ديما اقلّ من الtaux directeur + 1% خاطر البنوك كي تجي تسلّف بعضها على نهار، ما تنجمش تفوت النسبة إلي يعرضها البنك المركزي على البنوك إلي تحب تتسلف من عندو... و هكّا، البنك المركزي، اذا يطلّع في الtaux directeur متاعو، فإنّو آليّا يفتح الباب باش الTMM يطلع، و اذا يهبّط في الtaux directeur متاعو، فإنّو آليّا يخلّي الTMM يهبط... و العملية هذي تنجمو تشوفوها في التصويرة الي هبطناها هوني:
https://m.facebook.com/story.php?story_fbid=1706995496058391&id=133076093450347
و فيها تطور الTMM و الTaux directeur من 2011 الى اليوم
الخلاصة من هذا الكلّ، عمليّة التّرفيع في الtaux directeur متاع البنك المركزي، تؤدّي نظريّا لارتفاع نسبة الـ TMM، و الي بدورها باش تأدّي للتّرفيع في نسبة الفائدة الي يدفعوها المواطنين و الشّركات على القروضات الي ياخذوها من عند البنوك...
علاش البنك المركزي يطلّع في الtaux directeur ؟ هذا موضوع فسرناه في مقالات سابقة إلي يحب يلوّج في الصفحة يلقاوه، المهم انو البنك المركزي يقوم بهذه العملية لمواجهة انخرامات في مجالات اخرى،و الامر مرتبط خاصة بحجم السيولة في البلاد و بنسبة التضخّم...
ليلتكم زينة يا توانسة |
خارج موضوع الصفحة
يا توانسة، اليوم أحد شبابنا دفع حياتو في الجبال في دورية عسكرية تبحث عن اجتثاث جرذان الدم من أرض تونس، الحدث يكاد يمر مر الكرام في فايسبوك و في الاعلام...
يا توانسة إياكم تتعودو بخبر كيما هكا، يا توانسة اياكم استشهاد ابنائنا دفاعا علينا يصبح في اذهانكم حدث عادي... يا توانسة اياكم و النظر لهذا الحدث الجلل كحدث عابر... يا توانسة اياكم تنساو أننا في حرب، و انو ابناءنا معريين صدورهم دفاع على تونس في حربها ضد جراثيم الدم، يا توانسة اياكم و التعود، التعود معناه القبول، و القبول معناه الهزيمة، يا توانسة قفوا اجلالا لكل قطرة دم يدفعها ابناءنا دفاعا عنا، يا توانسة قدّسوا شهداءكم، و ابكوهم بحرقة، كي لا ننسى أن العدو قريب...
الله يرحمو و يصبّر اهلو |
إعادة :
يا شهّار، يا شركة منظمة، يا مهني يحترم بلادو و يخلص في ضرائبو الحقيقية، كي تستعملو الكاش راكم في الواقع تذبحو في ارواحكم بموس حافي.... و هاو مثلا سبب من أسباب ارتفاع الTMM و ارتفاع القصاصات على القروض...
مساء الخيرات بلادي...
رحلة اخرى طويلة و الي عندو نفس يتبّع😁 بإذن الله ما يندمش
اليوم باش نحكيو على استعمال الكاش في تونس، و الأثر متاعو على حياة المواطن...
في تونس، تقريبا اغلب معاملاتنا تصير بالكاش، نحكي على المعاملات اليوميّة متاع المواطنين، مع العطّار و الخضّار و الطبيب و المحامي و الميكانيسيان و القهوة و المطعم و تجّار الملابس الجاهزة و غيرهم من الحاجيّات العاديّة، طبعا هذا ما غير ما نحكيو على الافاريّات الكبيرة الي تصير أحيانا بالكاش... الوضعيّة هذي في القرن 21، قعدت محصورة عند الدّول المتأخّرة إقتصاديّة، خاطر في الدّول المتقدّمة، حتى الbaguette تنجّم تخلّصها بالكارطة او بالهاتف الجوّال، و كلّ المعاملات تمرّ عبر القطاع البنكي المنظّم بطريقة او بأخرى...
أحنا في تونس الكاش مازال هو الّي طاغي على معاملاتنا اليوميّة... الوضعيّة هذي، قد ماهي ساهلة، و مفهومة، و معروفة عند النّاس، قد ما عواقبها وخيمة على اقتصاد بلادنا و على حياتنا اليوميّة من جهة أخرى، و هاو باش نفسرلكم كيفاش؟
أوّلا، لازمنا نتذكرو انّو الكاش ما يخلّيشtrace، معناها ما يخلّيش أثر مكتوب في وثيقة يدلّ على عمليّة البيع او الشّراء، يعني آليّا ينجّم السيّد الي شريت من عندو بالكاش، يهزّ فلوسو لأي نشاط غير قانوني، سواء تهريب او حتّى إرهاب، و حدّ ما ينجّم يفيق بيه آش عمل بالفلوس، خاطر حد ما ينجّم يثبت عليه انّو قبض فلوس أصلا... و النّاس الي تخدم في أي نشاط مخالف القانون، تبعد قد ما تقدر على كلّ نوع من وسائل الدفع : لا تحب شيكات لا كمبيالات لا دفع بالكارطة لا حساب بنكي، خاطر بكلّ بساطة، هذي وسائل تبادل أموال تخلّي اثر مكتوب، تنجّم القباضة و النيابة العموميّة يلقاووه و يتبعو الفلوس و يجيبوهم، أكبر مافيوزي أمريكي اسموAlphonse Gabriel Capone ، ما نجمو يشدّو عليه في نشاطو الإجرامي، لكن عام 1931 تحكم عليه ب17 سنة حبس بسبب التهرّب من الضّرائب الي فاقو بيه عبر تتبّع حساباتو البنكيّة وقتها...
ثانيا، اذا انت تشري بالكاش من شخص عندو باتيندا و مسجّل في القباضة مهما كانت مهنتو، تاجر (ملابس، قهواجي...) او مهنة حرّة (محامي طبيب مهندس...) او حرفي (ميكانيسيان، نجّار...) او غيرهم، اذا تشري من عندو بالكاش، ينجّم ما يصرّحش بالمدخول هذاكا للقباضة.... وقتها، انت يا شهّار تتقصلك ملاين ضرائب من شهريتك على عام كامل، لكن هو، الي ينجّم يكون يدخّل قدّك بعشرة مرّات، يدفع ملاليم للقباضة خاطر اغلب مداخيلو قبضهم كاش، و القباضة ما تنجّم تشدّ عليه شي... دونك السيّد هذا الّي انت خلّصتو بالكاش، يصوّر اكثر منّك برشا و يدفع ضرائب أقلّ منّك برشا، لكن يستعمل معاك الكيّاس الّي تبنى بالضّرائب الي دفعتهم انت، و يقرّي ولدو في الجامعة الّي تبنات بالضّرائب الي دفعتهم انت، و يتمتّع معاك بالامن و القضاء الي توجدو بفضل الضّرائب الي دفعتهم انت (مانيس نحكي على جودة هذه المرافق، نحكي على استعمالهم مهما كانت حالتهم دون المساهمة في كلفتهم)... مازلنا في ثانيا، و هوني نحب نحكي على النّاس الي عندها باتيندا و ما تصرّحش بحقيقة مداخيلها للقباضة باش تخلّص ملاليم ضرائب كيما حكينا، نحبّ نقول انّو بالنّهاية، الطبيعة تكره الفراغ، و الحاجة المعوجة ما تدومش راهي، النّقص في موار الضّرائب، راهو عاجلا ام آجلا يأدّي لضرائب جديدة اكبر، و لقوانين اكثر صرامة، كيما صار في الزيادة الأخيرة في نسبة الضّرائب، و المساهمة الاستثنائيّة، و زيادة نسبة الTVA، و تشديد قوانين الفوترة على المهن الحرّة، و السعي لرفع السرّ البنكي... بالفلّاقي، راهو التهرّب يجيب العينين، و يخلّي الدّولة تركّز اكثر مع القطاعات الكلّ، و تزيد في الضّرائب، و تشدّد في الرّقابة... هذا ثانيا...
ثالثا، النّاس الي تموت على الكاش، هوما جماعة الكنترا و الاقتصاد الموازي، ... جماعة سلعة ليبيا و الشّنوا و برويطة البانان و الأناناس، و ايصانص ليبيا و التويوتا الي واقفة تحت قنطرة تبيع في الطومصون... هذوكم ناس موش موجودين أصلا عند القباضة، يعني موش يكذبو برك في الحجم الحقيقي لمداخيلهم، لا لا، هذوكم عايشين معانا، يستهلكو معانا في المواد المدعّمة من ضرائبنا، و يتمتعو بطرقاتنا و تعليمنا و امننا و قضاءنا، لكنهم ما يدفعو في حتّى ملّيم مساهمة... هاذم ناس تسرق في الشعب التّونسي و ما فمّاش كلمة أخرى للتّعبير على الوضعيّة متاهم...
رابع مشكل يعملو استعمال الكاش، هو الأخطر حسب رأيي... الكناتريّة و جماعة الاقتصاد الموازي و حتى الي عندهم باتيندا و يخيرو يبيعو أكثر بالكاش، ما يحطّوش مداخيلهم في البنوك، لا لا، كاشهم يتخبّى باكووات في الديار و المخازن، خاطر اذا يتصبّ في البنوك، تفيق بيهم القباضة، و يفيق بيهم الامن، و هذا ما يساعدهمش... العمليّة هذي نتيجتها شحّ السّيولة في القطاع البنكي، يعني البنوك يصعب عليها إيجاد سيولة باش تغطّي الطّلب على القروض... و كيما في أي سوق، لمّا سلعة تنقص، سومها يغلى، كذلك بالنّسبة للسيولة، نقص الودائع عند البنوك، يؤدّي آليّا الى ضعف امكانيّة إعطاء قروض بالنّسبة للبنوك، يعني عرض قروض أقلّ، و هذا يأدّي لإرتفاع نسبة الانتيريس على القروض الي تتعطى للشّهّارة و للشّركات المنظمة، و هذا الي صارلنا الجمعة الي فاتت مثلا.... و الحكاية ما تاقفش غادي راهي، موش كان الشهّار و الشركة باش يغلى عليهم الانتيريس، الدّولة أيضا تتسلّف من البنوك، و لمّا الانتيريس يطلع، معناها آليّا اكثر مصاريف للدّولة لمّا تجي تخلّص ديونها، و مصاريف اكثر للدّولة، معناها يلزم تلقى موارد اكثر، معناها عاجلا ام آجلا ضرائب اكثر على ظهر الشهّار و الشركات المنظمة...
بالفلاقي، شهّار يقضي بالكاش في السّوق الموازية او من جماعة الكونترا، او يعبّي ايصانص ليبيا، ماهو قاعد يربح في شي، خاطر الي ربحو في السّوم الرخيص، باش يخلّصو دوبل من الجهة الأخرى لمّا الانتيريس يزيد، و لمّا الضرائب تزيد، و الرّابح الوحيد في العمليّة هوما الحارة كناترية، و الكعبات الي يخدمو بلا باتيندة...
الخلاصة: اكثر ملفّ حارق في بلادنا، هو القضاء على التّعامل بالكاش، اكيد لا عطارتنا لا ميكانيسيانتنا يستعرفو بالخلاص الالكتروني، لكن فما عشرات الأماكن إلي ساهل نحرموهم من الكاش، محلات الملابس الجاهزة، المهن الحرة؛ المطاعم الكبرى، المحلات التجارية الكبيرة، و غيرهم من الاماكن إلي ساهل الخلاص فيهم بالشيك أو البطاقة البنكية...
و اذا فمّا حاجة عاجلة فهي وضع استراتيجيّة وطنيّة لدعم التعامل بالبطاقات البنكيّة و الخلاص عبر الهاتف الجوّال... لو فمّا دعم لازم تعملو الدّولة، راهو دعم الmonétique... المواطن، مشكلتو مع البانكا و الكارطة متاع البانكا، هوما الfrais، يقلّي غالي عليّا فاش قام نعطيم في 7 دينارات في التريميستة (سوم ارخص كارطة في تونس)، و التّاجر يقلّك ما نحطّش TPE terminal de paiement électronique فاش قام البانكا تاخو عليا بين 0 و 2% على كلّ معاملة... طبعا الاثنين ناسيين انّو فمّا لوجيستيك كبيرة وراء الكوارط و انّو البنوك هي شركات تجاريّة ما تخدمش على رحمة الوالدين... ما علينا... اجبار البنوك أنها ترخّص او تفرّق كوارط بلاش هو غباء ما يأدّي لشي حسب رايي، خاطر بكلّ بساطة يبطلو ما عادش يبيعو كوارط... الحلّ في الدّعم، و الدّعم هذا هو دعم استراتيجي و مسألة حياة او موت بالنّسبة لتونس، الشهّار الي ياخو كارطة، يكفي يقدّم كشف حسابو الي فيه عمليّة خلاص كارطتو للإدارة متاعو، باش بعدها شريكتو ترجّعلو المبلغ، و الشّركة تقص المبلغ من ضرائب الشهّار هذاكا قبل ما تصبهم للقباضة... كيف كيف، التّاجر او المهنة الحرّة الي ينخرط و ياخو TPE، القباضة تنقّصلو الFRAIS الي خذاتهم البانكة من الضّرائب الواجبة عليه... و بالطّريقة هذي نشجعو النّاس انها انها تنسى الكاش، و تتعامل اكثر فأكثر بالكوارط او تخلّص بالتّلفون (و هذا شانطي آخر توا نرجعولو)... خاطر الحلّ لمواجهة التهريب و التهرّب من الضّرائب موش امني و موش قضائي فقط... اذا المواطن يصبح ما يحب يتعامل الّا بوسائل الدّفع هذي، وقتها عبارة قمنا بتجفيف منابع التهريب و التهرّب الضّريبي ، خاطر حدّ ما يشري عليهم بالكاش... و الناس هاذم، اذا ما ينجموش يخدمو بالكاش، عندهم زوز حلول: امّا الاختفاء، او يضطرّوا انّو معاملاتهم تتعدّى عبر البنوك، و وقتها تقعد trace على كلّ معاملاتهم، و القباضة تنجّم اتّبّعهم و تفك منهم حقّ الشعب التونسي ....
يا شهّارة، احرموهم من الكاش، نعرف تعقيد لحياتكم، أما صدقوني، المتهربين من الضرائب راهم ما يضروش في الدولة... لا صدقوني لا، الي يخدمو بالكاش سواء تجار او مهن حرة او مهربين راهم قاعدين يمصولكم في دمكم انتوما و يفكولكم في خبزة صغيراتكم.... انتم حرفاءهم، احرموهم من الكاش....
ليلتكم زينة يا توانسة... |
حديثنا الليلة على انتيريس القروض العقارية على أكثر من 15 سنة، خلى بارشا ناس تسأل على TMM اصلا شنوا و كيفاش يتحدد
هذا مقال هبطناه في مارس 2016... الارقام تغيرت، لكن المفاهيم هي بيدها
شنوّا الـ TMM
صباح الخيرات بلادي...
المواطن، لمّا يمشي لأي بنك باش يأخذ قرض، اوّل حاجة يسأل عليها، هي قدّاش ينجّم يأخذ، و البنكاجي، يجاوبو بعد ما يسألو على شهريتو، او مداخيلو الشّهريّة اذا ماهوش شهّار... لكن، إضافة لمبلغ القرض و مدّة الترجيع، فمّا بالطبيعة معلومة أخرى مهمّة للمواطن و للبانكا، هي نسبة الانتيريس الي باش يخلّصها المواطن على هاك القرض الي خذاه... و في غالبية الحالات، البنوك، ما تقولش للمواطن انّو الانتريس الي باش يدفعو هو كذا%... لا، نسبة الانتيريس الي يتفقوا عليها المواطن و البانكا، هي في اغلب الحالات TMM+ عدد من النقاط، مثلا TMM + 3 و الا 4 و الا غيرو...
آش معناها الحكاية هذي؟ و علاش يعملو فيها أصلا؟
الـ TMM هو اختصار للعبارة الفرنسيّة taux moyen du marché monétaire... و ترجمتها معدّل نسبة الاقتراض في السّوق النّقديّة، و السّوق النقدية، انّجمو نختصروها، في سوق السلف بين البنوك....
البنوك، عندها ضوابط لتوازناتها الكبرى في السيولة، معناها لازم في أي نهار يكون عندها كمّية فلوس ليكيد، مرتبطة بقدّاش عندها ودائع و قدّاش عاطية كريديات، و الكمّية هذي يحدّدها البنك المركزي حسب ضوابط تقنية معينة... المفيد، و في إطار نشاطها اليومي، فمّا بنوك تنجّم تتجاوز هاك الكمّية المطلوبة، و بنوك تكون وضعيّة فلوسها اقلّ من الكمّية المطلوبة، و لتلافي النّقص، البنوك تتسلّف من بعضها على نهار، و البانكا الي عندها فايض سيولة، تسلّف البانكا الي ناقصة سيولة،، و بالطبيعة، لمّا يتسلفو من بعضهم، يتسلّفو بالانتيريس... نجيو أخيرا لTMM شنوّا... هاك نسبة الانتيريس الي البنوك يسلفو بيه لبعضهم على نهار، يجي البنك المركزي، و يحسب المعدّل متاعها على شهر كامل، و ينشر على موقعوا قيمة المعدّل متاع الشهر هذاكا، و هذاكا هو TMM... و الـ TMM الي يطبقوا فيه البنوك في شهر مارس الحالي مثلا، هو معدّل الانتيريس الي طبقوه البنوك بين بعضهم في تعاملاتهم متاع شهر فيفري... و قيمتو حاليّا 4,22%...
يعني بالنهاية، لمّا بانكا تقول لمواطن، و الا شركة، راني باش نعطيكم قرض بانتيريس TMM+ 3 مثلا، فالنسبة متاع الانتيريس تطلع 7,22% في الشهر الحالي... و بالطبيعة، لو يتغيّر الTMM الشهر الجاي و يولّي 4.25%، فإنّو الانتيريس الي يدفعو المواطن او الشّركة، في افريل، باش يولّي 7.25%...
يقول القايل، علاش هالبوبلي الكلّ، علاش بكلّ بساطة، البانكا ما تقولش للمواطن راني باش نسلفك بنسبة انتيريس بكذا% و قصّ النزاع...
لازمنا نتذكّروا اوّلا انّو البانكا، هي شركة مثل باقي الشّركات، الهدف متاعها هو انها تربح فلوس باش تواصل تعيش و ما تفلسش،
ثانيا، البانكا عندها كلفة لهاك الفلوس الي تسلّف فيهم، و كلفة البانكا، مرتبطة هي بيدها بالTMM... توّا نتصورو تجي البانكا للمواطنين، و تقلهم باش نسلّفكم بانتيريس 5%، و من الجهة أخرى، الـ TMM، يعني الانتيريس الي يخلصوه البنوك لمّا يتسلفو من بعضهم، يطلع لفوق 5%... معناها البانكا باش تولي تخدم بالخسارة، و هذا طبعا امر موش مقبول... هذاكا علاه، الانتيريس على القروضات، يكون ديما مربوط بقيمة الـ TMM، باش البانكا ما تخدمش بالخسارة... لكن ربط الانتيريس بالTMM فيه استثناء يهم القروص الي مدة خلاصها تفوت 15 سنة، في الحالات هذي، البنك المركزي يفرض على البنوك تحديد نسبة انتريس قارة و محددة على اعتبار انو المواطن ما ينجمش يكون مسؤول و لا عندو القدرة على تقييم كيفاش باش يتطور TMM بعد اكثر من 15 سنة
نجيو توّا لقيمة هالTMM قبل و بعد الثّورة... بين 2006 و 2010، كان معدّل الـ TMM حوالي 4.85%، و بين 2010 و 2015، معدّل الTMM بلغ حوالي 4.38%... و هذا معناه، انّو معدّل كلفة الانتيريس الي يدفعوه المواطنين و الا الشّركات على قروضاتهم، نقصت بحوالي 4 دينارات و 700 ملّيم على كلّ مليون متسلفينو...
أخيرا تذكير العادة، اذا نحبو بلادنا تمنع و تاقف على ساقيها، نخدموا بقلب و رب، نستهلكو تونسي، و نخلصو الواجب علينا من ضرائب لقباضات الشعب التونسي...
على خير يا توانسة... |
لمحة أخرى في نفس مجال اللمحة السابقة:
المواطن المتوسط الشهار او الحرفي الي باش يختار بنك يتعامل معاه، ننصحكم بعد ما يختار البنك، بعدها يمشي لفرع صغير من البنك الي اختارو (راني ما قلتش بنك صغير، قلت فرع صغير مهما كان البنك) و يا حبذا يكون فرع جديد... أغلبية التوانسة يجريو للفروع الكبيرة، لكن في الفروع هذيكا، يكونو ديجا فما برشا حرفاء كبار من حيث قيمة أموالهم و خاصة برشا شركات حساباتهم فيها برشا فلوس، الوضعية هذي تخليكم مجرد رقم صغرون بين مئات أو آلاف الحرفاء الكبار، و مستحيل تلقاو الاهتمام الي يلقاووه الحرفاء الكبار أو الحرفاء القدماء جدا... الناس إلي تخدم في الفروع البنكية و رؤساء الفروع، يكون في الغالب عندهم مجموعة أهداف محددهم المقر المركزي، من حيث حجم الودائع و القروض، و هذا يخليهم يهتموا أكثر بالحرفاء الكبار مواطنين و شركات، و الشهار و الحرفي الصغير، ماهو الا رقم صغرون بيه و الا بلا بيه كيف كيف...
لما تمشيو لفرع صغير و حديث نسبيا، و الي هو كيف كيف تلقاه في الغالب عندو أهداف محددهملو المقر المركزي، باش تكونو عبارة على هدية جات لرئيس الفرع، خاطر في الفروع الصغيرة تلقاو الأغلبية شهارة أو حرفيين صغار، يعني كل حريف جديد هو مكسب للفرع يحسن من ارقامو قدام المقر المركزي، و كي تتحسن أرقام الفرع، الي يخدمو فيه أمورهم المهنية تتحسن قدام عروفاتهم في السياج... كل المعطيات هذي تخلي ذهابكم لفرع صغير و جديد، يعني آليا خدمات أفضل ليكم و لهوة أكثر بيكم و بطلباتكم...
على خير |
لمحة:
القروض البنكية للأفراد و الشركات في تونس، محددة بالمنشور عدد 87-47 بتاريخ 23 ديسمبر 1987 كما تم تنقيحه بالنصوص اللاحقة.
و الفقرة السادسة من الفصل 35-ثالث من هذا المنشور تقول انو القروض العقارية إلي يتم خلاصها على فترة تفوت 15 سنة، لازمها تتعطى بنسبة فائدة قارّة. و المشرّع لما حكى على النوع هذا من القروض، استعمل كلمة "doivent" باش يقول انهم "لازم" يتعطاو بنسبة فائدة قارّة. يعني ما خلى حتى مجال للاجتهاد...
هذا معناه زوز حوائج:
اولا انو الناس إلي ديجا ماخذة قروضات عقارية على أكثر من 15 سنة، مجموع القصاص متاعها شهريا ما تتبدلش قيمتو من نهار إلي خذاو القرض إلى يومنا هذا، و ما تتأثرش بإرتفاع الTMM
ثانيا، الناس إلي باش تاخذ قروض عقارية جديدة على أكثر من 15 سنة، باش يلقاو انو في عقد القرض إلي يصححوه، نسبة الفائدة قارة في شكل رقم%. يعني لا يلقاو TMM+ حاجة (اللهم يحطو tmm متاع التاريخ الفلاني + حاجة، وقتها في الاخير يطلع قار، خاطر الtmm متاع تاريخ معيّن، هو بالنهاية رقم قار)، باش يلقاو فقط رقم%. يعني مثلا 9% أو 10% أو اي رقم اخر، المفيد يكون رقم محدد واضح...
على خير |
لمحة :
شنية احوال Go Malta بعد عامين من شراء اسهمها من طرف اتصالات تونس؟
للتذكير، في جويلية 2016، اتصالات تونس شرات 66281050 سهم من اسهم شركة "غو مالطا" على 2,87 أورو السهم الواحد (القيمة الجملية 190,226 مليون أورو)...
يوم 26 سبتمبر 2018 بلغ سعر السهم الواحد لشركة "غو مالطا".... 3,54 أورو *
هذا معناه انو قيمة الأسهم الي تملكهم اتصالات تونس في شركة "غو مالطا" طلعت ب....44,4 مليون أورو (القيمة الجملية حسب سعر السهم في 26 سبتمبر اصبحت 234,6 مليون اورو)... يعني ارتفاع بـ 23,3% في عامين...
للملاحظة، شركة "غو مالطا" حققت أرباح بـ 18,4 مليون أورو سنة 2017 **... و قررت توزع منهم 13,1 مليون اورو على المساهمين متاعها... و اتصالات تونس للمعلومة، قبضت ديجا مبلغ 8,6 مليون أورو في 2018 بعنوان نصيبها في الأرباح متاع سنة 2017 (0,13 اورو على كلّ سهم)،***
و كيف كيف إتّصالات تونس سبقلها قبضت ديجا مبلغ 7,3 مليون أورو في 2017، بعنوان نصيبها في الأرباح متاع سنة 2016(0,11 أورو على كلّ سهم)****
اخيرا، الارباح الصافية لشركة "غو مالطا" في الستة أشهر الأولى من سنة 2018 تبلغ 10,4 مليون أورو، أي بزيادة 17% مقارنة بأرباحها الصافية في الستة أشهر الأولى من سنة 2016*****
على خير يا توانسة
المصادر :
* https://www.go.com.mt/common/investor-centre/share-price#go-to-tabs
** أنظر الصّفحة 53 من التقرير السنوي الي في الرّابط أدناه، و لوجو على كلمة Profit for the period:
https://www.go.com.mt/documents/10179/6205204/Annual+Report+and+Financial+Statements+2017/3ae30ce9-b6be-434c-9d22-5cef8af18d17
*** اللّائحة الثّانية من محضر الجلسة العامّة العاديّة للمساهمين المنعقدة بتاريخ 14 افريل 2018، و هذا رابط محضر الجلسة:
https://www.go.com.mt/documents/10179/150124/AGM+2018+Results/28c4f1f9-53b4-44b3-b0ec-cfe469b3dd02
**** اللّائحة الثّانية من محضر الجلسة العامّة العاديّة للمساهمين المنعقدة بتاريخ 3 ماي 2017، و هذا رابط محضر الجلسة:
https://www.go.com.mt/documents/10179/150124/AGM+2017+Results/04ca0878-e786-4ad3-867d-395614168c42
***** أنظر الصّفحة 6 من القوائم المالية الي في الرّابط أدناه، و لوجو على كلمة Profit for the period:
https://www.go.com.mt/documents/10179/5529136/Interim+Financial+Statements+2018/c4386cc0-6961-4a39-bab1-ca4fd1d5d517 |
صباح النور
"Je rappelle souvent la légende amérindienne des colibris. Un jour, dit cette légende, il y a eu un immense incendie de forêt. Tous les animaux étaient atterrés. Seul le colibri s’activait et allait chercher quelques gouttes d’eau dans son bec, pour les jeter dans le feu. A un moment, agacé, le tatou lui dit : « Colibri, tu ne penses quand même pas que c’est avec ces quelques gouttes d’eau que tu vas éteindre le feu ! » Et le colibri lui répond : « Je sais, mais je fais ma part. » Eh bien je pense que si chacun fait sa part, on a les moyens de changer le déroulement de l’histoire."
Pierre Rabhi |
لمحة
الأرباح الصافية شركة Apple في تسعة شهور (و كي نقولو "الأرباح الصافية" معناها الشركة أنتجت و باعت انتاجها، و من مداخيل البيع خلصت مصاريفها الكل، و إلي قعد خلصت عليه ضرائب، و إلي قعد هي الأرباح الصافية)، في تسعة شهور، الارباح الصافية متاعهم تبلغ 45,4 مليار دولار...
يعني حوالي 127 مليار دينار تونسي، يعني الأرباح الصافية متاع شركة واحدة في تسعة شهور (لا محال من اكبر شركات العالم)، طلعت اكبر ب29 مليار دينار من انتاج(و موش ارباح) تونس بمواطنيها و شركاتها... في عام كامل |
البورصة 2
إعادة
البارح فسّرنا شنيّة البورصة أصلا، و كيفاش الشّركات تدخل للبورصة، و كيفاش المواطن ينجم يولي يبيع و يشري في البورصة، اليوم باش نحكيو على تفسير مبسّط، لأسباب ارتفاع و انخفاض سعر الأسهم متاع الشّركات في البورصة...
في الحقيقة برشا حوايج تخلّي سعر سهم يطلع و الا يهبط ، الشي المؤكّد هو انّو على نهار برك، ما تصيرش تغييرات كبيرة في سعر الأسهم في بورصة تونس، خاطر اوّلا فمّا حدّ قانوني صغير متاع تطوّر السّعر بين النهار و النهار، و ثانيا خاطر تونس بلاد صغيرة و بورصتها صغيرة، و ما تصيرش فيها احداث مفاجأة كبيرة، تخلّي سوم أسهم شركة ينهار و الا يطير في ظرف جمعة و الا حتى شهر..
عموما، فمّا 4 حوايج تأثّر على سوم سعر أي شركة:
أوّلا: الوضع الاقتصادي العام للبلاد، يعني لمّا الأوضاع الإقتصاديّة العامّة للبلاد تتضعضع، فطبيعي أنّو النّاس تتردّد انها تستثمر و تشري أسهم متاع شركات في البورصة... في تونس مثلا، في 2010 كان فمّا 56 شركة مدرجة في البورصة، و القيمة الجمليّة لأسهم هالشّركات، كانت 15282 مليار...بعد احداث الثّورة، و في عام 2013، رغم الي أصبح عندنا 71 شركة مدرجة في البورصة، فإنّو القيمة الجمليّة لأسهم هالشّركات طاحت لـ 14093 مليار
ثاني حاجة تأثّر على سعر السهم هي نتائج الشّركة: طبيعي أنّو الشّركات الي تحقق نتائج كبيرة، و توزع مربوح هام على مساهميها كل عام، باش يصير عليها طلب أكثر من الشركة الي نتائجها دون المأمول، و كي يكثر الطّلب، يطلع السّوم ، و الشّركة الي نتائجها تكون على قدّها، ما تشجّعش النّاس أنهم يشريو الأسهم متاعها، و كي يقلّ الطّلب، يطيح السّوم... و الحالة هذي تنطبق على اغلب أسهم الشّركات المدرجة في بورصة تونس
ثالث حاجة تأثّر على سعر أسهم الشّركات، هي العرض و الطّلب: اذا من جهة، فمّا أسهم متاع شركة عليهم طلب كبير من طرف شخص، او مجموعة أشخاص يحبّو يصبحو أكبر مساهمين في هالشّركة، و من الجهة الثّانية، المالكين لهالأسهم ما يحبّوش يبيعو، دونك العرض قليل، فطبيعي السّوم يطلع
رابع حاجة تأثّر على سعر أسهم الشّركات، هي الأخبار و المعلومات حول الشّركة: مثلا، الشي الي صار في العالم حول أسهم شركة فولكسفاغن، و الي خسرت 17% من قيمتها في نهار واحد يوم 20 سبتمبر 2015، بعد ما تفضحت حكاية ترافيك في أباراي يقيس درجة التلوّث في كراهب فولكسفاغن... و في تونس و بحدّة أقلّ و على فترة اكبر، صارت الحكاية متاع سيفاكس آرلاينز، الي تعدّى عام 2014 و كلّ مرّة النّاس تكتشف عليها حاجة خايبة، من الغاء خط مونريال، ثمّ تجميد التّعامل معاها من طرف منظّمة عالميّة للنّقل الجوّي، ثمّ الكلام متاع مراقبي الحسابات متاعها، الي خرجو في تقاريرهم اخلالات محاسبيّة كبيرة، و بالطبيعة، هاشّي هذا بكلّو فاقت بيه العباد الي تشري و تبيع في البورصة، و بين 2 جانفي 2014 و 17 نوفمبر 2014، طاح سعر سهم سيفاكس من 8 دينارات و 640 ملّيم، ل 3 دينارات و 980 ملّيم...
أخيرا، نحب نفسرلكم شنيّة حكاية مؤشّر البورصة، الي ساعة ساعة، يجبدو عليه في الأخبار، و يقولو طلع و الّا هبط، مؤشر البورصة، و ما غير ما نمرجكم بحكايات تقنيّة، هو بكلّ بساطة معادلة، نطلعو بها رقم، يحوصل تطوّر سعر أسهم مجموعة من اهمّ الشّركات المدرجة بالبورصة، و الرّقم هذايا، كلّ ما يطلع، كلّ ما معناها أنّو الأفاريّات ماشية، و النّاس عندها الثيقة في الشّركات المدرجة بالبورصة، و الي أسعار أسهم غالب الشّركات قاعدة تطلع ... و العكس كلّ ما يهبط... نقلكم أخيرا، انّو في الوضعيّات العاديّة، هالمؤشّر ما يتحرّك بين النهار و النهار الّا بنسبة صغيرة، مؤشر TUNINDEX مثلا، و الي هوّ مؤشّر بورصة تونس، ما تحرّك الّا بمعدّل 0.01% لفوق و الا لوطة كلّ يوم، من 1 جانفي الي فات لتوّا، و لذا، كي المؤشّر يطلع بصفة غريبة في فترة قصيرة، و الا يهبط بصفة غريبة في فترة قصيرة، تلقى أكيد فمّا حاجة غريبة صارت في البلاد او في العالم... |
هذا عام 2013
عمل 14 j'aime برك😁 ما صدقونيش |
البورصة 1
إعادة
اليوم، باش نحكيو على موضوع جبدنا عليه قبل في سياق حديثنا على مواضيع أخرى... و الموضوع هذا هو البورصة... و كالعادة، قبل ما نعطيو أرقام بورصة تونس، نعملو تذكير لبعض المفاهيم...
كلّ شركة، كي تتكوّن عندها رأس مال، و هاك الرّأس مال، يكونو جايبينو شركاء كلّ حد و بايو... قانونيّا، رأس مال كلّ شركة، يكون مقسوم على عدّة أجزاء تتسمّى أسهم، (السّهم الواحد هو دونك، عبارة عن شهادة ملكيّة لجزء من رأس مال الشركة)، و عدد الأسهم، يفرق حسب رغبة أمّالي الشّركة، مثلا، شركة رأس مالها 10 ملاين، تنجّم تكون مكوّنة من 10 اسهم كلّ سهم يسوى مليون، و الا 100 سهم كلّ سهم يسوى 100 دينار، و الا 1000 سهم كلّ سهم يسوى 10 دينارات)... المفيد، كلّ واحد من الشّركاء في رأس المال، يملك عدد من الأسهم، يقابل قدّاش هو جاب لرأس مال الشّركة، الي جاب شطر رأس المال، يملك شطر عدد الأسهم، و الي جاب ربع رأس المال يملك ربع عدد الأسهم، و هكذا دواليك...، أخيرا، الشّركاء، يتسمّاو زادا بكلمة أخرى هي "المساهمين"... باهيييي... هالاسهم الي نحكيو عليها، تتباع و تتشرى بين الناس كيما أي سلعة أخرى... و البورصة هي بكلّ بساطة، السوق الي تتباع وتتشرى فيها الأسهم،...
إنجيو توّا لكيفاش الشّركات تدخل تحطّ الأسهم متاعها في البورصة... لازم نعرفوا أنّو مبدئيّا، الشّركة ما تتقبل في البورصة، الا بعد ما تستجيب لجملة من الشّروط الصّارمة، من حيث أقدميّة الشّركة، و من حيث نتائجها و صلابتها الماليّة، و من حيث تنظيمها و ادارتها و الرّقابة على أرقام الcomptabilité متاعها... باهي، نقولو شركة استجابت للشّروط اللّازمة لدخول البورصة، كيفاش تدخل بالضّبط، في الحقيقة فمّا زوز طرق أساسا:
• يا إمّا أهمّ الشّركاء، يمشيو للبورصة و يقولو باش نبيعو الأسهم متاعنا للعموم، و من النهار الي تصير فيه عمليّة البيع هذي، تصبح اسهم هاك الشّركة مدرجة في البورصة، و كلّ يوم فمّا ناس تحب تبيع و ناس تحب تشري، و العرض و الطّلب هو الي يحدّد سعر السّهم
• يا إمّا، الشّركة تمشي للبورصة و تقول انا راس مالي توّا مليار مقسوم على 1000 سهم كل سهم يسوى مليون، و نحبّ نرجعو زوز مليارات، لذا نعرض على المواطنين 1000 سهم جديد كلّ سهم يسوى مليون، و يتحلّ باب المساهمة لفترة معيّنة حتّى يتلمّ هاك المليار الجديد، و مبعد، تصبح أسهم هالشّركة متداولة في البورصة، و كلّ يوم فمّا ناس تحب تبيع و ناس تحب تشري، و العرض و الطّلب هو الي يحدّد سعر السّهم
نجيو توّا، للمواطن العادي، كيفاش ينجّم يولّي يشري و يبيع أسهم في البورصة، أوّل شي لازم نتفاهمو عليه، هو انو البورصة موش سوق عاديّة، يعني موش حطّ الفلوس في جيبك و ادخل قلّب السّلعة، و اذا عجباتك حاجة خوذها، لا... للدخول للبورصة و شراء أسهم منها، يلزم تتعدّى بوسيط معتمد، بالفرنسيّة Intermédiare agréé، و هاذم شركات مرخّص ليهم من طرف الدّولة، انهم يقبلو فلوس من المواطن، و يشرييولو أسهم متاع الشّركات الي حدّدها المواطن او ينصحوه في أي شركة يستثمر، يعني بالنّهاية المواطن هو الي يقرّر آش باش يعمل بفلوسو... و النّاس المهتمّة بالموضوع، بإمكانها الدّخول لموقع هيئة السّوق الماليّة، الي تمثّل رقابة الدّولة على البورصة، و موقعها هو www.cmf.tn، و يلقاو فيه القائمة المفصّلة للوسطاء المعتمدين في بورصة تونس هوني:
https://www.cmf.tn/intervenants-sur-le-marche-financier#accordion-section-iiiii
... و المواطن الي يحب يستثمر في البورصة، بالفلّاقي الي يحب يولّي شريك في واحدة من الشّركات الي أسهمها مدرجة في البورصة، عندو زوز استراتيجيّات، يا داخل يشري الأسهم بسوم معيّن، و يستنّى حتلى يطلع هاك السّوم باش يبيع و يربح تفتوفة، يا يشري الأسهم، و يخلّيهم ملكو، و كلّ عام يستنّى قدّاش يتصبلو باي هاك الأسهم في مربوح الشّركة عامتها...
الليلة الجاية، نهبطو البقية في مقال البورصة 2 |
--
السلام عليكم
800 مليون دينار كلفة استعمال السيّارات الادارية؟
الرّقم سمعتو من السيّد عزالدّين سعيدان اليوم القايلة في برنامج "هنا شمس" مع محمّد بيّار على إذاعة شمس آف آم..
الحقيقة الرّقم يفجع، سي عزالدّين ما قالش مصدر الرّقم، لكن أكيد طبعا سي عزّالدّين عندو مصادرو... لكن ميسالش، ربي أعطاني عقل انا زادا، نحاول نفهم بيه... سي عزّالدّين قال انّو هذي الكلفة السّنوية للسّيارات الإداريّة، معناها مصاريف المحروقات و التّامين و الصّيانة، هذا آش فهمت آنا، و ممكن نكون غالط...
على كلّ، هذاكا حدّ فهمي، الكلفة السّنوية للسّيارات الإداريّة نلقاووها في ميزانيّة الدّولة ضمن باب اسمو نفقات وسائل المصالح، و الي حسب ميزانية 2017 يبلغ 1113 مليون دينار بالنّسبة لكامل المصالح العموميّة.
شنوّا نلقاو فيه الباب هذا؟ نلقاو فيه : الأكرية، إستهلاك الماء والكهرباء والغاز، نفقات الاتصالات، نفقات التعهد والصيانة، نفقات الوقود، مصاريف التكوين والرسكلة، الوثائق والمطبوعات ولوازم المكاتب، نفقات الإعلامية، مصاريف النقل والتنقل، مصاريف، النزاعات والتعويضات، نفقات مختلفة... الخلاصة، نلقاو فيه بااارشة مصاريف أخرى غير مصاريف استعمال السيّارات الاداريّة...
كيفاش باش نثبّتها انا توّا المعلومة هذي؟ نولّيش ندخل لميزانية الوزارات بالكعبة و لوّج على مصروف المحروقات و الصيانة؟ تي ميزانيّة كلّ وزارة فيها اقل شي 80 صفحة و المعلومة تنجّم تكون في أي صفحة، ما انّجّمش، ما عنديش وقت بصراحة... قلت نعمل حاجة أخرى، شنيّة اكبر الوزارات و الي عندها أكثر وسائل نقل؟ أكيد الدّاخليّة و الدّفاع...
شدّيت الوزارتين و عملت حساب بسيط:
مجموع باب وسائل المصالح في ميزانية وزارة الدّاخليّة يساوي 205 مليون دينار...
دخلت بربشت و لقيت مصاريف المحروقات و التّامين و الصّيانة متاع وسائل النّقل، جمعتهم في كلّ صفحة موجودين نلقى المجموع حوالي 43،1 مليون دينار... هذا اش معناه؟ كي نقسمو 43،1 مليون دينار على 205 مليون دينار نلقاو النتيجة 0,21... هذا معناه انّو مصاريف المحروقات و التّامين و الصّيانة تمثّل 21% من جملة باب وسائل المصالح في وزارة الدّاخليّة...
مجموع باب وسائل المصالح في ميزانية وزارة الدّفاع يساوي 236،110 مليون دينار...
دخلت بربشت و لقيت مصاريف المحروقات و التّامين و الصّيانة متاع وسائل النّقل، جمعتهم في كلّ صفحة موجودين نلقى المجموع حوالي 44،5 مليون دينار... هذا اش معناه؟ كي نقسمو 43،1 مليون دينار على 236,110 مليون دينار نلقاو النتيجة 0,19... هذا معناه انّو مصاريف المحروقات و التّامين و الصّيانة تمثّل 19% من جملة باب وسائل المصالح في وزارة الدّفاع..
قلت برّا نقولو انّو كلّ الوزارات عندها نفس عدد سيّارات أكبر وزارة الي هي وزارة الدّاخليّة (و هذا موش صحيح خاطر النسبة في وزارة الفلاحة و هي من الوزارات العملاقة في تونس، تبلغ...1,9%)، و طبّقت ال21% (نسبة مصاريف المحروقات و التّامين و الصّيانة في باب وسائل المصالح متاع وزارة الدّاخليّة) على باب وسائل المصالح متاع ميزانيّة تونس الكلّ يعني 21% من الـ 1113 مليون دينار، نلقى النّتيجة ... 243 مليون دينار... هذي بعيدة برشا على الـ800 متاع سي عزالدّين...
قلت حاجة أخرى، لعلّ زاد معاهم مصاريف المحروقات و التأمين و الصّيانة متاع السّيارات الإداريّة متاع المؤسسات العموميّة كيما الستاغ و الصّوناد و غيرهم؟ لكن هذا معناه انّو سي عزّالدّين دخّل في الحكاية مصاريف لا علاقة مباشرة ليها بالنّفقات العموميّة متاع الميزانيّة و الي نورمالمون يقصدها هي بحكاية التّوازنات الكبرى للبلاد، و هذا معناه أيضا، انّو سي عزّالدّين مطّلع على القوائم الماليّة المفصّلة لل104 مؤسسة عموميّة لسنة 2017، بينما الوزارة الأولى تخدم حاليّا على تقرير حول ارقام المؤسسات هذي في 2016، و الخطوط الجوّية التّونسيّة المدرجة بالبورصة، يعني المفروض عليها عندها نظام و بالقانون لازمها تنشر ارقام السّنة الماضية قبل 30 جوان من السنة الحاليّة مازالت ما نشرتش ارقام 2017 لليوم... ما بالك بالشّركات العموميّة الأخرى الي ما عندها حتى اجباريّة نشر...
على كلّ بصراحة، حسب فهمي انا ما لقيتش الـ800 مليون دينار الي حكى عليهم سي عزّالدّين، لكن، ممكن يكون عندو معلومات انا ما نفهمهاش و يكون هو اصحّ و اللّه اعلم
على خير |
صباح النور
في أوائل التسعينات، في الجامعة، صارت ملتقى علمي حول الجباية، و خاصة حول الأداء على القيمة المضافة الTVA (في الوقت هذاكا كان المفهوم يعتبر جديد نسبيا)... المحاضرة حضرنا فيها طلبة و اساتذة جامعيبن و رؤساء مؤسسات، و حضر زادا المجتمع المدني متاع الوقت هذاكا (وقتها العبارة هذي ما تعني الا رؤساء الشعب و لجان التنسيق😁)... الخبير المحاضر بدأ المحاضرة و قال " la TVA est un impôt aveugle (بمعنى انو مفروض بنفس الطريقة و النسب على الغني و الفقير)... الراجل ما زال كي قال الجملة، قاملو واحد من المجتمع المدني إلي حكينا عليهم، قام يصيح : حدد يا استاذ، aveugle هذي قبل أو بعد التحول المبارك؟😁😁😁😁
و من وقتها في بالي هاك الخبير بدل خدمتو إلى تربية الحلزون....
نهاركم زين يا توانسة |
يوم 2 جويلية 2015، جريدة الصّباح أعلنت عن ايقاف مدير شركة geteasy بتونس بعد ان اتضح انّو تحيّل على 40 ألف تونسي بمبلغ جملي يوصل مليار :'( .... المقال هذا هبطناه نهار 24 ماي 2015 و ... نهار 18 نوفمبر 2014...
هذي حكاية get eazy و كيفاش حصلت العباد :
التفسير طويل، اللّه غالب، لكن الّي يوسّع بالو، التفسير ساهل، و يفيقك، و يخلّيك تنجّم تفيّق أصحابك....
قبل ما نحكيو على ظاهرة Get Easy، هات نتفاهمو في مبدأ ساهل: الي يقلكم أدفعو فلوس و نضمن لكم ربح قار، يكذب. آليّا يكذب لسببين:
اوّلا خاطر المعقول أنوّ لو وجد مثل هذه الفرصة، فاش قام يدخّل فيكم معاه؟؟؟ محبّة فيكم رغم أنو ما يعرفكمش أصلا؟؟؟
و ثانيا خاطر ما فمّا حدّ من عباقرة الأعمال في العالم وصل خلق منظومة الرّبح فيها مضمون 100%. أي مشروع يبقى مرتبط بتقلّبات السّوق، بالحرفاء يشريو و الّا لا، بالمنافسة، يعني الّي يقول متأكّد باش نربح المبلغ الفلاني، ما ينجّم يكون الّا كذّاب.
مبدأ ثاني لازم نتفاهمو فيه، و هو انّو في عمليّات التحيّل من النّوع الّي عملها عادل الدريدي، ديما فمّا قلّة يربحو فلوس، النّاس الي تجي من الأوّل، و هذا أمر طبيعي، باعتبار انّ عمليّة التّحيّل قائمة على تفريق الفلوس في البداية و تطميع النّاس باش يحكيو لغيرهم، و هكّا يربحو كعبتين، و تتكعبر للآلاف.
نجيو توّا لGet Easy و نشوفو شنيّة حكايتها : الفكرة غايتها تحيل كيما عادل الدريدي، لكن الطريقة مبتكرة، و تغلّط برشا عباد.
الشّركة هذي تقترح عليك تولّي مستثمر فيها اذا تشري واحد من Les Packs متاعها بـ 360 أورو و الا بـ 720 اورو و الّا بـ 1200 أورو. بالفلوس هاذم، الشّركة تشري بيهم GPS و تكريهم، و تعطيك حويجة. مثلا نقولو انت دفعتلهم فلوسك و شريت الPack متاع 360 أورو، الشّركة تشريلك 5 كعبات GPS، تكريلك انت واحد منهم بـ 20 أورو في الشهر( يعني انت هو الي تدفع باعتبارك الكاري )، و في نفس الوقت تكري الأربعة الأخرين بـ 20 أورو الواحد لناس أخرين، و تصبلك انت 40 اورو، يعني انت بالنّهاية تشد في يديك 20 اورو برك في الشهر (40-20). مع ملاحظة صغيرة، أنّها ما تضمنلك ال20 أورو شهريّا الّا خلال العام الأوّل. بمعنى أنّو تكون انت دفعت 360 اورو، عندك منهم 240 اورو (20*12) يرجعولك على عام، و الباقي في علم اللّه. دونك في الأخير خاسر فلوس، الّا... الّا في حال انّك تجيب معاك زوز دغف أخرين، وقتها تتزادلك 50 أورو في الشهر و تولي بعد 12 شهر توصل 840 أورو... هذا بالطبيعة في حال أنّو الشّركة بقات موجودة حتّى لوقتها... على كلّ هات نذكرو بمشاكل الفكرة :
• أوّلا الشّركة تضمن الرّبح، و هذا اوّل مؤشّر مخيف حول مصداقيّتها
• ثانيا، آلاف العباد دخلو فيها، يعني اذا كانت صادقة لازمها تلقى مئات آلاف الحرفاء الّي يكريو من عندها GPS باش تنجّم تخلّص المستثمرين الكلّ
• ثالثا، الشّركة هذي تكري في الGPS بـ 20 اورو في الشهر على 4 سنين... خمّموا وحدكم، زعمة في ظلّ وجود التلفونات بال GPS و في ظل تكنولوجيا تتطوّر كلّ شهر، قدّاش GET Easy باش تلقى من عباد مهبلة يربطو أرواحهم بالGPS متاعها بمدّة 48 شهر و ترسّيلهم في الأخير دافعين 960 اورو (20*48)، بينما سوم الGPS اليوم ما يفوتش 160 اورو. يعني تقريبا مستحيل باش تلقى مئات آلاف الحرفاء الي حكينا عليهم في ثانيا.
هذا من حيث الفكرة، هات نشوفو هالشّركة هذي كيفاش تكونت و شكون يسيّر فيها و شوفو العجب العجاب :
GET EAZY تكوّنت في أفريل 2013، مقرّها في بلدة Macao في البرتغال.
لكن الغريب، أنّو شهر برك قبل ما تتكوّن شركة GET EASY ، صدر حكم في البرازيل بغلق شركة اسمها BBOM كانت تقدّم حرفيّا نفس نوع الخدمات الّي تقدّم فيهم GET EASY. المحكمة، قرّرت أنّو شركة BBOM هي شركة تحيّل و أغلقتها. اليكم الرّابط :
http://scamwatchbrazil.wordpress.com/2014/01/06/authorities-in-brazil-shut-down-bbom-another-pyramid-scheme/
هاو الأغرب:
فما سيّد اسمو Pedro Godinho كان من المسؤولين الكبار في شركة BBOM و اليكم الرّابط للتّأكّد :
http://youtu.be/5gZKP5aamiQ
و بقدرة قادر، شهر بعد حكم المحكمة بغلق شركة BBOM، نفس السّيّد Pedro Godinho نجده كمدير تسويق في شركة GET EASY و اليكم الرّابط للتّأكّد:
http://youtu.be/bo71KV1-MrU
السيّد هو بيدو، كان مدير تسويق في شركة أخرى اسمها New Way Élite Club، اليكم الرّابط للتّأكّد :
https://www.youtube.com/watch?v=b9mF5noXyEM
الدقيقة 1 و 30 ثانية
شركة New Way Élite Club الّي صاحبنا Pedro Godinho كان مدير تسويق فيها، تحكم عليها في البرتغال و القضاء اعتبرها من قبيل عمليّات تحيّل الّي عملها عادل الدريدي.
سيّد آخر، Fernando Aragao، كان مدير عمليّات في شركة BBOM في البرازيل، و شهر بعد اغلاق هذه الشّركة من طرف القضاء في البرازيل، صاحبنا أصبح مدير عمليّات في شركة GET EASY
أخيرا، هذا رابط نحو تنبيه اصدرته منظّمة الدّفاع عن المستهلك في البرتغال، تحذّر فيه من شركة GET EASY و تعتبر أنّها شركة تحيّل مالي :
http://www.deco.proteste.pt/dinheiro/nc/noticia/alerta-de-fraude-geteasy
للاسف من عام 2014 الرابط تنحّى...
فبحيث، دليلكم ملك :))) |
السّلام عليكم يا توانسة
الأيّام الجايّة باش نعاودو نحلّو دوسي ميزانيّة الشّعب التّونسي، شنيّة هيّ الميزانيّة، كيفاش تتعمل، شنيّة الموارد الجبائيّة، و شنيّة الموارد غير الجبائيّة، و شنيّة مصاريف التّصرّف، و شنيّة مصاريف التّنمية، و علاش عندنا عجز، و فلوس السلف فين ماشية، و علاش نتسلفو أصلا، و مادام من جيهة، الشهاري متاع موظّفي الدّولة تتدفع بالدّينار، و الموارد الجبائيّة اكبر ببارشا من الشهاري، فاش قام تقيدو في السلف على شهاري الموظّفين... الحاصل برشا تساؤلات باش نحاولو نجاوبو عليها مع بعضنا، و اليوم باش نبداو بالسّاس، كيفاش تتعمل الميزانيّة...
أوّلا هات نتفاهمو شنيّة الميزانيّة، الميزانيّة يا توانسة تتعمل كلّ عام، و هي بكلّ بساطة، توقّعات الحكومة، لقدّاش باش نصرفو على المصالح العموميّة العام الجاي، و شنيّة هالمصالح العمومية بالضّبط... و منين باش نجيبو الفلوس الي باش نصرفوها... بالطبيعة، التوّقّعات تهمّ عام كامل، يعني مثلا كي ميزانيّة 2018 تجي حوالي 35951 مليون دينار، موش معناها نهار 1 جانفي 2018، صبح عندنا هالدزّة و طحنا نبرطقو فيها العام هذاكا، لا، كيما المصروف على عام كامل، كيما المداخيل المتوقعة تصير على عام كامل...
و توّا باش نفسرو كيفاش تتعمل الميزانية متاع تونس كلّ عام...
كلّ ما يهمّ تحضير الميزانيّة موجود في قانون تعمل عام السنا في 13 فيفري 2019؟ بعد ما كاتت تتعمل بقانون 67 الي تنقّح عام 2004...
البداية، تكون بمنشور يصدر على الوزير الأول في افريل من كلّ عام و يتوجّه لكلّ الوزارات و الإدارات العمومية، و المنشور هذا يحدّد التوجهات العامّة لميزانية العام الجاي، و هالتوجّهات هذي تحدّدها البرامج الاقتصاديّة و الاجتماعيّة متاع الأحزاب الحاكمة الي ربحت آخر انتخابات... مثلا في منشور التحضير لميزانية 2016 (الوحيد إلي لقيتو في موقع وزارة المالية)، و الي صدر في 16 افريل 2015، هاي اهمّ توصيات سي الحبيب الصّيد للوزارات، بعد ما فسّر صعوبة الوضع الاقتصادي و اهمّية التقليص من التداين الحكومي، طلب منهم :
• 1- التحكّم في كلفة الشهاري متاع موظّفي الدّولة خاصّة بحسن استغلال الموجود و بالنقل بين الوزارات و الجهات حسب الحاجة
• 2- انتداب اقل ما يمكن عباد و الاقتصار على القطاعات ذات الأولوية و الاختصاصات الي تفيد التوانسة في حياتهم
• 3- التحكّم في نفقات التّسيير، يعني مصاريف الفورنيتير و المواد المختلفة و الكوران و المازوط و التلفون و الما، و غيرهم من الحوايج الي تشريها الدّولة، باش موظفيها ينجمو يخدمو، و قالهم أنّو المصاريف هذي لازمها تقعد في نفس مستوى 2015 و ما تزيدش في 2016، و وصّاهم خاصّة باش ما يمرمدوش الفورنيسارات متاعهم و يوخرو في خلاصهم، خاطر كي يصير هالتأخير، فانو هالفورنيسارات تتعب امورهم المالية، و ينجمو يسكرو و يطردو خدامتهم، و ترسي بأزيد بطالة
• 4- و في ما يخصّ الاستثمارات العموميّة، طلب منهم إعطاء الاولويّة للمشاريع المعطّلة بالجهات و الإسراع فيها، و طلب منهم أنّو يحطّو الاولويّة لمشاريع صيانة و تهيئة الموجود، و كيف كيف طلب زادا، التّركيز على مشاريع البنية التحتية الي في الجهات المهمشة، و طلب منهم أخيرا يعملو حسابهم و يطلبو مصاريف الدّراسات اللّازمة للمشاريع الي باش تتنفّذ بعد 2016...
بعد هالمنشور إلي قصدي في أفريل كل عام، الوزاراء الكلّ عندهم حتى ل31 ماي باش يبعثو لوزارة الماليّة مقترح المشاريع الشّاملة و النّهائيّة لميزانيّات وزاراتهم للسنة القادمة... شنوا يحبو انتدابات و برامج استثماراتهم في كامل تراب الجمهورية و استهلاكاتهم المتوقعة من ماء و ضوء و محروقات و غيرهم...
في جوان و جويلية يتم مناقشة هالميزانيّات مع خبراء وزارة الماليّة، الي يكونو من جهتهم حسبو مستوى مدخول الدّولة عام 2019 و شافو قدّاش متوقّع نلمدو فلوس من الاداءات و الضّرائب و قدّاش لازمنا نتسلفو باش نواجهو مصاريف الوزارات المختلفة... و يحاولو إيجاد التوازن بين جملة المصاريف و الموارد المتوقعة...، و الحكومة لازمها قبل نهاية جويلية من كل عام تمشي لمجلس النواب و تعلمو باهم فرضيات ميزانية العام الموالي
بعد هالنّقاش، و في اول أسبوع من شهر اوت، يجتمع مجلس وزاري و ينظر في الميزانيّة و التوازنات المالية الكبيرة متاع البلاد من ناحية الديون و العجز و غيرهم، و يقرّر شنوا يزيد و ينقّص...
في أوّل أسبوع من شهر أكتوبر تصبح مشاريع ميزانيات الوزارات نهائيّة و يقع جمعها لتصبح ميزانيّة الدّولة التّونسيّة، و يتمّ تقديمها لمجلس النّواب في اجل دستوري أقصاه 15 أكتوبر من كلّ عام... و المجلس لازمو يصادق عليه في اجل اقصى ديسمبر من كل عام
في الفترة القادمة بحول الله، نفركو رمّانة، منين تجي فلوس الميزانيّة، و باش نحلّو الكتاب على عام 2018، خاطرو كمل، و عندنا فيه تفاصيل المصاريف و المداخيل إلي تمت
ليلتكم زينة يا توانسة |
سلام
وجود المثل الشعبي "بعد ما اتخذ شرا مكحلة" هو من أسباب ما نعانيه من مآسي...
حسب اعتقادي، و إن شاء الله يا ربي نكون صحيح، التحضيرات و التنبيهات و لجان اليقظة إلي موجودة توا في الولايات الشرقية، لن يكون لها أي عمل فعلي، لأنو الطقس باش يكون عادي مجرد أمطار عادية لا خطر يذكر فيها (نعاود، يا ربي ان شاء الله كلامي يطلع صحيح) ... المفيد، حسب رايي باش تتعدى الايامات الثلاثة دون أي خطر يُذكر، و كل ما اتخذناه من احتياطات و حذر و تحضيرات و تبطيل قراية و خدمة باش يطلع زايد و بلا سبب... و بالطبيعة، باش يكثر التنبير و الضحك في فايسبوك و حتى في الصحافة و عند السياسيين، ضحك و تنبيرو تمقعير على الإعصار إلي ما جاش و على مبالغتنا في الحذر... و اتطير النفحة، و تتعدى الحكاية، و ننساو مأساة نابل، حتى ... تجينا الكارثة القادمة، بعدها نعاودو ننفحو، و نحضرو ارواحنا لشيء لا يأتي، و نتمقعرو على حالنا، و اتطير النفحة إلى حلول المأساة الموالية، و هكذا دواليك...
و وجود المثل الشعبي "بعد ما اتخذ شرا مكحلة" في موروثنا الثقافي، هو دليل على تتابع هذه الحالة و تكرارها في تاريخنا...
انا إلي نتمناه، هو اولا، يكون كلامي صحيح أن شاء الله و ربي يلطف بينا و ما يصير شي في الثلاثة أيام القادمة، لكن نتمنى خاصة، انو نتلافاو اساسا أسباب عدم صدور التحذير في الوقت المناسب، نوفروالإمكانيات التقنية (رادارات، حواسيب قوية، تكوين...) اللازمة لخبراء المعهد الوطني للرصد الجوي، نتمنى اساسا انو نشوفو كيفاش تم تصرفنا مع الكارثة لما وقعت، شنية الحوايج إلي لازم نصلحوها مستقبلا، كيفاش كان التنسيق بين أجهزة الدولة من حماية و امن و جيش و صحة و تطهير و كهرباء و ماء و تعليم؟ كيفاش كان تصرف الناس؟ و شنوا لازم لتوعيتهم؟ كيفاش كان تعامل شركات التأمين مع الكارثة و شنوا لازم باش تغطية التأمين تكون اكبر؟
و الاهم مستقبلا، نتمنى وضع أمثلة حالات طوارئ لكل مدينة من مدن تونس (فيها المناطق الحمراء لكل نوع من الكوارث، فيها مثال اجلاء، فيها أماكن إيواء معروفة مسبقا و يتم تزويد هذه الأماكن بمخزونات اغطية و مواد غذائية، فيها الأشخاص المفاتيح في كل مجال و معوضيهم و معوضي معوضيهم، فيها أماكن و أماكن احتياطية لاجتماع لجان الطوارئ، فيها لجنة إعلام و توعية تشتغل دائما، فيها تحديد مسبق لآليات التعزيز في الحماية و الأمن و الجيش و آليات احتياطية، فيها آليات الدفاع المدني و ناس متطوعين يتم تكوينهم للعمل مع الحماية في هذه الحالات...) ، و الأمثلة هذي يتم مراجعتها دوريا، و تحسيس الناس حولها، و تجربتها احيانا كان لزم، و القيام باللازم لتفعيلها في زقت سريع حتى لو جاء التحذير متأخرا أو ما جاش اصلا... أمثلة طوارئ جاهزة و محينة، موش نفحة وقتية و اتطير، تخلينا ديما نعاودو في خرافة "بعد ما اتخذ شرا مكحلة"
سلام |
تعقيب على الستاتي السابق حول الحكومات إلي صرفت مداخيل التفويت في 35% من اتصالات تونس:
الهدف من المقال كان تحويل النقاش حول الموضوع من كلام في المطلق، إلى نقاش موضوعي بالأرقام، لكن في التعاليق و في البرتاج، لاحظت انو برشا يعملو في مقارنات حول تصرف بن علي و تصرف حكومات بعد الثورة... ميسالش هات نقارنو:
* لما قلت انو المعدل السنوي لصرف هذه المداخيل في عهد بن علي كان في حدود 93.5 مليون دولار سنويا، ما خذيت في الاعتبار كان المصاريف في تونس في الفترة 2007-2010، يعني اذا نضيفولهم حوالي 312 مليون دولار تسديد ديون، يصبح معدل الصرف السنوي من 2006 إلى 2010، في حدود 137 مليون دينار سنويا، هذا اش صرف بن علي...
* نجيو لحكومات الثورة، خلال الفترة 2011 إلى 2016، صرفنا حوالي 270 مليون دولار كمعدل سنوي...
اوكي بعد الثورة صرفنا اكثر، آما بالشوية عاد، ساهل برشا التبجح بالتصرف السليم في موارد الدولة لما تقمع اي بطّال والديه صرفو عليه دم قلوبهم باش قرّاووه و مبعد يلقى روحو في القهوة، ساهل برشا التبجح بالتصرف السليم في موارد الدولة لما تقمع اي زوّالي يخرج من قريتو نفط و فسفاط و هو ماعندوش ماء في دارو و لا مستشفى و لا وسائل نقل... ساهل برشا التبجح بالتصرف السليم في موارد الدولة لما تقمع اي تحرك يطالب بحد أدنى من المساواة بين الجيهات، ساهل برشا التبجح بالتصرف السليم في موارد الدولة لما تقمع اي صوت معارض لسياساتك الاقتصادية... سااااهل برشا وقتها تقديم ميزانية متوازنة، و الحفاظ على مستوى دين عمومي معقول و تحقيق نسب نمو هامّة خاصة مادام القمع يخليك تصرف ثمار النمو على كيفك و ما تظهّر كان الإنجازات و تخلي المآسي مغطية في طابق مستور يتعفّن حتى ينفجر في وجهك و يحرقك... الثورة، إلي جابت فعلا برشا مشاكل، الثورة هذي غذّاتها سياسات بن علي، و إلي متحسّر على بن علي، نأكّدلو، انو الثورة لو ما صارتش في 2011 كانت باش تصير بعدها عاجلا أم آجلا، و كل عام تأخير، كان باش يأدي لثورة أعنف و أكثر خراب على تونس...
كيف كيف زادا، ساهل برشا التبجح بالتصرف السليم في موارد الدولة لما ما يكونش عندك آلاف الاعتصامات و الاحتجاجات و المطالب الاجتماعية بقطع الطرق و الإضرابات، ساهل برشا التبجح بالتصرف السليم في موارد الدولة لما ما يكونش عندك إنتاج متوقف للنفط و الفسفاط لسنوات متتالية، ساهل برشا التبجح بالتصرف السليم في موارد الدولة لما ما يكونش عندك حرب على كل مشروع ميزانية دولة، و مراكز قوى تجذب كل حد ليه، و معارضة تمسح بيك القاعة سواء عملت الصحيح أو الغالط...
الخلاصة، المقارنة ما تعني شي، لأن الظروف غير الظروف، و إلي متقلق من مشاكل الثورة، نأكدلو، انها كانت باش تصير عاجلا ام آجلا...و انو لو تأخرت لكنّا نعاني في معاناة اتعس من حالنا اليوم بالف مرة... الثورة ماهي الا مرحلة لا مفر منها في تاريخ بلادنا، جابت مشاكل، و جابت أيضا و خاصة خوف الحاكم من المحكوم، و الحق في محاسبة الحاكم، و طرد الحاكم الفاشل بالانتخابات، الثورة جابت الحق في التعبير (و الصفحة هذي من نتائج الثورة)، الحق في التعبير إلي بدوره يؤدي إلى فضح الفاشل، و إلى الحث على الإصلاح...
البكاء و العويل ساهل، لكنو ما يغيّر شيء، بل يؤدي إلى تعفّن الأوضاع اكثر، لذا إلي يحب بلادو و يحب اهلو و صغيراتو، يخدم بضمير، يحاول يصلّح إلي يقدر من جيهتو، باش نخلّيو بلاد للاجيال القادمة... الباقي مجرد تضييع وقت |
شكون الحكومات الي صرفت مداخيل بيع اتّصالات تونس
مساء الخيرات بلادي...
اليوم باش نحكيو على موضوع كثر عليه الحديث من بعد الثّورة... و الموضوع هذا هو، فلوس بيع 35% من راس مال اتّصالات تونس، قدّاش بقى منهم قبل هروب بن علي، و قدّاش استهلكت منهم كلّ حكومة من الحكومات الي تعاقبت بعد الثّورة...
نبداو بالسّاس كالعادة، في آخر 2005، تونس قررّت باش تبيع 35% من راس مال شركة اتّصالات تونس، هذي شركة، كانت تملكها الدّولة بنسبة 100%، و بهدف خوصصتها، و تعصيرها، و توفير موارد لميزانيّة الدّولة، تقرر بيع 35% من راس مالها لشريك اجنبي، و الشّريك الي ربح طلب العروض في اوائل 2006، هو مجمع دبي للأتّصالات، و المجمع هذا، صبّ لتونس وقتها 2300 مليون دولار، يعني حوالي 3095 مليار من ملّيماتنا...
آش عملنا بالفلوس؟
السّاعة في عام 2006، أي في نفس العام الّي تصبّت فيه الفلوس، خلّصنا حوالي 312 مليون دولار من ديوننا القديمة، و فضّلنا العام هذاكا 1988 مليون دولار في حساب الحكومة بالبنك المركزي... و كي نقولو فضّلنا، معناها فلوس موجودين في حساب بإسم الحكومة، و أهوكم غادي على ما ياتي، كان تغصرت تجبد منهم.... عبارة بو عايلة، جاتو تفتوفة، خبّاها في البانكا، و واصل يعيش حياتو قد امكانيّاتو العاديّة، و كان استحقّت يجبد منهم حويجة....
من عام 2007 حتلى لعام 2010، حكومات بن علي، صرفت 374 مليون دولار من هاك ال1988 مليون دولار الي خبّيناهم، أي بمعدّل استعمال سنوي بحوالي 93 مليون دولار في العام... و في آخر 2010، الحساب بقى فيه 1616 مليون دولار
جات الثّورة، و حكومة السيّد الباجي قايد السّبسي، لقات في الحساب 1616 مليون دولار، كملت عامها، و تصرّفت بالموجود عامتها، و ما مسّتش هاك التّفتوفة...
عام 2012، بدأ عهد الترويكا، حكومة السيّد حمّادي الجبالي، كيف كيف لقات في الحساب 1616 مليون دولار، صرفت منهم 333 مليون دولار، أي حوالي 516 مليار من ملّيماتنا، و بالدّولار، الحساب بقى فيه 1283 مليون دولار...
عام 2013، عهد الترويكا 2، حكومة السيّد علي العريّض، لقات المبلغ الي خلّاتهولها حكومة السيّد حمّادي الجبالي، أي 1283 مليون دولار، صرفت منهم 754 مليون دولار، أي حوالي 1241 مليار من ملّيماتنا، و بالدّولار، الحساب بقى فيه 529 مليون دولار...
عام 2014، جات حكومة السيّد المهدي جمعة، لقات المبلغ الي خلّاتهولها حكومة السيّد علي لعريّض، أي 529 مليون دولار، صرفت منهم 330 مليون دولار، أي حوالي 614 مليار من ملّيماتنا، و بالدّولار، الحساب بقى فيه 199 مليون دولار...
عام 2015، جات حكومة السيّد الحبيب الصّيد، لقات المبلغ الي خلّاتهولها حكومة السيّد المهدي جمعة، أي 199 مليون دولار، تعدّى عام 2015، و حكومة سي الحبيب الصّيد ما دارتش بهاك التّفتوفة، و اوّل عام منذ الثّورة، الحساب ما تمسّش في عام كامل، و بقى فيه نفس مبلغ الي فضل من عام 2014، أي حوالي 199 مليون دولار. لكن ما جاء مارس 2016، إلا و حكومة حبيب الصيد كملت صرفت هاك ال199 مليون دولار الباقية... و هكا خرج الصابون نظيف
مخّ الهدرة:
قبل الثّورة، مداخيل اتّصالات تونس كان فاضلنّا منهم 1616 مليون دولار، حكومات الترويكا صرفت منهم، 1087 مليون دولار، أي حوالي 1855 مليار من مليماتنا زادت حكومة المهدي جمعة صرفت منهم 330 مليون دولار، أي حوالي 614 مليار من ملّيماتنا.... حكومة الحبيب الصّيد كملت صرفت البقية...
المشكلة ماهياش في طريقة صرفانهم، خاطرهم بكل بساطة، دخلو في موارد ميزانية الدولة عامتها، و تصرفو كيما تتصرف باقي الموارد، المشكلة هي فاش تصرفو، احنا بعد الثورة، اكثر حوايج زاد مصروفنا فيها هي مصاريف التصرف و التمخميخ، يعني شهاري ال600 الف موظف في القطاع العام، دعم، مصاريف ادارة.... و لو هالفلوس صرفناهم في التمخميخ، فعبارة واحد باع دارو، و في بقعة يستعمل فلوسها في حاجة تدوملو و تنفعو في المستقبل، دخل بيهم لمطعم و مشى يتشغلع بيهم في الوتلا
ليلتكم زينة يا توانسة...
للي يحب يثبت علينا، يجبد البيلانات متاع البنك المركزي متاع 2006 و من 2009 حتى 2016، يلقاهم في موقع الينك المركزي... و النشريةالإحصائية للبنكالمركزي (عدد أكتوبر 2016)
باش يلقى الارقام بالدينار، باش يحولهم للدولار، لازمو يطلع سعر صرف الدولار في 31 ديسمبر متاع كل عام (كيف كيف يلقاهم في موقع البنك المركزي)
اخيرا، إلي استنتج من المقال هذا انو بن علي تصرف بطريقة احسن من تصرف حكومات بعد الثورة، يقرأ المقال الموالي في الصفحة |
مساء الخيرات بلادي
الصورة أبلغ من النص
حكيتلكم توا نهارين ( الليان هذا : https://m.facebook.com/story.php?story_fbid=1964360833655188&id=133076093450347 )
انو تراجع مخزون العملة الصعبة، يأدي إلى تراجع قيمة الدينار، و يضر المواطن في جيبو و في رزقو و في مستوى الخدمات العمومية متاع الدولة... الرسم البياني الموالي، يحكي على أرقام تونس من جانفي 2012 إلى جويلية 2017.
بالاخضر : تطور قيمة مخزون تونس بالعملة الصعبة
بالأزرق: تطور سعر صرف الدولار مقابل الدينار
بالأحمر تطور صرف سعر الأورو مقابل الدينار
لاحظوا كيفاش إلي صاير في الواقع هو إلي فسرناه هوني نظريا، اتجاه التطور معكوس، اذا حجم مخزون العملة يطيح، قيمة الأورو و الدولار بالعملة تطلع
ليلتكم زينة يا توانسة |
بوبكر بن عكاشة في ميدي شو يسأل في عبد الرزاق الرحال من المعهد الوطني للرصد الجوي:
- قلتو في بلاغكم للسلط "أمطار غزيرة" فقط، هل ترون هذا كافي؟
إجابة عبد الرزاق ال حال
- نقولها، و على مسؤوليتي، حتى حد ما كان ينجم يتوقع 300 ملم في ساعتين، و ما انجموش نتوقعوها، ناقصين modèle de calcul اسمو (سمّاه الحق، ندرا شنو، الحق انا ما شديتوش) و الmodèle هذا مازال في طور التجريب عندنا، و لازمو حواسيب قوية احنا حاليا ما عندناش، و لازمو أيضا رادارات تغطي كامل الجمهورية احنا ما عندناش...
اوكي، المشكل موش مشكل كفاءات (و هذي قناعتي شخصيا، عندنا كفاءات و مهندسين ممتازين في كل الادارات) مشكل إمكانيات رصد، توا بعد ما تعاودت الكوارث في السنوات الاخرة، هذي توا ولّآت ضرورة حياتية لتونس، الكورة عند الحكومة و ميزانية الدولة، ...
- |
صباح الخيرات بلادي، حكاية صغرونةللدعابة:
في ستينيات القرن الماضي، و بداية اكتشاف الفضاء من طرف الأمريكان و الروس، اعترضت الرّوّاد مشكلة الكتابة في الفضاء، بإعتبار انعدام الجاذبية، الحبر في الأقلام لا ينزل لرأس القلم و بالتالي تستحيل الكتابة... الأمريكان كلفوا مركز بحوث النازا بإيجاد حل للمشكل، و بعد 3 سنوات و بحوث بكلفة 10 مليون دولار... أمّا الرّوس، فقد استعملوا قلم رصاص ...
.
.
.
.
.
.
.
.
.
.
.
.
.
.
.
.
.
.
الحكاية راهي موش واقعية 😁😁😁، لكنها انتشرت بشدة حول العالم باش تبين انو أحيانا بشوية تفكير نلقاو حلول ناجعة و سهلة
نهاركم يا توانسة |
الBig Data و الData mining
إعادة
ملاحظة قبل ما نبدا : الإعادات تستهدف الاوخيّان الجدد الي شرفو الصفحة بمتابعتها، مع الإعتذار لقدماء الصّفحة الي قاعدين الايامات الاخيرة يشوفو في برشا إعادات، هي ترتيحة بعد الماراطون متاع الاشهر الي فاتو، و نوعدكم انّو كلّ ما فمّا حدث يستحق، نقصّو على الترتيحة و نحكيو عليه..
اليوم نحب نحكيلكم على حاجة اسمها ال Big Data أو التصرف في كمية لا حد لها من المعطيات، باش تفهموني مباشرة على شنوا نحكي، اقراو معايا التالي :
* كل شهر يتزاد في فايسبوك 30 مليار محتوى جديد (ستاتيات، فيديووات، تصاور...)
* شركة zynga social games الي خلقت الألعاب كيما Farm ville و Mafia wars... لازمها تتصرف في مليون جيغابايت من معطيات اللاعبين كل يوم
* كل يوم البشر عبر العالم يتفرجو في 2 مليار فيديو على YouTube
* كل شهر تصير 220 مليار عملية بحث على google
* من عام 2008 فات عدد الماكينات المرتبطة بإنترنت عدد البشر العايشين على وجه الكرة الأرضية
الحجم المهول من المعطيات هذايا، وقع استغلاله من طرف شركات الذكاء الرقمي عن طريق des logiciels متاع تحليل المعطيات الكبرى باش يفهمو تصرف الناس و أفكارهم و ميولاتهم و حاجاتهم و من هذا الكل يستنتجو خدمات و منتوجات جديدة يبيعوها لمليارات الناس، ممكن كلام في المطلق يظهرلكم عام لكن تصورو شركات كيما فايسبوك، توصل تحلل معطياتكم بالتفصيل، شنوا الصفحات الي تحبوهم، اصحابكم، شنوا الفيديووات الي تحبوهم، أكثر ناس تتحدثو معاهم، اعماركم، تصاوركم، البقايع الي تمشيولهم، كل نفس تتنفسوه، مبعد فايسبوك يبيع المعلومات هذيكا لشركات أخرى و لو بطريقة غير مباشرة، مثلا يسمح لشركة تبيع منتوج معين أنها تعمل publicité عند الفاسبوكار الي من حيث أعمارهم و الحوايج الي يحبوها ممكن يستهلكو المنتوج هذاكا... Google تعرف كل واحد فينا شنية الحوايج الي لوج عليها عندهم، و تدريجيا، انت مجرد تبدأ تكتب في الكلمة و هو يهبطلك المواقع الي تحب عليها،
معرفة ميولات الناس و أدق تصرفاتهم وقع تحويلها لأموال و صفقات بمليارات الدولارات (250 مليار دولار متوقعة خلال ال4 سنوات القادمة).
الخلاصة، إياكم تظنو انو فايسبوك بلاش و google بلاش و YouTube بلاش، رابحين فيكم على طول الخط، و تهناو عمرهم ما باش يوليو بالفلوس خاطرهم ديجا ياخذو من عندكم في أثمن حاجة : معلومات مفصلة على حياتكم يقومون بتحويلها لمليارات الدولارات... اذا لقيتو حاجة مجانا، اعرفوا انو إلي قاعد يتباع هو حياتكم انتوما...
Si c'est gratuit vous êtes le produit
ليلتكم زينة يا توانسة |
الصور و الفيديوات إلي من الوطن القبلي مرعبة بكل ما تعني الكلمة... مانيش باش ندخل في الشعبويات حول البنية التحتية و الدولة و ندرا شنوا... هذي خرافات تافهة، بنيتنا التحتية تاعبة في كامل الجمهورية، لكن حتى لو جات ممتازة ما يغيّر شي، لأنو إلي صار استثنائي بكل ما تعنيه الكلمة من معنى، 200 ملم ماء في ساعتين، تصير في أمريكا و اليابان و أوروبا و النتيجة الي صارت عندهم هي بيدها إلي صارت عندنا... لكن...
لكن المأساة الفعلية و غياب الدولة يظهر في حكاية اخرى...هذا التحذير أصدرته مؤسسات الأرصاد الجوي في كل دول العالم وخاصة في إيطاليا قبل أربعة أيام... صدر التحذير وانتشر في جميع الدول حتى في تونس حيث تناقله الكثيرون... التحذير من الإعصار المتوسطي النادر-الذي فسرت النشرة الجوية أسباب حدوثه وقوته المتوقعة- حدد اليوم المتوقع لوصول الإعصار للمضيق بين صقلية ونابل اليوم السبت... ألم يكن من الأجدر بأجهزة الدولة إطلاق تحذيرات للناس؟ ألم يكن من الأجدر تنبيه الناس باش يحميو سياراتهم و املاكهم؟ ألم يكن من الأجدر كان لزم الدعوة لإخلاء بعض الأماكن الحمراء؟ تنبيه الناس، أضعف الايمان، وضع الأمن و الحماية المدنية في حالة استنفار قصوى، تعزيزهم بآليات و وحدات عسكرية، وضع المؤسسات الصحية في حالة استنفار، تعزيز و حماية مخزون المواد الغذائية بالجهة، وضع أعوان الستاغ و الصوناد و الاوناس في حالة استنفار....
اخيرا، مانيش باش نحكي على الإعلام العمومي و الخاص خاطر عملولي الجاير، إلي يعدي في الطبخ و إلي يعدي في المسلسلات و إلي يعدي في برامج حوارية و مآسي اجتماعية و العاب... كإنو الوطن القبلي تابع الزمبابوي، والله زايد، شي يوجع القلب...
نتمنى على الحكومة من غدوا يتم اعلان ولاية نابل ولاية منكوبة يتم تسخير إلي نقدرو لمساعدة أهلنا فيها، و أن شاء الله غدوا تتحرك نزعة التضامن المواطنية و إلي يقدر يعاون بأي حاجة يعملها... |
مساء الخيرات بلادي...
كالعادة، الي عندو رواري يتبعنا و بإذن الله ما يندمش😁
حسب موقع البنك المركزي، مخزون تونس من العملة الصّعبة، ما يغطّي كان 78 يوم توريد لبلادنا... على فكرة نهار الأربعاء إلي فات كان 68 يوم فقط، البنك الدولي صبلنا قرض 412 مليون دولار، طلعنا ل78 يوم...
اليوم باش نحاولو نجاوبو مع بعضنا، على سؤال ينجّم يسألو أي مواطن لنفسو: مخزون العملة الصّعبة طلع، مخزون العملة الصّعبة هبط، و آنا فين من هذا الكلّ؟ آش يزيدني او ينقّصلي هالموضوع في حياتي كلّ يوم؟...
نذكّر هوني، انّو مخزون العملة الصّعبة الي باش نحكيو عليه، هو المخزون المتواجد في القنوات الرّسمية، أي البنوك و البنك المركزي و البوسطة... خاطر أي عملة صعبة تدور في النوار، راهي ما تفيد بلادنا بحتّى شي، بل بالعكس، هي عمليّة تخريب للإقتصاد و لقيمة الدّينار...
نبداو اوّلا بأهمّية العملة الصّعبة لبلادنا، أحنا بالطبيعة، انّجمو ناخذو قرار نقولو ما يهمّناش في العملة الصّعبة عندنا و الّا ما عندناش، لكن بالطبيعة لازمنا نعرفو انّو قرار كيما هذا، معناه آليّا التخلّي عن توريد التّكنولوجيا، و الدواء، و القمح، و البترول، و السيّارات، و غيرهم من السلع الي ما ننتجوهمش... سيناريو كاريكاتيري؟ آي شبيه، اذا الشّعب يوافق انّو نعيشو على هامش العالم، و ما نستفادو بشي من تطوّر البشريّة، انّجمو انّحّيو من بالنا خرافة مخزون العملة الصّعبة... برّا نقولو احنا شعب واعي و مستحيل يقبل قرار غبي كيما هذا... هذا معناه انّو اوّل اهمّية لمخزون العملة الصّعبة، هو انّو يوفّر للشّعب التّونسي حاجيّاتو من الخارج، باش ينجّم يعيش في القرن 21...
نتعدّاو لثانيا، ثاني اهمّية لمخزون العملة الصّعبة، هي انّو نخلصو بيها الدّيون الي سبق الي تسلّفناها من الخارج، بالطبيعة، الّي سلّفنا بالعملة الصّعبة، يحبنا نخلصوه بالعملة الصّعبة، خاطر اذا نرجعولو دينارات، اقصى ما ينجّم يعمل بيهم، هو انّو يحطّهم في مخدّة باش يرقد رقدة مرتاحة، خاطر ديناراتنا ما عندهم حتّى قيمة خارج تونس... كيف كيف هوني، انّجمو ناخذو قرار نقولو ماعادش مخلصين ديوننا، بالفلّاقي بهيم قدم قرعة... وقتها بالطبيعة، العالم ماعاش ياثق فينا، اوّلا ماعاد يسلّفنا حدّ... وثانيا، بنوكنا تفقد ثقتها لدى البنوك في الدّول الأخرى، وشركاتنا الي تمرّ عبر البنوك للتّصدير والاستيراد، تاقف وماعادش تخدم خاطر بنوكنا ما عادش تنجم تتعامل مع بنوك باقي العالم، وآلاف مواطن الشّغل يتمّ تدميرها، و المستثمرين الأجانب ماعادش يغزرولنا جملة، يقلّك هاذم قلبو ديّانتهم، عادي نجيبو فلوسنا يفكّوهالنا، و تنتفي العملة الصّعبة من البلاد... و هذا حرفيّا الي خافت منّو اليونان لمّا بدات تتجلطم على العالم بحكاية تعليق المديونيّة، هذاكا علاه، في الأخير، خلصت ديونها على داير الملّيم و لا تعليق لا تدقيق لا خطب فضفاضة، عرفوها ثنيّة ما تعدّيش، وخرو... المفيد احنا كان ناخذو قرار كيما هذا، نرجعو لنفس النّتيجة الي حكينا عليها لفوق : نصبحو شعب عايش على هامش العالم...
مازلنا في اهمّية مخزون العملة الصّعبة لبلادنا، و نجيو لثالث أهمّية و اخطر اهمّية حسب رايي... قيمة الدّينار التّونسي مقابل باقي العملات، تتحدّد في سوق الصّرف بين البنوك... و في السّوق هذي، العملة الصّعبة، هي سلعة تنطبق عليها قوانين أي سوق، اذا تكثر في البلاد، سومها بالدّينار يرخص، يعني الدّينار يطلع قدّام الأورو و الدّولار... و اذا العملة الصّعبة تنقص في البلاد، سومها بالدّينار يغلى، يعني الدّينار اتطيح قيمتو قدّام الأورو و الدّولار... آش معناها الكلام هذا، معناها انّو لمّا يتراجع حجم مخزون العملة الصّعبة متاع تونس، فإنّو قيمة الدّينار تزيد اتطيح قدّام باقي العملات...
هات نتبعو الفرضيّة هذي، اذا سلعة نستوردوها من برّا تسوى 10 أورو، حاليّا باش توصل للمواطن التّونسي بحوالي 30 دينار، بإعتبار الأورو يسوى قريب 3 دينارات حاليا، فرضا الأورو يصبح يسوى 4 دينارات، هاك السّلعة من برّا الي تسوى 10 أورو، باش توصل للمواطن التّونسي بحوالي 40 دينار، هذا ينطبق على كلّ السلع المستوردة، من دواء و تجهيزات و تكنولوجيا و غيرهم... هذا معناه، انّو تراجع مخزون تونس من العملة الصّعبة، يأدّي أيضا الى ارتفاع الأسعار في تونس و يمس مباشرة جيب المواطن......
هذا من ناحية، من ناحية أخرى، فرضا الدّولة عندها اجل قرض خارجي باش تخلصو بقيمة 100 أورو، اذا الأورو يسوى 3 دينارات، خلاص القرض يتكلّف على ميزانية الدّولة 300 دينار، اما اذا اذا الأورو يسوى 4 دينارات، خلاص القرض يتكلّف على ميزانية الدّولة 400 دينار، و هال100 دينار الزّايدة منين باش تجيبها الدّولة؟ : يا تبطّل من مصروف آخر في الدّعم او الصحّة او النّقل مثلا، يا تزيد في الضّرائب على المواطنين و الشّركات... هذا معناه، انّو تراجع مخزون تونس من العملة الصّعبة، ينجّم يأدّي أيضا الى التّرفيع في الضّرائب او الى تدهور الخدمات العموميّة الموجّهة للمواطن......
الخلاصة من كلامنا هذا: تراجع مخزون تونس من العملة الصّعبة، يمسّ المواطن بعنف في حياتو اليوميّة:
من حيث توفّر الحاجيّات الاساسيّة في الأسواق،
ومن حيث مواطن الشّغل،
ومن حيث ارتفاع الأسعار،
ومن حيث الضّرائب
و من حيث جودة الخدمات العموميّة......
آي و شنوّا الحلّ؟ شنوّا لازمنا نعملو باش المخزون هذا يطلع؟
مواردنا من العملة الصّعبة تجينا أساسا من 5 مصادر:
أوّلا التصدير (الي في وسطو السياحة طبعا)
ثالثا تحويلات عمّالنا بالخارج او الشركات التّونسيّة بالخارج
رابعا الdevise الي يدخل لتونس لمّا نتسلفو من الخارج
و أخيرا الdevise الي يدخل لتونس من التداين بالدوفيز و من الاستثمارات الاجنبيّة، يعني لمّا الأجانب يجيبو فلوسهم و يعملو شركات في بلادنا.
و مصاريفنا بالعملة الصّعبة تمشي أساسا في 3 حوايج:
أوّلا الاستيراد
ثانيا الdevise الي يخرج من تونس لمّا نخلصو ديوننا
و أخيرا الdevise الي يخرج من تونس لمّا الأشخاص و الشركات الأجانب الي في تونس، يبعثو فلوسهم لبلدانهم (حوالي 5.3% من خروج العملة الصعبة في 2017)...
من عام 94 ل2017، التصدير يجيبلنا في 72% من قيمة العملة الصّعبة الي تدخل لتونس سنويّا... هذا معناه انّو التصدير هو مسألة حياة او موت لبلادنا، الكلام هذا لازم يفهمو المواطن البسيط قبل ما يوقّف انتاج معمل مصدّر و قبل ما يسكّر كيّاس، الكلام هذا لازم يفهمو الموظّف في الإدارة، لمّا يجي قدّامو دوسي متاع شركة مصدّرة، الكلام هذا لازم يفهمو الموظّف في البنك المكزي و في البنوك التّجاريّة، لمّا يجي قدّامهم دوسي متاع شركة مصدّرة، الكلام هذا لازم يفهمو العامل و الموظّف و الدّيواني الي يخدمو في المطار و البرط، لمّا تجي قدّامهم سلعة ماشية للتّصدير، الكلام هذا لازم يفهمو الشعب التّونسي لمّا تصير تشريعات تشجّع الشّركات المصدّرة، راهي ما هيّاش هديّة لفلان و علّان، راهو الهدف هو تشجيع النّاس انها تنتج و تصدّر، الكلام هذا لا يفهموه القائمين على السياحة في بلادنا، باش يحسنو من جودة الخدمات باش السايح يرجع، لازم يفهموه المسطرين لاستراتيجيّة السياحة في بلادنا باش نبداو نبنيو للسياحة في كلّ شبر من تراب تونس، و يزّينا من الإكتفاء بسياحة البحر و الشّمس...
من عام 94 ل2017، الاستيراد يخرّج في 81% من قيمة العملة الصّعبة الي تخرج من تونس سنويّا... هذا معناه انّو احنا شعب مستهلك، و هذا معناه انّو المنتوج المصنوع في تونس يعاني من منافسة اقوى من طاقتو، الكلام هذا لازم يفهموه حكّامنا و يربطو مع تدهور قيمة الدّينار، و يفرضو إجراءات حمائيّة ظرفيّة بالحدّ من التّوريد، الكلام هذا لازم يفهمو الشعب التّونسي لما يمشي للسّوق و يلقى موادّ ما تبداش ب619 ما يشريهاش...
أخيرا، اكبر حملة لازمها تصير على تجّار السّوق السوداء في العملة، فما فيديو هبطو موقع فوضى، صحافي شارع بورقيبة عرضوه قريب 5 يحبو يبيعولو دوفيز... في شارع بورقيبة يا دين ال.... تصورو اش صاير في المناطق الحدودية و في الجم مثلا... هذا عار على بلاد، هذي فضيحة على تونس، كيفاش تحبّو الناس تصدّق انّو فمّا مكافحة فساد؟؟؟...
ليلتكم زينة يا توانسة... |
صباح النور
هذي رسالة من أحد قرّاء الصفحة... موافقو تماما... صحيح اعطيت رايي الشخصي في برشا مواضيع، و هذا موش خط الصفحة... لكن احيانا فما مواضيع و مواقف تخرّجني من سينتي😁... لكن المشكل الاهم حسب رايي، هو اني منذ بداية الصفحة، ديجا فسّرت المواضيع هذي و المئات من المواضيع غيرها... هذاكا علاه يظهرلي اي نص جديد مجرّد تكرار ممل للقارئ، و هذاكا علاه قلّت برشا كتابات الصفحة، نبعد باش ما نصدمكمش بآرائي الشخصية المتطرّفة غالبا😁... يعني المشكل أساسا مشكل "شنوا باش نفسّر آخر بعد إلي حكيتو الكل في ال7 سنوات الفارطة؟"... المشكل مشكل مواضيع اساسا، لذا اذا تنجمو تعاونوني في السياق هذا، نكون شاكر ليكم...
نهاركم زين يا توانسة... |
صباح الخيرات بلادي
إعادة لستاتي البارح:
خرج الأمر إلي يحدد منح رؤساء البلديات، ماناش باش اناقشو قيمة المنح و لا مبدأ إعطاء منح للناس هذي من عدمه (هذاكا اش قرروا نوابنا لما عملو قانون الجماعات المحلية)، يعني اي نقاش زايد توّا...
تبقّى عندي سؤال، الفصل 5 من قانون التصريح بالمكاسب و مكافحة الإثراء غير المشروع، يقول انو رؤساء و أعضاء الجماعات المحلية مفروض عليهم يصرحو بمكاسبهم قبل و بعد المسؤولية... اي وين وصلنا توا يا حكومة؟ وين وصلنا توا يا دائرة المحاسبات؟ يا هيئة مكافحة الفساد؟ ثبتو شكون صرّح و شكون مطفّي الضوء؟ طبقتو قانون العقوبات متاع التأخّر في التصريح؟
يا مجتمع مدني و جمعيات؟ قاعدين تثبتو و تفضحو في المتقاعسين عن التصريح؟ |
خرج الأمر إلي يحدد منح رؤساء البلديات، ماناش باش اناقشو قيمة المنح و لا مبدأ إعطاء منح للناس هذي من عدمه (هذاكا اش قرروا نوابنا لما عملو قانون الجماعات المحلية)، يعني اي نقاش زايد توّا...
تبقّى عندي سؤال، الفصل 5 من قانون التصريح بالمكاسب و مكافحة الإثراء غير المشروع، يقول انو رؤساء و أعضاء الجماعات المحلية مفروض عليهم يصرحو بمكاسبهم قبل و بعد المسؤولية... اي وين وصلنا توا يا حكومة؟ وين وصلنا توا يا دائرة المحاسبات؟ يا هيئة مكافحة الفساد؟ ثبتو شكون صرّح و شكون مطفّي الضوء؟ طبقتو قانون العقوبات متاع التأخّر في التصريح؟
يا مجتمع مدني و جمعيات؟ قاعدين تثبتو و تفضحو في المتقاعسين عن التصريح؟ |
لا حول و لا قوة الا بالله، 800 بطال جديد في هالبلاد
مجمع IFFCO العالمي يغلق مصنع بسكويت TOM بتونس..
مجمع IFFCO هو مجمع موجود في كل العالم و مختص في الصناعات الغذائية، دخل تونس عبر شراء شركة TOM عام 2008... مجمع IFFCO يتبع مجمع عالمي اكبر و هو مجمع Allana الهندي...
والله قهرة على ال800 عايلة الي تقطع رزقهم، و قهرة على بسكويت Tom اصلا الي يمثل لجيلي تاريخ... (شركة appétissante هي الي تصنع في بسكويت tom...
الله يقدر الخير |
في ميدي شو، القاضي الإداري السابق و المحامي حاليا حول قضية حقل نفط المنزل :
* الرخصة تنتهي في 2009 و هذا أمر لا جدال و لا تأويل فيه لان الفصل 48 من مجلة المحروقات ينص على أن "مدة امتياز الاستغلال هي 30 سنة على الاقصى من تاريخ نشر القرار المؤسس لهذا الاستغلال بالرّائد الرسمي" و في حالتنا هذي عام 79، نزيدوهم 30 ينتهي الاستغلال في 2009.
* منذ سنة 2011 إلى اليوم فما اهمال مقرف يصل إلى مشارف سوء النية التي لا تبعد كثيرا عن الفساد |
ما عندي حتى فكرة او تفاصيل حول موضوع رخصة استغلال حقل النفط الي صايرة عليه زوبعة في الفترة هذي،
لكن عندي سؤال:
الحكاية حسب ما فهمت من وسائل الإعلام و من ميدي شو اساسا (عودة ميمونة لبوبكر 😁) تتلخص في تقدير قانوني لتاريخ انتهاء الرخصة: فما راي يقول انها توفى في 2009 و راي يقول انها توفى في 2029...
الي فهمتو انو بالطبيعة انو أصحاب الرخصة يدفعو انو يكون في 2029 و انو الحكومة تقول 2009، بينما المسؤولين المُقالين يقولو انو تأويل القانون ينجم يأدي إلى تاريخ 2029، و انو الأمر لا علاقة ليه بالفساد...
الحقيقة ما عندي حتى رأي قانوني، خاطر ما عندي حتى فكرة عالموضوع، لكن سؤالي هو : اذا الشركة المعنية تدافع على الراي القانوني متاع 2029، فإنو هذا أمر مفهوم و مشروع، لكن المسؤولين في الوزارة فاش قام يدافعو على تأويل 2029 اصلا؟ ياخي معانا و الا معاهم؟؟؟؟ تي علاش تفكروا فيه التأويل هذا اصلا مادام تأويل 2009 ديجا قوي كفاية؟ علااااه؟ ماهو نمشيو للمحاكم بتأويل 2009 و اذا خسرنا بالقانون، مبروك على صاحب الرخصة 2029، آما فاش قام من البداية نحكيو على التأويل الي في صالحو؟ |
على هامش اقرار مبدأ الاضراب العام في القطاع العام خوفا من المؤامرات متاع الخوصصة نصيحة:
الغريب في بعض موظفي القطاع العام (ما نحكيش على النقابات خاطر ضياع وقت) و خاصّة المؤسسات الي تنشط في قطاع فيه منافسة شرسة انهم قبل ما يحكيو على مؤامرات لتبريك قطاعاتهم و التفريط فيها، و لا واحد فيهم فكر في حكاية ما اسهلشي منها... في حال المنافسة، الشي الي يعمل الفارق هو التعامل مع الحريف، فما حاجة برك ما ينجمش يقلدها عليك المنافس، و هي عقلية الموظف و طريقة تعاملو مع الحريف و فرحتو بيه و تقديسو لحقوقو... راهي الخسائر هي الطريق الى الخوصصة، و صدقوني لو بقدرة قادر كل واحد فيكم يتقلب و تولي حياتو المهنية عندها هدف واحد هو انو الحريف الي يجي للمؤسسات الي تخدمو فيها يروح فرحان سواء بقضاء حاجتو، سواء بتقديرو، سواء بعدم تضييع وقتو، سواء بعدم ظلمو... وقتها والله الشركات هذي ترجع تربح و ما عاد فما حتى منافس و لا حتى متآمر يقدر يمس شركتكم بحاجة حتى و إن كانت الخدمة في حد ذاتها متوسطة لا غير... لذا بجاه ربي اسقطوا كل المؤامرات في الماء و اجعلوا من التونسي ملكا حين يدخل مؤسساتكم، والله لا عاد يفكهولكم حد...، بالنسبة للمؤسسات الي تخدم وحدها، الحل اسهل، يكفي انو في عملكم كل يوم تحافظوا على حق المؤسسة كإنو حقكم، في الحضور في اعطاء كل جهدكم خلال ساعات العمل، في رفض التبذير و استعمال املاك الشركة في اغراض خاصة، برفض اي تلاعب بالقانون....
المعقول أنو انتوما المحظوظين بشهاري ممتازة مقارنة بالمردودية، و بضمانكم خدمة مسمار في حيط (الي هي حلم عند العاملين في القطاع الخاص)، و بضمان اجتماعي و صحي كامل و كونجياتكم مضمونة و أكثر قطاع شهد زيادات شهاري بعد الثورة، المفروض تكونوا أكثر ناس فارحين براحتكم الاجتماعية و أكثر موظفين يسهل عليهم التفاني في العمل و الفرحة بالحريف... فقط جربوا، و سترون الأثر على مؤسساتكم و على منافسيها.... ثم الاهم، لا ترفضوا المنافسة، لا ترفضوا دخول الخواص لقطاعات تحتكرها مؤسساتكم، المنافسة هي حرب لإرضاء المواطن الحريف، ما عليكم إلا تربحوها
إسقاط "المؤامرات" و "التهديدات" ما اسهلشي منو، إذا انتوما تحبو
على خير يا توانسة |
ملاحظات حول تناول اضراب الctn في الصفحة:
* اولا حكيت في الموضوع لأني مبدئيا ضد فكرة الإضراب في القطاع العام و ضد فكرة النقابة في القطاع العام اصلا، لانو هذي ناس تخدم عند الشعب التونسي و اي طلب من عندهم يتنحى من أملاك الشعب التونسي، و لأنو خاصة، الخدمة العمومية هي اكبر قطاع في تطبيق لقانون الشغل و احترام الحقوق المادية و العطل و الضمان الاجتماعي للعامل، يعني هذي أكثر ناس مرتاحة نفسانيا في خدمتها لو نظيفو للامر انو الخدمة مسمار في حيط ما يفتحلهم أبواب القروض البنكية بكل سهولة...
* وجود حالة الاحتكار من طرف شركات عمومية كبرى لبعض المجالات كيما النقل الجماعي بأنواعه و الكهرباء و الماء و التبغ و غيرهم، يخلي الشعب التونسي رهينة تحت رحمة النقابات و خاصة لما تكون الدولة المفوضة لتسيير أملاك الشعب التونسي في اضعف حالاتها كيما الي صايرلنا بعد الثورة.... و هذاكا علاه، ديما نعاود، المطلوب ليس الخوصصة، بل فتح المجال للخواص لمنافسة القطاع العام باش يكثر الخيار عند المواطن و ما يبقاش تحت رحمة موظف محتمي بنقابة (لكم في تجربة الاتصالات و الانترنت خير مثال)
* ثانيا اضراب البارح كانت نتيجتو اخذ المواطنين رهائن و هذا لا يقبله عقل، و انا شخصيا للأسف، أصبح رافض لأي نقاش موضوعي كي نرى الناس متمرمدة جرة اضراب، اختيار أوقات الذروة او الامتحانات للاضراب فيه انتهازية مقززة... نتذكر خاصة نقابات التعليم الثانوي قبل الثورة، وقت كان العمل النقابي بالحق يجيب برشا مشاكل للقائمين بيه، كانوا يرفضوا قطعيا اي اضراب في فترة الامتحانات لانو فيه مسّ من مستقبل ابناءنا.... يعني اضراب الctn كانوا ينجمو يعملوه و مطوّل كان لزم، في فترة ما تعذبش آلاف التوانسة و تخلبزلهم حياتهم في المهجر .... كانوا ينجمو يعملوه في فترة غير فترة عودة آلاف العائلات... فوق هذا (المعلومة الي دارت في الإعلام و في فايسبوك حول اضراب البارح انو اضراب عشوائي) و هذا الي أغضب التوانسة الكل بما فيهم العبدلله... لكن
* صديق من قرّاء الصفحة، نقابي في شركة الملاحة، اتصل بالصفحة و قدم أدلة بالوثائق انو لما تأجل اضراب 20 اوت تمّ التنصيص في محضر التأجيل بين الإدارة و النقابة ان الإضراب تأجل إلى 2 و 3 و 4 سبتمبر... و هوني، ذنب عدم علم الناس بالأمر في رقبة الإدارة متاع الctn الي كان واجبها تعلم المسافرين مسبقا موش تخلي الناس على نياتها تتصدم بالواقع لما توصل الميناء، و هذا حسب رايي تقصير رهيب من إدارة الشركة في احترام حرفاءها...و طبعا هوني في الصفحة، هبطنا تحيين و تصليح للخبر في نفس الستاتي لأنو هدفنا موش التبلّي على الناس بالباطل...
* بعد ساعات خرج خبر وصول الجيش الوطني لقيادة الباخرة، الحقيقة الموضوع ما دخلش مخي، لأنو قيادة الباخرات التجارية لنقل الركاب ما هياش أمر متاح في تكوين الاكاديمية البحرية التونسية، فضلا عن انو قيادة هذا النوع من الباخرات يستلزم تراخيص و شهادات من المنظمات الدولية للنقل البحري، و فضلا عن انو ما نتصورش اي بلاد تقبل فجأة يدخل بلادها باخرة يقودها طاقم عسكري متاع بلاد اخرى...
* نفس الصديق من نقابة الctn، أكدلي ان النقابة و بدون امضاء اي اتفاق، اعلمت منظوريها بالعودة للعمل منذ الساعة السابعة مساءا، و أكدلي انو عناصر الجيش الوطني كانت موجودة لتعزيز الأمن على الباخرة خوفا من رد فعل الركاب... بصراحة ما كانش عندي سبب باش ما نصدقوش خصوصا بحكم قناعاتي الي حكيت عليهم في النقطة السابقة و انو ارسلي صور من الباخرة فيها موظفي الctn يقوموا بعملهم في الوقت هذاكا... و هبطت خبر قلت فيه الشيء هذا و قلت انو الجيش الوطني ما قادش الباخرة، (و على فكرة، السيد النائب ياسين العياري ما قالش انو الجيش قاد الباخرة، قال انو الأبواب فُتحت بعد وصول الجيش)... و اليوم صدروا زوز بلاغات واحد من وزارة الدفاع قال انو تم تسخير تقنيين من الجيش للعملية و واحد من الاتحاد قال انو الجيش الوطني كان هناك للتأمين لا غير...
اخيرا، شخصيا حاولت نعطي المعلومة حسب اجتهاداتي في البحث عن الحقيقة في اللحظات هذيكا، و صلّحت وقت الي يلزم الاصلاح... في ستاتي رفض الإضراب جاتنا إجابات متشنجة من بعض الناس و كي قلت الجيش خاطيه جاء للتأمين، جاتنا اجابات متشنجة من ناس اخرى، على كل احنا اجتهدنا في البحث عن الحقيقة، و طبعا يبقى راي خطأ يحتمل الصواب و راي غيري صواب يحتمل الخطأ، و نبقى ديما على قناعة انو الجيش الوطني مقدّس و ما لازموش يدخل في الحياة المدنية بأي شكل حتى يبقى في قلوب كل التونسيين بدون استثناء....
ليلتكم زينة يا توانسة |
تم ايقاف اضراب عمال شركة الملاحة منذ الساعة السابعة مساءا، و الباخرة حاليا بصدد تعبئة آخر الركاب، و لا دخل للجيش الوطني في العملية ( و ان شاء الله يا ربي يقعد جيشنا بعيد على كل التجاذبات السياسية و الاجتماعية)، عناصر الجيش الوطني تواجدت لمزيد تدعيم الأمن لا غير |
اضراب عشوائي من نقابة الشركة التونسية للملاحة يخلي الفين و خمسمائة تونسي مطيشين في حلق الواد علما ان العودة المدرسية غدوا في فرنسا...
هذاكا علاه النقابات ما تحبش الدولة تعاون شركات خاصة على الانتصاب في هذه الميادين الكبيرة كيما النقل البري و البحري و الجوي و الحديدي و الكهرباء و الماء (الي بحكم حجم الاستثمارات فيهم، مستحيل تتوجد فيهم شركة تونسية خاصة دون تشجيعاتمن الدولة)... خاطر اذا تتوجد شركات منافسة، الشعب التونسي يخرج من تحت رحمة النقابات... درس دخول شركات خاصة في مجال الاتصالات قعد في قلوبهم كيفاش التونسي اصبح بكل سهولة يبعث اي شركة ما تعجبوش و ما عادش تحت رحمة "خلص و اشكي" و "ارجع غدوا"...
تحيين و إصلاح: الإضراب كان مبرمج ليوم 20 و 21 و 22 اوت... تم تأجيله إلى 2و 3 سبتمبر، لكن المعلومة ما خرجتش في الإعلام و هذا خلى الناس تتفاجأ بالإضراب |
السلام عليكم
بعيدا عن الهوجة متاع الاقالات في وزارة الطاقة
عائدات الساحة:
عام 2018، يعتبر بالفعل موسم استثنائي للسياحة بعد الثورة، لأوّل مرّة نقربو من عدد السياح الي زاروا تونس عام 2010. هاي الارقام (و هوني ما دخلناش في عدد السّاح، التونسيين المقيمين في الخارج الي يروحوا يزورو اهلهم):
الى حدود 20 اوت عام 2010، زاروا تونس 4 ملاين و 539 الف سائح، عائدات السياحة الى حدود هاك التاريخ عامتها، بلغت حوالي 2642 مليون دينار تونسي، و اذا نحسبوها بالاورو حسب معدّل سعر الصّرف عامتها، تطلع حوالي 1392 مليون اورو (طبعا باش انجمو نقارنو بـ2018 الي مازلنا فيه في اوت، خذينا مداخيل السياحة الى حدود الثلاثية الثالثة 2010، خاطر على عام كامل، وصلنا 1856 مليون اورو عام 2010).... و نردو بالنا هوني، كي نحكيو على عائدات السياحة، المقصود بيه بنسبة أكثر من 90%، هو عائدات تحويلات وكالات الاسفار الاجنبية للنزل في تونس و لوكالات الاسفار التّونسيّة، يعني موش الفلوس الي يصرفهم السايح مباشرة في تونس، و انما اساسا العملة الصعبة الي تتم بالتحويلات البنكيّة من الخارج الى تونس، و الي تدخل الى مخزون بلادنا من العملة الصعبة في البنك المركزي... المفيد، حسب ارقام البنك المركزي و الديوان الوطني للسياحة... عام 2010، كلّ سائح يدخل لتونس، ندخلو في جرتو حوالي 306 اورو...
هات نشوفو الوضعيّة الى حدود 30 اوت 2018، زاروا تونس 4 ملاين و 141 الف سائح، عائدات السياحة الى حدود هذا التاريخ، بلغت حوالي 2323 مليون دينار تونسي، و اذا نحسبوها بالاورو حسب معدّل سعر الصّرف منذ بداية سنة 2018، تطلع حوالي 764 مليون اورو .... المفيد، حسب ارقام البنك المركزي و الديوان الوطني للسياحة... عام 2018، كلّ سائح يدخل لتونس، ندخلو في جرتو حوالي 184اورو...
بحسبة بسيطة، اذا نلقاو انّو معدّل مدخول العملة الصعبة على كلّ سايح تراجع بـ 40% بين 2010 و 2018...
التراجع، حادّ جدّا، و يمكن تفسيرو (لكن في جانب بسيط فقط)، بإضطرار تونس لتكسير الاسعار لمقاومة المنافسة التركية و المغربية بعد الثورة، لمّا اصبح المجيء لتونس غير آمن في نظر كلّ العالم.... لكن هذا وحدو ما يكفيش بصراحة، عندنا مشكل هوني و لازم الحكومة تركّز معا الموضوع الي انا بما نجمت نوصلو من معلومات و نحلّلو، ما فهمتوش...
و ملاحظة هامّة جدّا هوني: وجود مشكل في السياحة، ما لازموش يخلّيكم تصدقو غباءات بعض الصفحات الي خدمتها مهاجمة هذا القطاع لاسباب انغلاقية و انعزالية بحتة، فقط كره للاختلاط بالعالم و الاخر المختلف... لا على بالهم لا بإقتصاد بلاد لا بدخول عملة، لا بضرائب لا بمستوى عيش لا بمواطن شغل، و لا بتخطيط استراتيجي و مصيري و هاك التعاسات الي يخرجوها، خاطرهم موش باش يقولولكم السياحة خايبة للاسباب الي في امخاخهم حقيقة، لالا، باش يحكيولكم على استعمال المياه الي كان مشات للفلاحة خيرلنا (اعلموهم انو السياحة تستهلك في اقل من 3% من المياه المستهلكة في تونس سنويا، و انو الفلاحة تستهلك في 80% سنويا)، باش يحكيولكم على استهلاك السلع المدعمة (اعلموهم انو السياحة لا تستهلك اكثر من 1,3% من قيمة الدعم في تونس و هذا رابط للتثبّت : https://www.facebook.com/permalink.php?story_fbid=1502312923193317&id=133076093450347 ) ، باش يحكيولكم على الفلوس الي ماشية من الميزانية للسياحة (اعلموهم انّو ميزانية وزارة السياحة هي من اقل الميزانيات في تونس و قلّ و ندر انو حجمها تجاوز ثُمن (1/8) ما يقع رصده لميزانية الفلاحة و انها في 2018 تمثل 0,4% من ميزانية الدولة)، باش يحيولكم بمنطق "الزّوّاليزم" الي طلع في تونس في السنوات الاخيرة، يحكيولكم على الذّلّ متاع الخدّام في السياحة قدّام السايح... طبعا هذا منطق ينطوي على حقيقة الكسل المخجل، الي ترى في الخدمة عار... باش يحكيولكم على السيادة الوطنية، و كيفاش احنا تحت رحمة السيّاح الاجانب الي شايخين في بلادنا، و هوني ما انجّم نقلهم كان ربي يشفي، كلّ دول العالم تتصارع بعنف على جذب السيّاح من امريكا لفرنسا لاسبانيا للصّين لتركيا للمغرب، كلذ دول العالم تتنافس لجلب السياح لتنمية اقتصاداتهم، و احنا عندنا شكون يحكي عن السيادة الوطنية المهدورة بالسياحة، يعني الصين، روسيا، فرنسا، امريكا، تركيا، اسبانيا، المغرب، بكلهم رخاص و ما يحبوش سيادتهم الوطنية؟؟؟.... يا ربي صبرك... باش يحكيولكم زادا على كيفاش اقتصادنا تحت رحمة القطاع السياحي، على اساس متنا كي وقفت السياحة في 2011 الى 2014...(اعلموهم ان السياحة لا تساهم الاّ بـ 7% من منتوجنا الداخلي الخام، يعني ماناش تحت رحمتها و يا ليت نطوروها اكثر هي و باق القطاعات)...
مشاكل السياحة، ما لازمهاش تخلينا نغلطو في اهمية القطاع لبلادنا و لاي بلاد...
نرجع توّا لمشاكل سياحتنا: حكاية المداخيل الي طاحت بـ 40% ما لازمهاش تتعدى بالساهل، لازم نفهمو علاش اسوامنا رخصت، و اذا المشكل ما يتفسرش بتراجع الاسعار، فين مشات الفلوس؟
سياحتنا لازمها مراجعة شاملة من حيث حقيقة تصنيف النزل، من حيث جودة الخدمات، من حيث المنتوج بحد ذاتو، قعدنا نبيعو في الماء و الشمس، بينما بلادنا تزخر بكنوز تاريخية حتى اليونان ما عندهاش و صحراء خلابة و قادرين على خلق مهرجانات و تظاهرات دولية على طول السنة، سياحتنا محتاجة مراجعة من حيث حالة العمّال في القطاع، من حيث المديونية و الديون غير المسدّدة ( و هذا مقال قديم في 2015 حول الموضوع : https://www.facebook.com/permalink.php?story_fbid=908669552557660&id=133076093450347 )
سياحتنا ممكن تجيبلنا الاف الملايين من العملة الصعبة اكثر من حالها توّا، مشاكلها كبيرة و عميقة، يلزم اصلاحها، و موش التغابي و المطالبة بالتخلي عليها...
يقية يوم سعيد يا توانسة |
السلام عليكم و مرحبا بيكم في الموسم الثامن من الاقتصاد بالفلاقي...
رجعت نلقى فايسبوك شانع على حكاية قرض وطني بالعملة الصعبة من عند عمالنا بالخارج، الفكرة يبدو انو محافظ البنك المركزي هو الي طرحها مؤخرا و قال انو فما لجنة تخدم عالموضوع... باهي.. المقال الجاي، باش نحكيو على الفكرة، فاش تتمثل بالضبط، شنوا الهدف منها، شنية ايجابياتها و سلبياتها لتونس و للتونسيين المقيمين بالخارج، شنية آليات تنفيذها...
لكن مهم قبل هذا انو نفهمو مخزون حكاية العملة الصعبة في بلادنا، شنوا، كيفاش يطلع و يهبط، شنوا تأثيرو على المواطن العادي...
لذا، هذي إعادة لمقال هبطناه نهار 23 مارس الي فات:
مساء الخيرات بلادي...
كالعادة، الي عندو رواري يتبعنا و بإذن الله ما يندمش😁
حسب موقع البنك المركزي، مخزون تونس من العملة الصّعبة، ما يغطّي كان 75 يوم توريد لبلادنا...
اليوم باش نحاولو نجاوبو مع بعضنا، على سؤال ينجّم يسألو أي مواطن لنفسو: مخزون العملة الصّعبة طلع، مخزون العملة الصّعبة هبط، و آنا فين من هذا الكلّ؟ آش يزيدني او ينقّصلي هالموضوع في حياتي كلّ يوم؟...
نذكّر هوني، انّو مخزون العملة الصّعبة الي باش نحكيو عليه، هو المخزون المتواجد في القنوات الرّسمية، أي البنوك و البنك المركزي و البوسطة... خاطر أي عملة صعبة تدور في النوار، راهي ما تفيد بلادنا بحتّى شي، بل بالعكس، هي عمليّة تخريب للإقتصاد و لقيمة الدّينار...
نبداو اوّلا بأهمّية العملة الصّعبة لبلادنا، أحنا بالطبيعة، انّجمو ناخذو قرار نقولو ما يهمّناش في العملة الصّعبة عندنا و الّا ما عندناش، لكن بالطبيعة لازمنا نعرفو انّو قرار كيما هذا، معناه آليّا التخلّي عن توريد التّكنولوجيا، و الدواء، و القمح، و البترول، و السيّارات، و غيرهم من السلع الي ما ننتجوهمش... سيناريو كاريكاتيري؟ آي شبيه، اذا الشّعب يوافق انّو نعيشو على هامش العالم، و ما نستفادو بشي من تطوّر البشريّة، انّجمو انّحّيو من بالنا خرافة مخزون العملة الصّعبة... برّا نقولو احنا شعب واعي و مستحيل يقبل قرار غبي كيما هذا... هذا معناه انّو اوّل اهمّية لمخزون العملة الصّعبة، هو انّو يوفّر للشّعب التّونسي حاجيّاتو من الخارج، باش ينجّم يعيش في القرن 21...
نتعدّاو لثانيا، ثاني اهمّية لمخزون العملة الصّعبة، هي انّو نخلصو بيها الدّيون الي سبق الي تسلّفناها من الخارج، بالطبيعة، الّي سلّفنا بالعملة الصّعبة، يحبنا نخلصوه بالعملة الصّعبة، خاطر اذا نرجعولو دينارات، اقصى ما ينجّم يعمل بيهم، هو انّو يحطّهم في مخدّة باش يرقد رقدة مرتاحة، خاطر ديناراتنا ما عندهم حتّى قيمة خارج تونس... كيف كيف هوني، انّجمو ناخذو قرار نقولو ماعادش مخلصين ديوننا، بالفلّاقي بهيم قدم قرعة... وقتها بالطبيعة، العالم ماعاش ياثق فينا، اوّلا ماعاد يسلّفنا حدّ... وثانيا، بنوكنا تفقد ثقتها لدى البنوك في الدّول الأخرى، وشركاتنا الي تمرّ عبر البنوك للتّصدير والاستيراد، تاقف وماعادش تخدم خاطر بنوكنا ما عادش تنجم تتعامل مع بنوك باقي العالم، وآلاف مواطن الشّغل يتمّ تدميرها، و المستثمرين الأجانب ماعادش يغزرولنا جملة، يقلّك هاذم قلبو ديّانتهم، عادي نجيبو فلوسنا يفكّوهالنا، و تنتفي العملة الصّعبة من البلاد... و هذا حرفيّا الي خافت منّو اليونان لمّا بدات تتجلطم على العالم بحكاية تعليق المديونيّة، هذاكا علاه، في الأخير، خلصت ديونها على داير الملّيم و لا تعليق لا تدقيق لا خطب فضفاضة، عرفوها ثنيّة ما تعدّيش، وخرو... المفيد احنا كان ناخذو قرار كيما هذا، نرجعو لنفس النّتيجة الي حكينا عليها لفوق : نصبحو شعب عايش على هامش العالم...
مازلنا في اهمّية مخزون العملة الصّعبة لبلادنا، و نجيو لثالث أهمّية و اخطر اهمّية حسب رايي... قيمة الدّينار التّونسي مقابل باقي العملات، تتحدّد في سوق الصّرف بين البنوك... و في السّوق هذي، العملة الصّعبة، هي سلعة تنطبق عليها قوانين أي سوق، اذا تكثر في البلاد، سومها بالدّينار يرخص، يعني الدّينار يطلع قدّام الأورو و الدّولار... و اذا العملة الصّعبة تنقص في البلاد، سومها بالدّينار يغلى، يعني الدّينار اتطيح قيمتو قدّام الأورو و الدّولار... آش معناها الكلام هذا، معناها انّو لمّا يتراجع حجم مخزون العملة الصّعبة متاع تونس، فإنّو قيمة الدّينار تزيد اتطيح قدّام باقي العملات...
هات نتبعو الفرضيّة هذي، اذا سلعة نستوردوها من برّا تسوى 10 أورو، حاليّا باش توصل للمواطن التّونسي بحوالي 30 دينار، بإعتبار الأورو يسوى قريب 3 دينارات حاليا، فرضا الأورو يصبح يسوى 4 دينارات، هاك السّلعة من برّا الي تسوى 10 أورو، باش توصل للمواطن التّونسي بحوالي 40 دينار، هذا ينطبق على كلّ السلع المستوردة، من دواء و تجهيزات و تكنولوجيا و غيرهم... هذا معناه، انّو تراجع مخزون تونس من العملة الصّعبة، يأدّي أيضا الى ارتفاع الأسعار في تونس و يمس مباشرة جيب المواطن......
هذا من ناحية، من ناحية أخرى، فرضا الدّولة عندها اجل قرض خارجي باش تخلصو بقيمة 100 أورو، اذا الأورو يسوى 3 دينارات، خلاص القرض يتكلّف على ميزانية الدّولة 300 دينار، اما اذا اذا الأورو يسوى 4 دينارات، خلاص القرض يتكلّف على ميزانية الدّولة 400 دينار، و هال100 دينار الزّايدة منين باش تجيبها الدّولة؟ : يا تبطّل من مصروف آخر في الدّعم او الصحّة او النّقل مثلا، يا تزيد في الضّرائب على المواطنين و الشّركات... هذا معناه، انّو تراجع مخزون تونس من العملة الصّعبة، ينجّم يأدّي أيضا الى التّرفيع في الضّرائب او الى تدهور الخدمات العموميّة الموجّهة للمواطن......
الخلاصة من كلامنا هذا: تراجع مخزون تونس من العملة الصّعبة، يمسّ المواطن بعنف في حياتو اليوميّة:
من حيث توفّر الحاجيّات الاساسيّة في الأسواق،
ومن حيث مواطن الشّغل،
ومن حيث ارتفاع الأسعار،
ومن حيث الضّرائب
و من حيث جودة الخدمات العموميّة......
آي و شنوّا الحلّ؟ شنوّا لازمنا نعملو باش المخزون هذا يطلع؟
مواردنا من العملة الصّعبة تجينا أساسا من 5 مصادر:
أوّلا التصدير (الي في وسطو السياحة طبعا)
ثالثا تحويلات عمّالنا بالخارج او الشركات التّونسيّة بالخارج، و هوني بالله نردو بالنا، هوني ما نحكيوش على صدقة، نحكيو على الفلوس الي يبعثوهم عمالنا بالخارج لاهلهم في تونس أو الي يحولوهم لتونس باش يصرفوهم على ارواحهم هوني او يشريو عقارات لارواحهم هوني...
رابعا الdevise الي يدخل لتونس لمّا نتسلفو من الخارج
و أخيرا الdevise الي يدخل لتونس من الاستثمارات الاجنبيّة، يعني لمّا الأجانب يجيبو فلوسهم و يعملو شركات في بلادنا.
و مصاريفنا بالعملة الصّعبة تمشي أساسا في 3 حوايج:
أوّلا الاستيراد
ثانيا الdevise الي يخرج من تونس لمّا نخلصو ديوننا
و أخيرا الdevise الي يخرج من تونس لمّا الأشخاص و الشركات الأجانب الي في تونس، يبعثو فلوسهم لبلدانهم...
من عام 94 ل2017، التصدير يجيبلنا في 72% من قيمة العملة الصّعبة الي تدخل لتونس سنويّا... هذا معناه انّو التصدير هو مسألة حياة او موت لبلادنا، الكلام هذا لازم يفهمو المواطن البسيط قبل ما يوقّف انتاج معمل مصدّر و قبل ما يسكّر كيّاس، الكلام هذا لازم يفهمو الموظّف في الإدارة، لمّا يجي قدّامو دوسي متاع شركة مصدّرة، الكلام هذا لازم يفهمو الموظّف في البنك المكزي و في البنوك التّجاريّة، لمّا يجي قدّامهم دوسي متاع شركة مصدّرة، الكلام هذا لازم يفهمو العامل و الموظّف و الدّيواني الي يخدمو في المطار و البرط، لمّا تجي قدّامهم سلعة ماشية للتّصدير، الكلام هذا لازم يفهمو الشعب التّونسي لمّا تصير تشريعات تشجّع الشّركات المصدّرة، راهي ما هيّاش هديّة لفلان و علّان، راهو الهدف هو تشجيع النّاس انها تنتج و تصدّر، الكلام هذا لا يفهموه القائمين على السياحة في بلادنا، باش يحسنو من جودة الخدمات باش السايح يرجع، لازم يفهموه المسطرين لاستراتيجيّة السياحة في بلادنا باش نبداو نبنيو للسياحة في كلّ شبر من تراب تونس، و يزّينا من الإكتفاء بسياحة البحر و الشّمس...
من عام 94 ل2017، الاستيراد يخرّج في 81% من قيمة العملة الصّعبة الي تخرج من تونس سنويّا... هذا معناه انّو احنا شعب مستهلك، و هذا معناه انّو المنتوج المصنوع في تونس يعاني من منافسة اقوى من طاقتو، الكلام هذا لازم يفهموه حكّامنا و يربطو مع تدهور قيمة الدّينار، و يفرضو إجراءات حمائيّة ظرفيّة بالحدّ من التّوريد، الكلام هذا لازم يفهمو الشعب التّونسي لما يمشي للسّوق و يلقى موادّ ما تبداش ب619 ما يشريهاش...
أخيرا، اكبر حملة لازمها تصير على تجّار السّوق السوداء في العملة، فما فيديو هبطو موقع فوضى، صحافي شارع بورقيبة عرضوه قريب 5 يحبو يبيعولو دوفيز... في شارع بورقيبة يا دين ال.... تصورو اش صاير في المناطق الحدودية و في الجم مثلا... هذا عار على بلاد، هذي فضيحة على تونس، كيفاش تحبّو الناس تصدّق انّو فمّا مكافحة فساد؟؟؟...
ليلتكم زينة يا توانسة... |
عيدكم مبروك يا توانسة
تحية لنساء و رجال تونس الي اليوم يخدمو لحراسة امننا و توفير تواصل الخدمات لهذا الشعب
عيد مبروك على كل تونسي وين ما كان في العالم |
وزارة الطاقة و الشركة التونسية لتوزيع البترول عنوان العار و الفشل،
والله حياة عمري نقول انو الفشل في ظل انتقال ديمقراطي بعد ثورة يبقى نسبي بسبب هول و كثرة الضغوط المتباينة و الطلبات المتعاظمة و كثرة اللوبيات السياسية و الاقتصادية و النقابية و الأمنية و الحزبية و غيرهم من مظاهر "نفسي نفسي لا ترحم من مات" الي تعيشها الشعوب الي تشهد ثورات و مراحل انتقالية...
قد نقبل بسبب كل هذه القوى المتناقضة صعوبة وضع برامج طويلة المدى، قد نقبل صعوبة إصلاح كل شي في وقت واحد، لكن يبلغ الأمر بمسؤولين انهم يفشلو مرتين في أبسط مهامهم المتمثلة في ضمان تزويد ثلاثة ولايات جنوبية بالمحروقات، هوني ندخلو في مجال يتجاوز الظروف و ليصبح فشل و عار انو هالمسؤولين يواصلو تقاضي مرتباتهم من عرق الشعب التونسي، و نقصد هوني كل المسؤولين في وزارة الطاقة و الشركة التونسية لتوزيع البترول بدءا من الوزير و الرئيس المدير العام...
في الجنوب التونسي بعد الثورة غابت السيادة الوطنية في مجال المحروقات، و اصبح التزويد بأهم منتج حيوي في يد عصابات التهريب، و الناس معذورة، لقات ما ارخص، مشاتلهم، و موش مفروض على عامة الناس انها تكون واعية بخطورة حجم الخراب الي ينجم يصيرلهم لما تزويدهم بالطاقة يكون بيد مافيا التهريب التونسية و الليبية... الجديد في الامر، انو منذ قرابة شهر، الأخوة في ليبيا، تمكنوا اخيرا من السيطرة على ثرواتهم، و نجحوا بشكل كبير في تدمير مافيا التهريب من جانبهم، النتيجة كانت عودة الطلب بصفة فجئية على المحطات القانونية لتوزيع المحروقات، و توا شهر لتالي صارت أزمة محروقات في ولايات قابس و مدنين و تطاوين... و عانات الناس معانية زرقاء لمدة ثلاثة أيام او أكثر للتزود بالوقود... رغم كل شي و رغم انو المسؤول الناجح لازمو يكون يقظ و يتوقع كل شي، قلنا معذورين، تغدرو و ما عادش تصير.... لكن أشباه المسؤولين ما يبطلوش غلط، و البارح و اليوم، تشهد الولايات الثلاثة غياب تام للبنزين في المحطات... طبعا مسؤولي العار لاهيين يعيدو، في الأثناء، نعطيو مثال جديد لأهلنا في الجنوب على غياب الدولة و فشلها، و نعطيو الفرصة خاصة لجراثيم الجهوية انهم يبثو سمومهم القذرة على التونسيين الي يعيشوا في جنوب تونس... و المرة هذي، وزارة الطاقة و شركة توزيع البترول هوما الي بفشلهم المقزز، يعاونو في جراثيم الجهويات و يعطيوهم في مبررات لسمومهم...
في بلاد تحترم روحها و شعبها، وزير الطاقة و الرئيس المدير العام لشركة توزيع البترول، هوما عناوين أكثر من الفشل، الليلة يباتو في ديارهم و ماعادش يحطو ساقيهم في مؤسسات الشعب التونسي... خاطر الحكاية تتجاوز مجرد غياب البنزين، الحكاية تتعلق بتونس ووحدتها، الحكاية تتعلق باستراتيجية بناء وطني، بفرصة خلقتها الظروف لاستعادة سيادة تونس على توزيع منتوج حيوي في جزء كبير من ترابها...
نتمنى على رئيس الحكومة ياخذ قرارات ردعية فورية، و يحط ناس تخدم بالحق و تحل المشكل في الساعات القادمة، خاطر عيب يخلي الناس هذي تعيّد شايخة، و التوانسة في الجنوب يقاسيو دون وسائل نقل |
سبحان الله
في الصفحة هذي هبطنا عشرات المقالات المفصلة الي تحث على استهلاك المنتوج التونسي بيّنّا بالتفصيل كيفاش استهلاك المنتوج الأجنبي يأثر مباشرة على حياة و جيب و أجرة و عمل و غذاء و دراسة و صحة اي تونسي... حاولنا نشجعو على إطلاق حملات تحسيسية في الغرض، و نجحنا نسبيا.... لكن الي وقفلي مخي هو حجم الآلة الفايسبوكية التونسية و نعاود التووونسية، الي تخدم حاليا على حملة استهلك السلع التركية😲... ماكينة منظمة شي يوقف المخ... توانسة يحملو معنا نفس جواز السفر و يعملو في حملة جبارة لاستهلاك سلعة دولة أجنبية في بلادهم😲 برا حوّس تفهم علاش شنوا ربحهم؟ يخلصو؟ عندهم علاقة مع سفارة تركيا؟ والله شي يوقف المخ😲....
على كل، الصفحة هذي ديما تساعد بالي تقدر، و لذا هاني باش ننخرط معاهم في الحملة:
#الكود_بار_متاع_المنتوج_التركي_يبدا_ب_619
لذا ادعو جميع الصفحات الي تروج المنتوجات التركية أنها تنشر الهاشتاغ #استهلك619 |
السلام عليكم
هذا موش ستاتي تفسير لاي شيء، هذا فقط شوية ضوء في العتمة:
لاحظوا لما تونس تملك شركات وطنية خاصة عظيمة شنوا الي ينجم يصير، الخبر هذا خرج في وسائل الإعلام الايامات هذي:
"...، وقد شدد وزير الفلاحة على ضرورة تلافي كل التعطيل التي تقف أمام انجاز هذا المشروع في موعده. من جهتها شرعت شركة EPPM في أشغال انجاز المشروع بعد ان استقدمت ثلة من الخبرات التونسية التي اشرفت على انجاز محطات تحلية المياه في عديد البلدان، وبهدف ربح الوقت والمساهمة في تسريع انجاز المشروع قررت شركة EPPM الاعتماد على طريقة Le Paroi Moulée.
وعلى الرغم من ان هذه التقنية ستكلف الشركة مصاريف إضافية هامة لم يتم الاتفاق عليها في كراس الشروط الذي نص على استخدام التقنية التقليدية الأقل تكلفة، غير ان الشركة التونسية قررت ان تتحمل على عاتقها المصاريف والتكاليف الإضافية كمساهمة منها في دفع هذا المشروع والتسريع في انجازه خاصة مع النقص المسجل في الموارد المائية بسبب الجفاف.
تجدر الاشارة الى ان مشروع محطة تحلية المياه بسوسة سيكون قادر فور دخوله حيز الاستغلال على تحلية حوالي 50 الف متر مكعب من مياه البحر في اليوم قابلة للتوسعة الى 100 الف متر مكعب في اليوم...."
لهنا يوفى الخبر
والي يحب يعرف علاه حكينا على EPPM بالذات، يقرا الستاتي هذا باش يفهم انو بلادنا فيها عباقرة و ناس تحب تخدم و قادرة تبدع:
https://m.facebook.com/story.php?story_fbid=1632306596860615&id=133076093450347
ليلتكم زينة يا توانسة |
إلى وزارة المالية
إلى وزارة الداخلية
إلى البنك المركزي
السيد هذا حال سوق يبيع في الدوفيز و ناقص كان يعمل livraison à domicile
الرجاء التدخل على الاقل لمعرفة مصدر الدوفيز الي يسمسر بيه، اعلموا عليه الفيسك متاع البلاد الي حاط فيها اورواتو
هذا يخدم كيما حوانت بلانات فوت بالضبط
و يقرر وحدو سعر العملة و يأثر بطريقة غير مباشرة على سعر صرف الدينار
العملية هذي مجرد طريقة أخرى لتهريب العملة، في بقعة يخدم في النوار و يشري دوفيز من المارشي نوار و يهربهم في فليجة لحسابو لبرا، يمشي ديراكت لصاحبنا و يقبضهم موصلين في حسابو لبرا |
* في الجنوب التونسي، فما برشا تهريب المحروقات...
* في الجنوب التونسي، صارت حملات كبيرة لمواجهة التهريب، سواء على مستوى التوعية سواء على المستوى الأمني و العسكري... و الحملات هذي حققت نجاح، و لو نسبي، لكن حققت نجاح و بعدنا على حالة الفوضى الي شفناها في السنوات الأولى بعد الثورة، و قل برشا تواجد حوانت ايصانس ليبيا، و أغلب الناس رجعت لمحطات الوقود المنظمة
* في الجنوب التونسي، ولاية تطاوين منذ الامس (حسب موزاييك) و التحقت ولاية مدنين اليوم (حسب اهلي في جرجيس)، البنزين مقطوع في محطات الوقود...
الخلاصة:
يا اما أزمة عارمة في البلاد، انطلقت من الأماكن البعيدة على العاصمة، و مصيرها توصل كل بقعة، و هذي فرضية ما تتوقعهاش و ما نتمناهاش بصراحة
يا إما أزمة تموين لولايات الجنوب تتحمل مسؤوليتها وزارة الطاقة و كل شركاتها التابعة، و في الحالة هذي نكونو قدمنا هدية عظيمة لبارونات تهريب الوقود في الجنوب و وصلنا رسالة لأهلنا في الجنوب انو الدولة هذي ما يتعملش عليها.... و لو ما يتمش تفادي الوضعية بسرعة، و خاااااصة،خااااصة، معرفة السبب في هذا الانقطاع في التموين و معاقبة المسؤولين عليه، فإنو بلادنا ضائعة لا محالة 😟
ملاحظة: أي تعليق فيه حث على الجهوية، سيقع طرد صاحبه من الصفحة، |
فوضى العصابات متاع الدواء كانت نبهت ليه دائرة المحاسبات منذ بداية 2017 في تقريرها السنوي عدد 30
و حكينا عليه في الرابط هذا :
https://m.facebook.com/story.php?story_fbid=1483450241746252&id=133076093450347 |
المعلومة صحيحة للاسف
الصحفي و المدون هيثم المكي يعمل منذ مدة على ملف الدواء و و قام بنشر هذه الصورة على صفحته منذ قليل و أكّد المعلومة متاع الحماص... يعني هاذم عصابات بكل ما تعني العصابات من معنى... سي نورمال الدواء يتقطع و الصيدلية المركزية تفلس |
مساء الخيرات بلادي
رسالة الى وزير الصّحّة
كمّية الدواء الي دخلت لتونس في ال6 اشهر الأولى من سنة 2018، اقل بـ 704 أطنان من الكمّية الي دخلت في ال6 اشهر الأولى من سنة 2017، يعني سبعة مائة طرناطة اقل(يعني حوالي 20% تراجع) و هذي ارقام الواردات الرّسميّة من الادوية كما هي منشورة في موقع المعهد الوطني للإحصاء. لذا يرحم والديك اعفينا من القدرات الخارقة لسائقك، المشكل موجود فعلا، و المشكل مهما كان حجمه، يمثّل دراما إغريقيّة مزلزلة لدولة كنّا نعتقد أنّها تجاوزت هذا النّوع من الفوضى منذ اكثر من 25 سنة... المشكل موجود فعلا، و انكاره ليس الّا صبّا للزّيت على نار الاحتقان الشّعبي... انت تتصرّف حاليّا كما تصرّفت الحكومة المصريّة في رائعة عادل الإمام "النّوم في العسل"... لذا، يهديك ربي، يزّي ما عادش تقول للنّاس انّو المشكل موش موجود، راك تزيد تقوّي في الغضب الشعبي...
المشكل في عجز الصّيدليّة المركزيّة المتأتّي أساسا من عجز المستشفيات عن خلاصها، و مشكل المستشفيات جاي من ضعف التسعيرة و من عجز الكنام على خلاصها، و عجو الكنام جاي من عجز صناديق التقاعد على تحويل مستحقّات الكنام، و عجز صناديق التقاعد جاي من ضعف المساهمة و شيخوخة الشعب، هذا ما غير ما ننسى مافيا الدواء الي في المستشفيات العموميّة كيما الخور الي فضحاتو دائرة المحاسبات في آخر تقرير سنوي ليها... و هذا الكلّ تصعب مواجهته لمّا ميزانية الدّولة تكون تاعبة، و عجز الميزانية جاي من التهرّب الضّريبي الي هو الرّياضة الشعبيّة الأولى عند التوانسة الكل... لكن، هذا ما يمنعش، انّو المواطن اليوم عايش مشكل دواء، و رفض الاعتراف بالمشكل، هو مسرحيّة سمجة مااااااسطة....
و هوني باللّه تحذير، برشا أصوات ممكن تعلو مطالبة بتمكين الخواص من توريد الدّواء، (حاليّا الصيدليّة المركزيّة فقط تستورد)، و هذي، عمليّة لو صارت، في وضع فوضى فساد كيما بلادنا، نتيجتها باش تكون اوّلا العبث بأرواح التوانسة، و ثانيا، ارتفاع صاروخي لثمن الادوية، لذا، ايّاكم سيّدي الوزير و الانجرار لحلّ قد يبدو سهلا و ناجعا فوريّا، لكنّ عواقبه وخيمة على التوانسة، لذا ايّاكم و الحلول السهلة... |
فما حكاية تدور بااارشا في فايسبوك لدرجة اني ماعادش انجم نسكت عليها... تقول انو نقابة الأمن بسليمان هي الي تتفاوض على قيمة معلوم الأمن متاع مهرجان سليمان، و أنها طلبت 7% من المداخيل، و الا ما تحميش المهرجان...
انا نخيّر الموت على تصديق هذا الخبر، خاطر لو صحت الحكاية معناها الأمن تحول لميليشا تحمي الي يدفعلها، يعني انتهت فكرة تونس كوطن و تحولنا إلى غابة تحكمها العصابات، لا عاد لا اقتصاد و لا ميزانية و لا ميزان تجاري و لا غيرهم من الكلام الفارغ...
نتمنى على وزارة الداخلية و نقابات الأمن الوطني تكذب هذه المهزلة في بلاغ رسمي و نتمنى مقاضاة الي خرّج هذه الإشاعة القذرة و الحكم عليه أقسى عقاب، و الا فسأنصحكم وأقول لكم قولة ابو سفيان لقبائل غزوة الخندق: ارحلوا فإني مرتحل.... |
Brexit
إعادة للثقاقةالعامة
29 مارس 2019 هو آخر أجل للخروج القانوني لبريطانيا من الاتحاد الأوروبي... المفاوضات بين الزوز أطراف على آليات الخروج و خاصة على العلاقة بعد الخروج، تعطلت برشا و عرفت بطئ شديد لاختلاف المصالح و خاصة لأن الجانب البريطاني كانوا يمثلوه صقور المحافظين الي يحبو خروج قاسي يعني دون أي اتفاق حول العلاقة بعد الخروج، مؤخرا برشا من المفاوضين هاذم استقالو، الشي الي وفر لرئيسة الوزراء البريطانية فرصة الاعتماد على مفاوضين براغماتيين يخيرو خروج ليّن يسمح بعلاقات جارية قوية مع الاتحاد الأوروبي... لكن هذا ممكن يطيح في الماء اذا مبعد أنصار جناح الصقور في مجلس النواب البريطاني يرفضوا الاتفاق...
على كل هانا نتبعو معاكم و ان شاء الله في مارس الجاي نفهمو و نقيمو الاثر المتوقع للعملية على تونس... في الأثناء هذا تذكير لحكاية الbrexit و تفاصيلها، مقال كنا هبطناه عام 2017
السلام عليكم يا توانسة
شنوّا حكاية الBrexit# ؟، علاش صارت أصلا؟، شنوا الآثار متاعها على بريطانيا و الاتحاد الأوروبي و العالم؟، و تونس فين في وسط هالزّوبعة بكلها؟ مقال طويل برشا، لكن الي يقراه للآخر ما يندمش بإذن الله...
نبداو بالسّاس كالعادة، شنيّة حكاية ال brexit#؟
كلمة Brexit هي بكل بساطة اختصار لعبارة British Exit الانغليزية، و معناها، "الانغليز على برّا"، الاتحاد الأوروبي هو بكل بساطة، عقد بين شعوب أوروبا، و في كلّ عقد فمّا فصول تحكي على فسخو، و في اتفاقية الاتحاد الأوروبي، فما الفصل 50، الي يمنح لأي دولة ترغب في الخروج من الاتحاد، هذي الامكانية، و الفصل هذا، يقول انّو عمليّة الخروج، تتطلّب عامين (قابلين للتمديد) من المفاوضات.
شنوّا مشكل البريطانيّين مع أوروبا؟
الانغليز بالذّات، هو شعب تطغى عليه العقلية اللبرالية، الانغليز انصار الخروج، يلومو على الاتحاد الأوروبي بيروقراطيتو، و غلاء مصاريف تسيير اداراتو، و معايير النشاط الاقتصادي الي تظهرلهم خارجة عالموضوع، و عدم القدرة على اخذ قرارات اقتصادية موجعة أحيانا، و توجههم االبرالي (الي يُظهر في حكّامهم بالطبيعة) خلّى وجودهم في الاتحاد الأوروبي، ديما يسبب مشكل في اتخاذ القرارات صلب الاتحاد، النائبة في الاتحاد الاوروبي Virginie Rozière صرحت حرفيّا "البريطانيّين طول عمرهم ضدّ كلّ شي، ما استعملو أوروبا كان باش يكبرو الأسواق الي ينجمو يصدرولها"، بمعنى انّو الانغليز كانوا ديما ضدّ توحيد الجباية مثلا، و ضدّ برشا إجراءات متاع تعميق التكامل التشريعي بين دول الاتحاد، لكن من جيهة أخرى، كانوا اكثر ناس تحرص على توسيع الاتحاد من حيث عدد الدول، خاطر توسيع الاتحاد معناها اكثر حرفاء يشريو صادراتهم ما غير ما ديوانة... و ديجا الانغليز من البداية رفضو يتخلاو على الجنيه الإسترليني و يبدلوه بالاورو
شنوّا الحجج متاع انصار الخروج؟
أوّلا، فمّا مشاكل الهجرة و السيادة الوطنية، و هذي مشاعر ما تعنيش انو شعب عنصري، لكنها مشاعر بشرية موجودة عند الشعوب الكل خاصة لمّا تكون الأوضاع الاقتصادية كاسدة و تتزادلها المخاوف الأمنية (تذكرو موقف جانب كبير من الشعب التونسي لمّا تعاودت اتطرحت حكاية اللاجئين الليبيين في 2014)... مشاكل الهجرة و السيادة هذي مواضيع تلقى حظها عند الشعوب خاصة لما يكون فما شكون يستغلها و يلعب بشعبوية كبيرة على عقول الناس.... و بالطبيعة، لمّا تطرح الخيار على ناس عقولهم تعبات بالشعبوية، عبارة تلعب بالنّار، و من مهازل القدر، انو الي لعب بالنّار هو دافيد كاميرون رئيس وزراء بريطانيا، خاطرو لما نجح في انتخابات 2013، نجح بعد ما وعدت الناس بهالاستفتاء، و رغم انو كان من اكبر المؤيدين للبقاء في أوروبا، العباد ما تبعاتوش، و كان سبب في تغيير تاريخي عواقبو غير محددة الحجم اليوم...
ثانيا فما المشكل الاقتصادي، انصار الخروج، يقولو انّو بريطانيا تصرف برشا على الاتحاد الأوروبي (بريطانيا هي ثالث ممول للاتحاد بعد المانيا و فرنسا)، تأخذ منو في مساعدات صحيح، لكن الي تدفعو اكثر من الي تاخذو بحوالي 11 مليار أورو سنويا، أنصار الخروج يقولو زادا انو المنتوج الداخلي الخام متاع بريطانيا موش باش يتأثّر اذا تعمل اتفاقية تبادل حر مع أوروبا و خاصة اذا ترجع لأصلها و اتطور علاقاتها مع استراليا و أمريكا... يقولو زادا انّو تراجع سعر الجنيه الإسترليني باش يقوي في صادراتهم خاطر سلعتهم باش ترخص في البلدان الأخرى...
ما علينا، صار الاستفتاء و انصار الخروج ربحو، شنوا الآثار السياسية على أوروبا و بريطانيا؟
أوّل شي، اتطرحت حكاية تفكك بريطانيا في حد ذاتها، الاسكوتلانديين، صوتو بـ 62% لصالح البقاء في أوروبا، و نتيجة الاستفتاء اغضبتهم و عاودت حيرت موضوع استقلال سكوتلاندا عن بريطانيا، الموضوع هذا تتطرح عامين لتالي في استفتاء على الاسكتلانديّين، و رفضو الاستقلال و السبب أساسا كان انهم يحبو يقعدو في أوروبا و الخروج من بريطانيا يخرجهم من أوروبا... اليوم لما بريطانيا قررت الخروج، رجعت النزعة الاستقلالية بقوة عند حكام و شعب اسكوتلاندا...، مازال الشي، فمّا دول عادة ما تاقف في المعسكر اللبرالي مع بريطانيا، كيما هولاندا، هذي زادا رجعت فيها النغمة متاع الخروج بقوة البارح، تشجعو بالمثال البريطاني، و المناخ هذا ما ينجم الا يضعضع الاقتصاد الأوروبي و البريطاني، خاطر الشك في المستقبل عدو النمو الاقتصادي
نجيو توا للآثار الاقتصادية المياشرة على بريطانيا
الخروج حدث تاريخي يصير، اول مرة بعد 43 سنة من البناء، دولة ذات سيادة كاملة تقرر الخروج من أوروبا، و تذكرو انو حكينا برشا مرات هوني في الصفحة، انو الاقتصاد هو أولا و أساسا وضوح الرؤية للمستثمرين، و قدرتهم على توقع الاحداث المستقبلية، خروج بريطانيا عندو عواقب قانونية مهولة على ميزانية البلاد و املاكها و على صادراتها نحو بلدان الاتحاد الأوروبي، و على الشركات العالمية الي مقراتها في لندن... حالة الشك هذي، تأدّي في أي بلاد الى ركود اقتصادي لسنتين او ثلاثة اقل شي في انتظار وضوح الرؤية.... و هالشّك و انعدام الثيقة في مستقبل المعاملات ممكن يدوم برشا و يأثذر برشا على اقتصاد بريطانيا، خاطر توّا بعد ما خرجت، باش يبدا ماراطون مفاوضات تقسيم الأملاك، متاع بريطانيا في أوروبا و متاع الاتحاد الأوروبي في بريطانيا، و توضيح مصير العقود الجارية، و توضيح طريقة التعامل التجاري في المستقبل، كم الملفات مهول و متشعّب، و اذا مفاوضات الخروج و توضيح القديم تنجم توفى في عامين و الا ثلاثة، فإنّو مفاوضات العلاقات التجارية المستقبلية تنجم تقعد 10 سنين كيما صار لكندا، و الوضعية هذي، لو حصلت باش تكون عواقبها كارثيّة على الاقتصاد البريطاني
بريطانيا تتسمى عاصمة المعاملات المالية العالمية، و من اهم أسباب جلبها للينوك و شركات الاستثمار العالمي (على 12700 مؤسسة مالية في بريطانيا، اكثر من الشطر شركات اجنبية)، هو انّو وجود الشركات هذي في دولة اوروبية، يخلّيها تنجم تعرض خدماتها في كل البلدان الأوروبية، لمّا بريطانيا تخرج من أوروبا، معناها وجود الشركات هذي غادي يصبح غير مربح، و تنجّم تخرج، و برشا بوادر بتصريحات مسؤولي HSBSC و jp morgane و غيرهم تقول انهم باش يخرجو، و اهم وجهة باش تكون فرانكفورت و باريس (مع افضلية للالمان بحكم فوضى المظاهرات الي مست صورة فرنسا السنا)... حكاية كيما هذي موش بسيطة بالنسبة للاقتصاد البريطاني فين الخدمات المالية تساهم بأكثر من 8% في المنتوج الداخلي الخام، يعني قد السياحة عندنا... فما مثلا موضوع غرف تسجيل العقود، كيما وسطاء البورصة عندنا تقريبا، لكن هالغرف، مختصة موس في الأسهم برك، بل في كل أنواع المعاملات المالية و الاقتصادية العالمية (حجم هالعمليات يبلغ حوالي 130 الف مليار أورو سنويا...)... الغالبية الساحقة من وهالغرف موجودة في لندن، و البنك المركزي الأوروبي، ما يساعدوش انو توازن المعاملات العالمية بالاورو يكون في بلاد خارج أوروبا، و اكيد توّا باش يروّح بيهم لداخل أوروبا...
فما مشكل آخر، خروج بريطانيا يعني عودة الديوانة على صادراتها لأوروبا، الديوانة الي ممكن توصل 10% حسب التقديرات، هذا معناه انو الشركات الي في بريطانيا ممكن تخير تخرج و تقرب للسوق الأوروبية باش تنجم تبيعلها ماغير ديوانة... البارح، الجنيه الإسترليني (عملة بريطانيا) طاح لأدنى مستوياته قدام الدولار منذ سنة 1985... نرجعو لكلام انصار الخروج حول انو هالانهيار باش يساعد في تقوية صادرات بريطانيا، و هذا للأسف موش صحيح، خاطر الدراسات اثبتت انو نوعية صادرات بريطانيا، ما تتأثّرش بإنخفاض الأسعار، الدراسات اثبتت انو انخفاض الجنيه بـ1% ما يأدّي الا لزيادة بـ 0.12% فقط للصادرات البريطانية، يعني حكاية فارغة....
المفيد، التوقعات، الحالية تقول انو في الأعوام الجايّة، و بحلول عام 2030، المنتوج الداخلي الخام لبريطانيا باش يكون اقل بـ 5.2% من قيمتو لو بقات بريطانيا مع أوروبا، معناها المدخول السنوي لكل عائلة بريطانية باش يطيح ما بين 3300 أورو و 5600 أورو بحلول عام 2030...
شنية الآثار الاقتصادية على أوروبا و باقي العالم؟
أوّلا، الإنهيار متاع الجنيه الإسترليني اليارح، ينجم يأدي لإفلاس بعض البنوك الي عندها برشا جنيهات استرلينية و بالتالي تسجل خسائر صرف مهولة في 24 ساعة، و البنوك المركزية الانغليزية و الأوروبية و الاسياوية و الامريكية، عارفين انّو بإفلاس بعض البنوك، تنجم تصير عدوى عالمية و انطيحو في ازمة كيما ازمة 2008، هذاكا علاه عداو نهار امس كامل يخرجو في بلاغات الطمأنة و الاستعداد التام لضخ أموال في القطاع البنكي العالمي لو تعكرت الوضعية...
من جهة أخرى، و بإعتبار الاقتصاد البريطاني خامس اقتصاد في العالم، و بإعتبار انو اغلب شركات العالم موجودة في بريطانيا و تبيع في كل العالم، الخوف من المستقبل الاقتصادي لبريطانيا، شمل كلّ المستثمرين في كل العالم، بورصة لندن خسرت 8% من قيمة أسهمها ابارح، باريس 7%، فرنكفورت 10%، طوكيو 8%، هونكونغ 4.7%، وولستريت 5%... الهبوط هذا سببو انو المستثمرين خافو، بكلهم يحبو يبيعو اسهمهم في هالشركات العملاقة، كثر العرض متاع الأسهم للبيع في نهار واحد، طاحت الأسعار....
حاجة أخرى، خوف العالم من تردي الوضع الاقتصادي، خلى سعر البترول يطيح البارح، لازمنا نفهمو انو سعر البترول كيفو كي سعر الأسهم، يتأثر بالتوقعات المستقبلية، لما المتعاملين يشكو في ركود اقتصادي، يتوقعو تراجع النشاط، و نقص الطلب على البترول، و بالتالي سومو يطيح....
بالنسبة لأوروبا، حجم بريطانيا مهم جدّا، ديجا، 33.1% من واردات بريطانيا جايين من عند 4 دول أوروبية برك الي هي المانيا و هولاندا و فرنسا و بلجيكيا، هذا ما غير ما نشوفو صادرات باقي الدول الأوروبية لبريطانيا، لما بريطانيا تخرج من الاتحاد الأوروبي، فكيما هي باش يفرضو ديوانة على سلعتها، هي باش تفرض ديوانة على السلعة الي جايتها من أوروبا، و هذا خبر خايب للشركات و المصنعين الأوروبيين...
آي و احنا فين في هذا الكل؟ تونس فين من هالهلمّة؟
نبداو الساعة بنمنامة الدينار باش يطلع.... العملات تطلع و تهبط في الأسواق لزوز أسباب، أولا، لثيقة العالم في استقرار و قوة الدول الاقتصادية، و ثانيا لحجم الطّلب على عملة معيّنة، العملة المرغوب فيها برشا، يطلع سومها.... بالنسبة لموضوع الثيقة و الاستقرار الاقتصادي و القوة، ما نحكيوش عليهم خير، بالنسبة للعرض و الطلب، احنا اقتصاد يستورد اكثر من الي يصدر و يخلص في ديون مهولة بلعملة، لذا الطلب على العملة الأجنبية باش يقعد مهول، و اذا ما يتحسنش الميزان التجاري متاعنا، ما عندنا علاش نطمعو في تحسن قيمة الدينار، و حتى لو لاحظتو تحسن ظرفي في الأيام الجاية، فما يدومش و ما عندو فين يوصلنا، خاطرو اثر بسيكولوجي بحت، احنا، عملتنا تعاني من حال اقتصادنا، و موش من حاجة أخرى...
بالنسبة للتجارة الخارجية، مع بريطانيا، حكينا البارح انو عندنا معاها فائض تجاري من عام 2003، و هالفائض بلغ 293 مليون دينار عام 2015... لكن نردّو بالنا، الفائض هذا حققناه بفضل انفتاح السوق البريطانية لسلعتنا بحكم وجودها في الاتحاد الأوروبي الي تربطنا معاه اتفاقيات شراكة، يعني هوني ممكن نتضرو بخروج بريطانيا، و فما حاجة أخرى، فتح اتفاقيات تجارة مشتركة مع بريطانيا وحدها بعد ما تخرج راهو صعب جدا، خاطرهم عقلية أنغلوساكسونية ما عندناش بيها احتكاك كبير (وزير خارجية بريطانيا زار تونس مرة واحدة منذ الاستقلال) و ما نمثلولهاش عمق استراتيجي باش تعطينا امتيازات،
احنا اكبر شريك لينا هو الاتحاد الأوروبي (حوالي 70% من صادراتنا)، و اذا الاتحاد الأوروبي يعرف صعوبات بسبب خروج بريطانيا، فاحنا زادا باش نتضرو موش خاطر ما نجّمناش نصدرو، لكن خاطر الشركات الي فيه ممكن ينقص الطلب متاعها بسبب ظروفها الاقتصادية
احنا ناخذو في برشا مساعدات من الاتحاد الأوروبي، بريطانيا كانت 3 ممول للاتحاد بعد المانيا و فرنسا، توا لازمهم اما ينقصو في ميزانيتهم، و الا يفرقو مساهمة بريطانيا في ميزانية الاتحاد الأوروبي، على ال27 دولة الي قعدو فيه، اذا نقصو، اكيد مساعدتهم لينا باش تنقص، و اذا قسمو مساهمة بريطانيا بين بعضهم فمعناها اكثر ضرائب و اقل قدرة شرائية لمواطنيهم، و بالتالي سوق اضعف لصادراتنا
أخيرا، احنا بلاد ما عندهاش برشا اتصال بالمالية العالمية، و بعد ازمة 2008 في العالم مثلا، اقتصادنا ما تمس الا بداية من آخر 2009... و بإعتبار انو حتى الاقتصاد الأوروبي صعيب يتمس السنا بخروج بريطانيا (ماهي باش تخرج فعليا الا بعد عامين اقل شي)، فإنّو اقتصادنا مازال موش باش يتأثر مباشرة السنا بالحكاية هذي... طبعا من نسيتش الي احنا في الحضيض أصلا حاليا، لكن للتوضيح و برّه...
الخطر، اليوم، هو في لجوءنا لأسواق المال العالمية للتداين، حالة الهلع الي موجودة في الأسواق، تنجم ترفع في نسبة الفائدة الي يطلبوها علينا الديّانة، و تنجم ما نلقاوش شكون الي يسلفنا أصلا..
ليلتكم زينة |
صباح الخيرات بلادي
عاد و في ظل بلادنا السمحة الي لاهية في عرك السياسيين... وكالة الضريبة على الدخل الأمريكية تقرر إلغاء جوازات سفر و منع جوازات السفر على كل أمريكي مسال للقباضة متاعهم في ضرائب تساوي او تفوق 51 الف دولار... الامريكان الي ديجا في الخارج و مسالين، باش ياخذو وثيقة ذات مدة صلاحية صغيرة و تسمحلهم فقط بالسفر في اتجاه بلادهم لا غير...
لهذا هم يقودون العالم و لهذا نحن حيث نحن
نهاركم زين يا توانسة
المصدر:
https://www.irs.gov/businesses/small-businesses-self-employed/revocation-or-denial-of-passport-in-case-of-certain-unpaid-taxes |
صباح الخيرات بلادي
نهار الثلاثاء (03 جويلية 2018) مجلس النّواب رفض المصادقة على مشروع قرض من البنك الإفريقي للتنمية بقيمة 72 مليون أورو، حوالي 200 مليون دينار يعني..
التصويت جاب 71 صوت فقط موافق،بينما الدستور يفرض 73 موافقة كحد ادنى، و هكا طاح القرض في الماء
القرض كان موجّه لدعم التكنولوجيا في مجال التربية و المشروع يهدف لـ:
تنمية المناهج التقنية والتكنولوجية في المدارس الإعدادية والمعاهد بما يتماشى مع متطلبات سوق الشغل
إصلاح منظومة التوجيه الدراسي
دعم القد ا رت الرقمية للتلاميذ والمكونين،
وضع آليات تكوين رقمي عن بعد
تكوين المتكونين والمتفقدين والأساتذة في هذا المجال
...
القرض هذا بالعملة الصعبة، اعطاهولنا البنك الإفريقي للتنمية بأنتيريس.... 0,448%... و الخلاص على 19 عام منهم 7 سنين امهال.... و نوّابنا رفضوه...
عاد للمقارنة، نحب نقلكم انّو أحنا معدّل الانتيريس على القروضات الخارجيّة الي ديجا نخلصو فيها حاليّا هو 2.8% و معدّل فترة الخلاص هو 7 سنين و نصف تقريبا فقط... تذكروا انّو القرض الي رفضوه نوابنا نهار الثلاثاء هو بانتيريس 0.448% برك، و خلاصو على 19 عام منهم 7 سنين امهال...
مازال... احنا باش انجمو نقاومو حاجيّاتنا في 2018، لازمنا نلقاو شكون يسلّفنا من الخارج ما يقابل 7336 مليون دينار تونسي.... و الى حدود مارس 2018، ما نجّمنا نتسلفو الّا 677,4 مليون دينار تونسي... آما نوّابنا خطرلهم باش يرفضو 72 مليون أورو بانتيريس 0.448% برك، و خلاصو على 19 عام منهم 7 سنين امهال...
مازال ، احنا اذا نخرجو على الأسواق المالية العالميّة باش نتسلفو، كيما هو متوقّع في قانون الماليّة 2018، و اذا ما تحنّش علينا أمريكا بضمان كيما العادة، فإنّو الانتيريس الي باش نخلصوه ينجّم يفوت 6%... آما نوّابنا خطرلهم باش يرفضو 72 مليون أورو بانتيريس 0.448% برك، و خلاصو على 19 عام منهم 7 سنين امهال...
مازال باقي، سبحان اللّه، نهار 26 جوان الي فات، يعني فقط جمعة قبل، نوّابنا وافقوا بشبه اجماع (4 فقط على 9 من كتلة الجبهة الشعبيّة صوتوا لا) على قرض منالصندوق العربي للنماء الإقتصادي والإجتماعي بقيمة 50 مليون دينار كويتي (حوالي 400 مليون دينار تونسي) و بأنتيريس ... 2.5%... و فترة سداد 30 سنة منهم 5 سنوات امهال.... آما نوّابنا خطرلهم باش يرفضو 72 مليون أورو بانتيريس 0.448% برك، و خلاصو على 19 عام منهم 7 سنين امهال...
أنا ما فهمت شي...
نهاركم زين يا توانسة
الصورة فيها توزيع التصويت الي أدى لرفض القانون بين الكتل |
مساء الخيرات بلادي
إعادة
تتذكرو اولت عمناول الشنعة الي صارت كي خرجت لعبة pokemon go؟ في هاو ماسونية، هاو لعبة باش بتجسسو علينا و على منشآتنا العسكرية العربية العملاقة؟ في هاو لعبة يهود يكرهو الإسلام و يربطو فيها بالجوامع؟... وقتها هبطناالتوضيح هذا :
Pokémon Go
السلام عليكم
شنيّة هاللعبة؟ كيفاش تتلعب؟ منين اتدخّل في الفلوس؟ و كيفاش مجرد فكرة، ارجعت شركة نينتاندو لصدارة الألعاب في العالم بعد ما جات فترة تمّ اعتبارها من الديناصورات المنقرضة....
نبداو بالسّاس كالعادة، شنيّة هالالبوكيمون غو؟
هي بكلّ بساطة لعبة على التلفونات، كيفها كيف عشرات الألعاب الموجودة، لكن، الي عمل الفارق بالنّسبة للّعبة هذي، هوما زوز حوايج:
أوّلا، إعتمادها على شخصيّات كوميك مشهور جدّا عبر العالم و هو كوميك "بوكيمون"، وصل 926 حلقة على 19 موسم و مازال متواصل، فمّا زادا لعبة البوكيمون على "غايم بوي" متاع ننتاندو، الي تشرات 23 مليون و 600 الف مرة من عام 96 لليوم، فمّا زادا بطاقات البوكيمون، يتشراو و يتلصقو في مجلات، هاذم وصلو 21 مليار و 500 مليون كارطة تباعو في العالم ... هذي ارقام باش تفهمو انّو جمهور البوكيمون ديجا مهول بطبيعتو من قبل اللعبة
و ثانيا و الأهمّ، هي انها لعبة تجمع بين العالم الافتراضي ("فيرتيال") و العالم الواقعي، يعني من جهة لازم يكون عندك انترنات و هاتف ذكي باش تلعب، و من جهة أخرى، لازمك تخرج من دارك و تتحرك من بقعة لبقعة اذا تحب تلعب...
الحوايج هذي الكلّ خلّات اللعبة تشهد اقبال خرافي من طرف النّاس، لعبة خرجت في بعض البلدان فقط منذ يوم 5 جويلية الي فات، و وصلت اتّليشارجات 30 مليون مرّة... في فرنسا و اليابان خرجت كان اليوم برك... و ديجا صار برشا تأخير في تاريخها في اليابان و فرنسا، لسبب بسيط، انّو حتّى الي صنعوها، ما توقعوش الهبلة هذي الكلّ، و لذا وخرو الخروج متاع اللعبة في بعض الدول خاطر السرفارات متاعهم بداو يطيحو من كثر الطلب عليهم...
كيفاش تتلعب بالضّبط؟
بعد ما تصب الابليكاسيون، تأخذ اسم، و شكل شخص تختارو، لازمك في تلفونك تحل وظيفة تحديد الموقع، و هكّا يخرجلك اكران، فيه صورة شكل الشخص الي اخترتو، موجود بالضّبط في المكان الي انت فيه على خريطة مفصّلة كيما متاع (غوغل ماب، الي هي على فكرة موجودة عندها سنين و امريكا تعرف بيها فين السرير الي يرقد فيه كل واحد فينا)، مبعد لازمك تبدا اتدور في الشوارع و الانهجة، و ساعة ساعة، يخرجلك في الاكران تصويرة بوكيمون بجنبك في البقعة الي انت فيها، تمس التصويرة هذيكا، تكبر، تتحل الكاميرا متاع تلفونك (و هذي راهي زادا option، يعني لجماعة المؤامرة و الجوسسةنقلهم انو تنجم تلعب ما غير ما تتحل الكاميرا)، و تضهرلك تصويرة عاديّة لكن فيها زادا هاك البوكيمون، و في الاكران من لوطة تخرج كورة، لازمك ترميها على هاك البوكيمون باش تشدّو... و تقعد اتدور هكّا و كلّ مرة تشد بوكيمونات... البوكيمونات ما فيهمش خريطة، يعني كي تغزر للخريطة الي انت فيها على تلفونك، ما يقلكش ايجا هاو بوكيمون هوني، لا، بالزهر الحكاية، لازمك اتدور و ساعة ساعة تلقى بوكيمون،
لكن.... في الخريطة فمّا حاجة أخرى :
اوّلا ( البوكيستوب،) و هوما بقايع تأخذ منهم الكورات الي تصطاد بيهم البوكيمون، كلّ ما يوفاولك الكورات، لازمك تلوج على بوكيستوب في خريطتك و تمشي (كي نقول تمشي موش معناها افتراضيا، لا لا، انت بذاتك لازمك تتحرك و تمشي للبقعة الي فيها بوكيستوب حسب الخريطة، مثلا في منقالة لافيني فما بوكيستوب) تتزوّد منّو.... ثانيا، فمّا حلبات الصّراع ("آران" بالفرنسية) ، أي نعم، خاطر بعد ما تلمّ البوكيمونات، تنجّم تمشي لبقايع محدّدة على الخريطة (كيف كيف هوني، تمشي، معناها تتحرك شخصيا و تمشي لهاك البقعة، مثلا قدام المسرح البلدي بالعاصمة فما آران )، و تلقى ملاعبية اخرين غادي، و تعاركو بوكيموناتكم في بعضهم (يعني كيما حكاية الكوميك بالضّبط)... البوكيستوب و الarène هاذم، يتحطو في كل بلاد في الأماكن الي تكون فيهم أكثر حركية، شوارع كبرى، مسارح،ملاعب كورة، مراكز ثقافية، أماكن ترفيه، نزل، مطاعم....طبعا في المدن الي ما فيهاش الحكايات هذي، كيما أغلب المدن و القرى العربية الصغيرة، يحطو البوكيستوب و الarene قريبةلأماكن العبادة، مساجد، كنائس، معابد بوذية و هندوسية، يعني خرافة ضد الإسلام هذي راهي مرض لا غير، مرض مخلينا مرتاحين لفكرة انو الخمج الي عايشين فيه هو بسبب مؤامرة علينا و موش على خاطرنا شعب شيشة و قهاوي...
المفيد تذكرو مليح الكلمتين هاذم ( بوكيستوب و آران)
شكوني هالشركة الي اسمها "نيانتيك"، و الي عملت لعبة ( بوكيمون غو)؟
الشركة هذي، هي شركة ابتكار العاب فيديو، تأسست عام 2010، و كانت وقتها شركة تابعة للعملاق العالمي (غوغل)، و في عام 2015، الشركة استقلّت بذاتها عن شركة "غوغل"، يعني "غوغل" أصبحت مساهم صغير فيها، مقابل دخول مجموعة ( ننتاندو) في راس مال الشركة بمبلغ قيمتو حوالي 20 مليون دولار... و تفاهمت من وقتها، شركتي ( نيانتيك و ننتاندو )، انهم يخرجو لعبة بوكيمون على الهواتف الجوّالة، و اللعبة خرجت نهار 5 جويلية الي فات...
نجيو توّا للمفيد.... الفلوس...
كيفاش شركة نيانتيك، يعني الشركة الي عملتها، تربح في الفلوس؟ ... اللعبة تتصب بلاش راهي، يعني اللاعب ما يدفع شي باش ينستاليها و يلعب على روحو، لكن فمّا مداخيل أخرى...
اوّلا، عبر البوتيك متاع اللّعبة، بالطبيعة لفوق فسّرتلكم اهمّ حوايج في اللعبة، لكن فيها زادا أشياء أخرى تعاون اللّاعبين، كورات، أسلحة، و دوايات للبوكيمونات الي يتجرحو في المعارك، و بخار لجلب البوكيمونات ليك... و اللّاعب ينجّم يربح الحوايج هذي لمّا يقدّم في اللعبة، كيما ينجّم يشريها من بوتيكة موجودة في الابليكاسيون.... و شدّو عندكم، رغم الي لعبة ما عندهاش اكثر من جمعتين، قيمة عمليّات الشراء الي صارت فيها، أصبحت كلّ يوم تفوق مجموع قيمة عمليّات الشراء الي تصير في كلّ العاب الهاتف الي موجودة في العالم... و الى حدود اليوم، يعني بعد قريب 17 يوم برك، و مازال موش موجودة في كلّ العالم، فمّا ارقام واقعيّة جدّا اتدور حاليّا في المواقع المختصّة، تتحدّث عن مداخيل بحوالي 35 مليون دولار (يعني اكثر من 70 مليار من ملّيماتنا) في 17 يوم فقط و موش في كل دول العالم....
مازال عاد، ثانيا، المداخيل الي بيها الفائدة باش تجي من جهات أخرى... شركات العالم اجمع تعمل في الاشهار لجلب الحرفاء، و لمّا الناس عبر العالم يهتمّو باللّعبة، الشركات اتّبّع، مثلا ماكدونالد اليابان، باش تهدي لعب صغار متاع بوكيمون لحرفاءها، و بالطبيعة فمّا حقوق فكريّة لشركة (نيانتيك )، ماكدونالد اليابان تفاهمت زادا مع الشركة الي عملت اللعبة، باش تحطّلها ( "بوكيستوب" و الا "آران" ) في كلّ مغازاتها في اليابان... و بالطبيعة هذا كلّو بثمنو، و الأقرب انّو الاتفاق الي باش يصير بين هالزّوز شركات، هو انّو شركة ماكدونالد باش تدفع لشركة نيانتيك مبلغ معيّن على كلّ زائر لل ( بوكيستوب ) و الا ( آران) الي في مغازاتها... شركة مغازات ( الهدف "بوت" ) في فرنسا قررت تعمل نفس الشي، بنك ( سباربنك ) في روسيا كذلك... توّا فكروا معايا في عدد الشركات في العالم اجمع الي باش تعمل نفس الشي، و عدد الماركات الي باش تعمل اشهار باستعمال عاصفة الاهتمام الشعبي بها اللعبة، و تخيلو حجم الأموال الي باش تدخل لشركة ( نيانتيك... )
شنوّا صار لأسهم شركة( ننتاندو ) ؟
بالطبيعة، الكلام الي كنّا نفسرو فيه حول المداخيل المنتظرة من اللعبة، المستثمرين في بورصات العالم اجمع يعرفوه، و يفهموه، يعرفو زادا، انّو شركة ( ننتاندو )، رغم انها موش هي الي عملت اللعبة، فهي المالك الوحيد لحكاية البوكيمون... لذا، صار طلب مهول لشراء اسهم شركة ( ننتاندو )، و في ظرف جمعتين، سعر السهم متاع عالشركة طلع بـ 120%... و مجموع قيمة كل اسهم شركة ( ننتاندو )، بعد ما كان حوالي 19 الف مليار دولار في اول جويلية الي فات، صبح 42 مليار دولار نهار 19 جويلية (حوالي قيمة كلّ ما انتجه الشعب التونسي عام 2015 )... و لأوّل مرّة في التّاريخ، قيمة شركة ننتاندو تتجاوز قيمة العملاق الياباني الآخر و هو شركة (سوني )...
العبرة:
الاقتصاد الرّقمي، ينجّم يقفز بأي بلاد قفزات عملاقة، احنا في تونس، شبابنا مجنون إعلامية، و مجال ابتكار الألعاب مثلا، مربح جدّا، خاطرو اوّلا، مجال انّجمو نتميزو فيه دون الحاجة لتجهيزات جبّارة، و ثاني حاجة موجّه للحرفاء في كلّ انحاء العالم، يعني سوق عملاقة.... مجالات اقتصاد رقمي أخرى محلولة، الحكومة بدات تحاول توجّه اهتمامها نحو هذا الاقتصاد، مازالت محاولات محتشمة، مازال القوانين ما تبعتش (آخر مهزلة هو قانون البنوك الي خرج عام 2016، و ما فيه حتى كلمة على البنوك عبر الانترنات او الهاتف)... انشاء الله نتحركو... فمّا ثورة رقميّة في العالم، احنا و كلّ العرب، ضيّعنا الثّورة الصّناعيّة في القرن 19، انشاء الله ما نزيدوش نضيعو قطار الثورة الرقمية...
ليلتكم زينة يا توانسة |
مساء الخيرات بلادي
😁😁😁😁
في عصرنا هذا، الاشهار و الماركيتنغ عموما اصبح مبني على العبقرية و قوة البديهة، بما فيه التمقعير المحبب ايضا😁،
هذي تصويرة هبطتها صفحة kia france بعد فوز كوريا الجنوبية على المانيا في كأس العالم الدايرة حاليا... و كتبت معاها ما يلي:
Dans l’automobile comme dans le football, preuve est faite que la qualité coréenne peut surpasser la qualité allemande ! ;)
😁😁😁😁😁
هذا عصر البيع، اول و اهم عنصر لنجاح اي مشروع هو البيع... و البيع في سوق تنافسيا، معناها ما يكفيش انك تنتج سلعة متميزة، لا لا، لازمك أيضا تقنع الناس باش تشري سلعتك انت و موش سلعة غيرك... و هوني يجي دور الماركيتنغ، و الي انجمو نختصرو معناه بطريقة كاريكاتورية في "فهم نفسية المشتري، و اللعب على نقاط ضعفها و رغبتها لجذبها للشراء من عندك"...
علاش قلت في عصرنا هذا، خاطر في أوائل القرن الماضي، و في ظل ندرة السلع، المشكل ما كانش مطروح بالطريقة هذي، وقتها مطلوب من المستثمر حاجة برك، هي انو ينتج، البيع مضمون، خاطر اصلا ما فما شي يذكر في السوق...
عام 1903 هنري فورد، عمل معمل لصناعة السيارات وقتها، وقتها السيارة حاجة غريبة و جديدة و موش في متناول الناس الكل، من 1903 إلى 1908،هنري فورد عمل برشا مودالات متاع كراهب، لكن بكلهم قعدو في طور التجربة، prototype يعني، و بداية من عام 1908 بدا يصنع في مودال كرهبة la Ford T... لكنو ادخل ثورة على صناعة السيارات لما ادخل تقنية العمل المتسلسل le travail à la chaîne و بالطريقة هذي نجم يصنع عدد كبير من السيارات، و لما تصنع نفس السلعة بعدد كبير، و انت متأكد انك باش تبيع الي تصنعو، وقتها تصرف على chaîne de production واحدة، و تخرج منها عدد مهول من السيارات، و بالطريقة هذي تنقص في معدل كلفة السيارة الواحدة، و كي تنقص الكلفة متاع السيارة تنجم ترخص في سومها و تبيعها لأكبر عدد ممكن من الناس...
و بين 1908 و 1927 معمل فورد صنع أكثر من 16 مليون كرهبة من نوع Ford T كحلة... سمعتوني مليح ماهو؟ السيد قعد 19 سنة يصنع و يبيع في أكثر من 16 مليون كرهبة بكلهم نوع واحد Ford T و بكلهم لونهم اكحل😁😁😁😁... فما وقتها صحافي سألو قالو "انت ما عندكش برشا خيارات للناس الي تحب تشري من عندك كرهبة"... هونري فورد جاوبو قالو:"موش صحيح، الحرفاء متاعنا عندهم برشا خيارات، المفيد يشريو كرهبة Ford T كحلة"😁😁😁😁.... بالطبيعة، في وقتنا هذا، و في ظل التنافس الرهيب بين ماركات السيارات في العالم، هنري فورد لو عمل نفس الشي الي عملو بين بين 1908 و 1927 راهو افلس و راهو كراهبو قعدولو على قلبو يعمل بيهم سوق خردة 😁... وقتها باعتبار ندرة السلع في العالم، كان المشكل الوحيد هو مشكل انتاج، يعني اصنع و الناس تشري... و العقلية هذي متاع المستثمرين وقتها، كانت من أسباب الإفلاس العظيم و أزمة 1929... الناس الكل تصنع على بعضو، كثرت السلع و الماركات،و السوق فاضت، و المستهلك اصبح يختار... و الي يكدس في السلعة على بعضها قعدتلو في الرقبة...
و من وقتها بدأ التفكير في السوق و في رغبة المستهلك، حتى وصلنا اليوم للmarketing المتقدم جدا الي وصل يحاول يعرف كل شي على الحريف باش يستبق حاجياتو و يعرض عليه سلعة هو مستحقلها اما مازال ما فكرش فيها اصلا،و يفرح كي يلقاها قدامو، و يشريها... و طبعا التنافس تعدى جودة السلع و سومها، و وصل للتنافس في محتوى و شكل الحملات الاشكالية كيما تورينا الصورة🤣...
ليلتكم زينة يا توانسة |
إعادة
يا شهّار، يا شركة منظمة، يا مهني يحترم بلادو و يخلص في ضرائبو الحقيقية، كي تستعملو الكاش راكم في الواقع تذبحو في ارواحكم بموس حافي...
مساء الخيرات بلادي...
رحلة اخرى طويلة و الي عندو نفس يتبّع😁 بإذن الله ما يندمش
اليوم باش نحكيو على استعمال الكاش في تونس، و الأثر متاعو على حياة المواطن...
في تونس، تقريبا اغلب معاملاتنا تصير بالكاش، نحكي على المعاملات اليوميّة متاع المواطنين، مع العطّار و الخضّار و الطبيب و المحامي و الميكانيسيان و القهوة و المطعم و تجّار الملابس الجاهزة و غيرهم من الحاجيّات العاديّة، طبعا هذا ما غير ما نحكيو على الافاريّات الكبيرة الي تصير أحيانا بالكاش... الوضعيّة هذي في القرن 21، قعدت محصورة عند الدّول المتأخّرة إقتصاديّة، خاطر في الدّول المتقدّمة، حتى الbaguette تنجّم تخلّصها بالكارطة او بالهاتف الجوّال، و كلّ المعاملات تمرّ عبر القطاع البنكي المنظّم بطريقة او بأخرى...
أحنا في تونس الكاش مازال هو الّي طاغي على معاملاتنا اليوميّة... الوضعيّة هذي، قد ماهي ساهلة، و مفهومة، و معروفة عند النّاس، قد ما عواقبها وخيمة على اقتصاد بلادنا و على حياتنا اليوميّة من جهة أخرى، و هاو باش نفسرلكم كيفاش؟
أوّلا، لازمنا نتذكرو انّو الكاش ما يخلّيشtrace، معناها ما يخلّيش أثر مكتوب في وثيقة يدلّ على عمليّة البيع او الشّراء، يعني آليّا ينجّم السيّد الي شريت من عندو بالكاش، يهزّ فلوسو لأي نشاط غير قانوني، سواء تهريب او حتّى إرهاب، و حدّ ما ينجّم يفيق بيه آش عمل بالفلوس، خاطر حد ما ينجّم يثبت عليه انّو قبض فلوس أصلا... و النّاس الي تخدم في أي نشاط مخالف القانون، تبعد قد ما تقدر على كلّ نوع من وسائل الدفع : لا تحب شيكات لا كمبيالات لا دفع بالكارطة لا حساب بنكي، خاطر بكلّ بساطة، هذي وسائل تبادل أموال تخلّي اثر مكتوب، تنجّم القباضة و النيابة العموميّة يلقاووه و يتبعو الفلوس و يجيبوهم، أكبر مافيوزي أمريكي اسموAlphonse Gabriel Capone ، ما نجمو يشدّو عليه في نشاطو الإجرامي، لكن عام 1931 تحكم عليه ب17 سنة حبس بسبب التهرّب من الضّرائب الي فاقو بيه عبر تتبّع حساباتو البنكيّة وقتها...
ثانيا، اذا انت تشري بالكاش من شخص عندو باتيندا و مسجّل في القباضة مهما كانت مهنتو، تاجر (ملابس، قهواجي...) او مهنة حرّة (محامي طبيب مهندس...) او حرفي (ميكانيسيان، نجّار...) او غيرهم، اذا تشري من عندو بالكاش، ينجّم ما يصرّحش بالمدخول هذاكا للقباضة.... وقتها، انت يا شهّار تتقصلك ملاين ضرائب من شهريتك على عام كامل، لكن هو، الي ينجّم يكون يدخّل قدّك بعشرة مرّات، يدفع ملاليم للقباضة خاطر اغلب مداخيلو قبضهم كاش، و القباضة ما تنجّم تشدّ عليه شي... دونك السيّد هذا الّي انت خلّصتو بالكاش، يصوّر اكثر منّك برشا و يدفع ضرائب أقلّ منّك برشا، لكن يستعمل معاك الكيّاس الّي تبنى بالضّرائب الي دفعتهم انت، و يقرّي ولدو في الجامعة الّي تبنات بالضّرائب الي دفعتهم انت، و يتمتّع معاك بالامن و القضاء الي توجدو بفضل الضّرائب الي دفعتهم انت (مانيس نحكي على جودة هذه المرافق، نحكي على استعمالهم مهما كانت حالتهم دون المساهمة في كلفتهم)... مازلنا في ثانيا، و هوني نحب نحكي على النّاس الي عندها باتيندا و ما تصرّحش بحقيقة مداخيلها للقباضة باش تخلّص ملاليم ضرائب كيما حكينا، نحبّ نقول انّو بالنّهاية، الطبيعة تكره الفراغ، و الحاجة المعوجة ما تدومش راهي، النّقص في موار الضّرائب، راهو عاجلا ام آجلا يأدّي لضرائب جديدة اكبر، و لقوانين اكثر صرامة، كيما صار في الزيادة الأخيرة في نسبة الضّرائب، و المساهمة الاستثنائيّة، و زيادة نسبة الTVA، و تشديد قوانين الفوترة على المهن الحرّة، و السعي لرفع السرّ البنكي... بالفلّاقي، راهو التهرّب يجيب العينين، و يخلّي الدّولة تركّز اكثر مع القطاعات الكلّ، و تزيد في الضّرائب، و تشدّد في الرّقابة... هذا ثانيا...
ثالثا، النّاس الي تموت على الكاش، هوما جماعة الكنترا و الاقتصاد الموازي، ... جماعة سلعة ليبيا و الشّنوا و برويطة البانان و الأناناس، و ايصانص ليبيا و التويوتا الي واقفة تحت قنطرة تبيع في الطومصون... هذوكم ناس موش موجودين أصلا عند القباضة، يعني موش يكذبو برك في الحجم الحقيقي لمداخيلهم، لا لا، هذوكم عايشين معانا، يستهلكو معانا في المواد المدعّمة من ضرائبنا، و يتمتعو بطرقاتنا و تعليمنا و امننا و قضاءنا، لكنهم ما يدفعو في حتّى ملّيم مساهمة... هاذم ناس تسرق في الشعب التّونسي و ما فمّاش كلمة أخرى للتّعبير على الوضعيّة متاهم...
رابع مشكل يعملو استعمال الكاش، هو الأخطر حسب رأيي... الكناتريّة و جماعة الاقتصاد الموازي و حتى الي عندهم باتيندا و يخيرو يبيعو أكثر بالكاش، ما يحطّوش مداخيلهم في البنوك، لا لا، كاشهم يتخبّى باكووات في الديار و المخازن، خاطر اذا يتصبّ في البنوك، تفيق بيهم القباضة، و يفيق بيهم الامن، و هذا ما يساعدهمش... العمليّة هذي نتيجتها شحّ السّيولة في القطاع البنكي، يعني البنوك يصعب عليها إيجاد سيولة باش تغطّي الطّلب على القروض... و كيما في أي سوق، لمّا سلعة تنقص، سومها يغلى، كذلك بالنّسبة للسيولة، نقص الودائع عند البنوك، يؤدّي آليّا الى ضعف امكانيّة إعطاء قروض بالنّسبة للبنوك، يعني عرض قروض أقلّ، و هذا يأدّي لإرتفاع نسبة الانتيريس على القروض الي تتعطى للشّهّارة و للشّركات المنظمة، و هذا الي صارلنا الجمعة الي فاتت مثلا.... و الحكاية ما تاقفش غادي راهي، موش كان الشهّار و الشركة باش يغلى عليهم الانتيريس، الدّولة أيضا تتسلّف من البنوك، و لمّا الانتيريس يطلع، معناها آليّا اكثر مصاريف للدّولة لمّا تجي تخلّص ديونها، و مصاريف اكثر للدّولة، معناها يلزم تلقى موارد اكثر، معناها عاجلا ام آجلا ضرائب اكثر على ظهر الشهّار و الشركات المنظمة...
بالفلاقي، شهّار يقضي بالكاش في السّوق الموازية او من جماعة الكونترا، او يعبّي ايصانص ليبيا، ماهو قاعد يربح في شي، خاطر الي ربحو في السّوم الرخيص، باش يخلّصو دوبل من الجهة الأخرى لمّا الانتيريس يزيد، و لمّا الضرائب تزيد، و الرّابح الوحيد في العمليّة هوما الحارة كناترية، و الكعبات الي يخدمو بلا باتيندة...
الخلاصة: اكثر ملفّ حارق في بلادنا، هو القضاء على التّعامل بالكاش، و اذا فمّا حاجة عاجلة فهي وضع استراتيجيّة وطنيّة لدعم التعامل بالبطاقات البنكيّة و الخلاص عبر الهاتف الجوّال... لو فمّا دعم لازم تعملو الدّولة، راهو دعم الmonétique... المواطن، مشكلتو مع البانكا و الكارطة متاع البانكا، هوما الfrais، يقلّي غالي عليّا فاش قام نعطيم في 7 دينارات في التريميستة (سوم ارخص كارطة في تونس)، و التّاجر يقلّك ما نحطّش TPE terminal de paiement électronique فاش قام البانكا تاخو عليا بين 0 و 2% على كلّ معاملة... طبعا الاثنين ناسيين انّو فمّا لوجيستيك كبيرة وراء الكوارط و انّو البنوك هي شركات تجاريّة ما تخدمش على رحمة الوالدين... ما علينا... اجبار البنوك أنها ترخّص او تفرّق كوارط بلاش هو غباء ما يأدّي لشي حسب رايي، خاطر بكلّ بساطة يبطلو ما عادش يبيعوك وارط... الحلّ في الدّعم، و الدّعم هذا هو دعم استراتيجي و مسألة حياة او موت بالنّسبة لتونس، الشهّار الي ياخو كارطة، يكفي يقدّم كشف حسابو الي فيه عمليّة خلاص كارطتو للإدارة متاعو، باش بعدها شريكتو ترجّعلو المبلغ، و الشّركة تقص المبلغ من ضرائب الشهّار هذاكا قبل ما تصبهم للقباضة... كيف كيف، التّاجر او المهنة الحرّة الي ينخرط و ياخو TPE، القباضة تنقّصلو الFRAIS الي خذاتهم البانكة من الضّرائب الواجبة عليه... و بالطّريقة هذي نشضجعو النّاس انها انها تنسى الكاش، و تتعامل اكثر فأكثر بالكوارط او تخلّص بالتّلفون (و هذا شانطي آخر توا نرجعولو)... خاطر الحلّ لمواجهة التهريب و التهرّب من الضّرائب موش امني و موش قضائي فقط... اذا المواطن يصبح ما يحب يتعامل الّا بوسائل الدّفع هذي، وقتها عبارة قمنا بتجفيف منابع التهريب و التهرّب الضّريبي ، خاطر حدّ ما يشري عليهم بالكاش... و الناس هاذم، اذا ما ينجموش يخدمو بالكاش، عندهم زوز حلول: امّا الاختفاء، او يضطرّوا انّو معاملاتهم تتعدّى عبر البنوك، و وقتها تقعد trace على كلّ معاملاتهم، و القباضة تنجّم اتّبّعهم و تفك منهم حقّ الشعب التونسي ....
يا شهّارة، احرموهم من الكاش، نعرف تعقيد لحياتكم، أما صدقوني، المتهربين من الضرائب راهم ما يضروش في الدولة... لا صدقوني لا، الي يخدمو بالكاش سواء تجار او مهن حرة او مهربين راهم قاعدين يمصولكم في دمكم انتوما و يفكولكم في خبزة صغيراتكم.... انتم حرفاءهم، احرموهم من الكاش، احرموهم من الكاش، احرموهم من الكاش، بكّيوهم يزي ما بكّاوكم
ليلتكم زينة يا توانسة... |
هذا خروج عن الموضوع سببه القهر😢:
اليوم خسرنا ضد بلجيكيا 5 رغم انو هداف البطولة البلجيكية تونسي ب26 هدف في موسم 2014 2015 و الموسم هذا لعب مع بطل بلجيكيا اندرلخت و سجل 6 اهداف، الهداف التونسي هذا اسمو حمدي الحرباوي... اه، حقا ما لعبش اليوم... علاه مضروب؟ لا لا، عندو ورقة حمراء من الماتش الي فات؟ لا لا... حمدي الحرباوي في اخر مشاركة مع المنتخب عامين لتالي، ما سكتش على الخنار الي شافو، سهريات للملاعبية و خنار و فساد و تسيب و عدم انضباط و غياب مسؤولين... عاد من وقتها، المدربين و الجامعة و اللاعبين، فهمو انو هذا انسان نظيف برشا ما يسكتش على العوج، و من وقتها و هو ممنوع من المنتخب بقرار إجماع من المدربين و الجريء و اللاعبين الي يعتبرو ارواحهم كوادر... و هذاكا الي صاير في تونس لكل من يتجرأ على فضح الفساد....
اخيرا نتمنى تقييم حقيقي لفشلنا الذريع، لوغة قليّب و ياعطيهم الصحة هذاكا جهدهم، و لعبنا، و زهر، هذي تمشي على فريق هاوي و موش على فريق صارفين عليه مليارات ، لازمنا تقييم صريح يعترف بفشلنا الذريع، هذي كأس عالم فاشلة اخرى، و لا تقلي لا لعب لا ظروف لا دموع لا والو.... النتيجة فشل فشل فشل....فقط اعترافنا بالفشل الذريع و البحث في اسبابه، هي الي تعطينا امل انو ممكن نعملو خير مستقبلا، لكن لوغة الله غالب، و هذاكا الي كتب، و يعطيهم الصحة،هذي لغة الفااااااشلين ابداااااا
تحية صادقة و من غير رومنسيات للرجال و النسا الحمر الي سيبت مصالحها و هزت شاشياتها و درابواتها و قطعت آلاف الأميال باش ترفع راية البلاد في قلب الساحة الحمراء.. الله غالب يا رجال كان واضح انو المنتخب المحسوب علينا كان و لازال خارج الموضوع كل هجمة ضدو عبارة بينالتي من غير اعتبار التمريرات الغالطة و المؤهلات البدنية المضعضعة.... في النهاية نتوما الي خلطتوا على راية البلاد في آخر الدنيا تأكدوا راكم عملتوا إشهار عظيم للبلاد ما نتصورش كان ينجموا يفسخوه الي تسببوا في فشلنا الكروي الذريع. |
للي مازال موش مقتنع:
على هامش النقاش حول نشر أو عدم نشر تصاريح أملاك المسؤولين في كل مواقع الدولة و الجمعيات و الأحزاب ... |
Subsets and Splits
No community queries yet
The top public SQL queries from the community will appear here once available.